ПРЕДЛОГ НА ЗАКОН ЗА РЕВИЗИЈА

I. ОПШТИ ОДРЕДБИ

Член 1

Со овој закон се уредуваат начинот и условите за вршење на ревизија на територијата на Република Северна Македонија, правилата за независност, објективност и професионална етика кои треба да се применуваат при вршењето на ревизијата, составот и надлежностите на Комисијата за јавен надзор над ревизијата на Република Северна Македонија, надлежностите на Институтот на овластени ревизори на Република Северна Македонија, како и други прашања кои се однесуваат на ревизијата и вршењето на ревизијата.

Дефиниции

Член 2

(1) Одделни поими и кратенки употребени во овој закон го имаат следново значење:

**1.„Вложување во индивидуално правно лице“** е директна сопственост на удел, акции или други права врз основа на кои сопственикот стекнува право на глас или удели во тоа трговско друштво или директна сопственост на хартии од вредност издадени од тоа трговско друштво или побарувања спрема правно лице кои произлегуваат од заем или депозити или други правни трансакции што се еквивалент на заеми или депозити во однос на нивната економска намена:

**2.„Група“** е матично друштво и сите негови друштва ќерки:

**3.„Групен ревизор“** е друштво за ревизија кое врши законска ревизија на финансиски извештаи;

**4.„Деловна тајна”** е податок, документ или информација која при работењето ја добива за правно лице или физичко лице и која треба да ја чува во тајност и соодветно да ја заштити;

**5.„Друштво за ревизија“** е трговец впишан во трговскиот регистар согласно законот со кој се уредуваат трговските друштва и кој има одобрување да врши ревизија согласно овој закон;

**6.„Друштво за ревизија од држава членка”** е правно лице кое e одобрено да врши ревизија од страна на надлежен орган на држава членка на Европската унијаи е впишано во Регистарот на друштва за ревизија согласно овој закон;

**7.„Друштво за ревизија од трета земја”** е правно лице кое независно на неговата правна форма е одобрено од страна на надлежен орган на трета земја да врши ревизија на финансиски извештаи на правно лице со седиште во трета земја, и е впишано во Регистарот на друштва за ревизија согласно овој закон;

**8.„Законска ревизија”** е ревизија на финансиски извештаи која:

1) се бара на основ на правото на Европската унија,

2) се бара на основ на прописите на Република Северна Македонија или

3) се врши на доброволна основа на барање на мали правни лица доколку по опфат и содржина е еквивалентна на ревизијата која се спроведува во согласност со потточката 2) од оваа точка;

**9.„Држава членка домаќин”** е држава членка на Европската унија во која овластениот ревизор односно друштво за ревизија има дозвола за работа од матичната држава членка бара да се регистрира согласно прописите кои важат во државата членка домаќин;

**10.„КЕРНТ”** е Комитет на европските ревизорски надзорни тела основан согласно Регулативата бр.537/2014 на Европскиот Парламент на Комисијатa од 16 април 2014 година за специфични барања за законска ревизија на правни лица од јавен интерес;

**11.„Клучен ревизорски партнер”** е:

1) овластен ревизор кој друштвото за ревизија во одреден ангажман за законска ревизија го назначува како одговорно лице за вршење на законска ревизија во име на друштвото за ревизија и го потпишува ревизорскиот извештај;

2) овластен ревизор кој друштвото за ревизија го назначило како одговорно лице за вршење на законската ревизија на ниво на група во случај на ревизија на група и го потпишува ревизорскиот извештај или

3) овластен ревизор кој го потпишува ревизорскиот извештај.

**12.„ Лице кое не врши ревизија ”** е физичко лице кое најмалку три години пред да биде вклучено или додека е вклучено во органите на Комисијата за јавен надзор над ревизијата на Република Северна Македонија не врши или не вршело ревизија, нема или немало право на глас во друштво за ревизија, не е член на органот на управување или органот на надзор на друштвото за ревизија, и не е вработен или не било вработено во друштвото за ревизија или на некој друг начин е поврзано или било поврзано со друштвото за ревизија;

**13.„Матична држава членка”** е држава членка на Европската унија во која на овластениот ревизор односно на друштвото за ревизија му е издадена дозвола за работа согласно законските прописи на таа држава членка;

**14.„Меѓународни стандарди за ревизија”** се меѓународни стандарди за ревизија, меѓународен стандард за контрола на квалитет, меѓународен стандарди за ангажмани за уверување, меѓународен стандард за ангажмани за проверка, меѓународен стандард за поврзани услуги издадени од Meѓународната федерација на сметководители преку Одборот за меѓународни стандарди за ревизија и изразување на уверување како и одредбите на меѓународен кодекс за етика зa професионални сметководители на Меѓународниот одбор за етички стандарди на сметководители објавени во Службен весник на Република Северна Македонија;

**15.„Мрежа”** е поширока структура на која и припаѓа друштвото за ревизија и е ориентирана кон меѓусебна соработка, поделба на добивката и трошоците, или чии членови се сопственички поврзани, се под заедничка контрола или управување, или која има заеднички политики и постапки (процедури) за контрола на квалитет, заедничка деловна стратегија, или користи заедничко заштитно име или значаен дел од професионалните (стручните) ресурси;

**16. „МФС”** e Meѓународна федерација на сметководители (анг. International Federation of Accountants, IFAC);

**17. „Надлежен орган“** е со закон утврден орган или тело надлежно за регулирање и/или надзор над овластените ревизори или друштвата за ревизија или на посебни аспекти на нивно регулирање и/или надзор. Изразот „надлежен орган“ во конкретен член од овој закон значи орган или тело кое е одговорно за должностите наведени во тој член;

**18.„Овластен ревизор“** е физичко лице кое има добиено лиценца за овластен ревизор издадена од Комисијата за јавен надзор над ревизијата на Република Северна Македонија и е регистрирано во Регистарот на овластени ревизори согласно овој закон и физичко лице кое е одобрено да врши законска ревизија од страна на надлежен орган на држава членка на Европската унија и е регистриран во Регистарот на овластени ревизори согласно овој закон;

**19.„Овластен ревизор од трета земја”** е физичко лице коеврши ревизија на финансиски извештаи на правно лице со седиште во трета земја и кое не е регистрирано како овластен ревизор во некоја држава членка на Европска унија согласно законските прописи на таа држава членка;

**20. ,,Орган на управување“** е органот кому му е доверено управувањето на правното лице согласно закон.;

**21.,,Орган за надзор“** е органот чии овластувања се поврзани со надзорот над работењето на правното лице, а особено на работата на органот на управување согласно закон;

22.„Писмена форма“ подразбира хартиен или електронски документ.

**23.„Поврзано друштво со друштво за ревизија“** е правно лице без оглед на неговата правна форма кое е поврзано со друштвото за ревизија по пат на заедничка сопственост, надзор или управување;

**24. „Поврзано лице со физичко лице”** е:

1) неговиот сродник по крв во права линија, крвен роднина во странична линија заклучно со четврт степен на сродство по крв, сопружник и вонбрачен партнер на овие лица;

2) неговиот сопружник и вонбрачен партнер и нивните сродници по крв до втор степен на сродство;

3) неговиот посвоител или посвоеникот, како и потомците на посвоеникот и

4) други лица кои живеат со тоа лице во заедничко домаќинство;

**25. „Постапка на испитување на ревизија“** е постапка за оцена на усогласеноста на активностите на друштво за ревизија и други физички или правни лица со правилата за ревизија;

**26.„Правила за ревизија“ с**е овој закон, законот со кој се уредуваат трговските друштва и други закони со кои се уредува ревизијата на правни лица, прописите за ревизија донесени врз основа на овој и тие закони и меѓународните стандарди за ревизија;

**27.„Правно лице од јавен интерес“** e правно лице основанo според прописите на Република Северна Македонија, и тоа:

-трговско друштво чии хартии од вредност котираат на официјален и регулиран пазар;

- банкa;

- штедилницa;

- институциja за електронски пари;

- платежна институциja;

- оператор на платен систем;

- клириншка куќа;

- друштвo за осигурување и реосигурување;

- финансиско друштво;

- давател на финансиски лизинг;

- друштво за управување со инвестициски фондови и инвестициски фонд;

-пензиско друштво кое управува со задолжителни пензиски фондови, пензиско друштво кое управува со доброволни пензиски фондови, доброволен пензиски фонд, задолжителен пензиски фонд и друштво за пензиско осигурување;

- берза на хартии од вредност;

-депозитар на хартии од вредност;

-инвестициско друштво;

- трговско друштво за железнички сообраќај во државна сопственост;

- трговско друштво или јавно претпријатие за железничка инфраструктура во државна сопственост;

- трговско друштво или јавно претпријатие за поштенски сообраќај во државна сопственост;

- трговско друштво или јавно претпријатие со основна дејност за производство и пренос или продажба на електрична енергија или топлинска енергија;

- трговско друштво или јавно претпријатие чија основна дејност е увоз и / или пренос и /или дистрибуција и / или транзит на природен гас;

- трговско друштво или јавно претпријатие со основна дејност за обезбедување на вода и услуги за канализација;

- трговско друштво или јавно претпријатие за стопанисување со шумите во државна сопственост;

-трговско друштво или јавно претпријатие во државна сопственост за одржување и заштита на магистралните и регионалните патишта;

- оператор на аеродроми за меѓународен воздушен сообраќај;

-Развојна банка на Северна Македонија и

-Фонд за осигурување на депозити.

**28.„Професионален скептицизам”** е пристап кој вклучува критичко размислување насочено кон внимателно препознавање на условите кои можат да укажат на можни погрешни прикази поради грешка или измама како и внимателна проценка на доказите собрани во текот на вршењето на ревизијата;

**29.„Работна документација“** се документи подготвени во текот на извршувањето на ревизијата на финансиските извештаи што ги опишуваат извршените ревизорски постапки и заклучоците на овластениот ревизор, како и други собрани документи што овластениот ревизор ги смета како соодветен доказ за ревизијата на финансиските извештаи;

**30.„Ревизија”** е законска ревизија на финансиски извештаи и и останати ангажмани за изразување и уверување со кои се спроведуваат меѓународните стандарди за ревизија;

**31.„Ревизорски извештај”** е извештај за извршена ревизија кој го издава друштвото за ревизија согласно овој закон;

**32.„Регистарски број на овластен ревизор”** е единствен, непроменлив и неповторлив идентификационен број на овластениот ревизор кој му се доделува со уписот во Регистарот на овластени ревизори.

**33.„Регистарски број на друштво за ревизија”** е единствен, непроменлив и неповторлив идентификационен број на друштвото за ревизија кој му се доделува со уписот во Регистарот на друштва за ревизија;

**34.„Регистар на друштва за ревизија“** е јавна книга која претставува електронска база на податоци која што содржи податоци и прилози (исправи и докази) за друштвата за ревизија за кои уписот е пропишан со овој закон;

**35.„Регистар на овластени ревизори“** е јавна книга која претставува електронска база на податоци која што содржи податоци и прилози (исправи и докази) за овластените ревизори за кои уписот е пропишан со овој закон

**36.„Службена должност”** е збир на обврски кои едно лице е должно да ги преземе, а кои произлегуваат од вршењето на одредена функција или професија, односно од службената положба на тоа лице;

**37.„Службена тајна“** е податок или документ што со закон, со друг пропис или со одлука на надлежниот орган донесена врз основа на закон се прогласени како службена тајна и чие откривање има или може да има штетни последици за службата;

**38.„ Стручно лице“** е физичко лице кои има особено стручно знаење од областа на финансиски пазари, финансиско известување, спроведување на ревизија или други подрачја релевантни за контролата на квалитет, вклучувајќи и овластени ревизори кои вршат ревизија;

**39.„Субјект на ревизија”** е правно лице чии финансиски извештаи или финансиски информации се предмет на ревизија вклучувајќи го и правното лице од јавен интерес дефинирано во точка 27 од овој член освен во случај кога за правното лице е уредена посебна одредба во овој закон ;

**40.„Трета земја”** е држава која не е држава членка на Европската унија и

**41.„Финансиски извештаи”** се годишна сметка и/или финансиски извештаи или консолидирана годишна сметка и/или консолидирани финансиски извештаи.

(2) Во овој закон изразувањето во еднина вклучува множина, а множината може да се однесува на еднина, освен кога со зборовите: ,,само“ или ,,освен“ не е исклучена множината или еднината.

Супсидијарна примена на други закони

Член 3

(1) На управните работи што се уредени со овој закон се применуваат одредбите на законот со кој се уредува општата управна постапка, доколку поинаку не е уредено со овој закон.

(2) Против управен акт донесен согласно овој закон не е дозволено изјавување жалба, а може да се поведе управен спор пред надлежен суд.

(3) Поведувањето на управен спор пред надлежен суд согласно став (2) од овој член не го одложува извршувањето на управниот акт донесен согласно овој закон.

(4) Одредбите од ставот (2) на овој член не се однесуваат на актите донесени во постапките за јавни набавки согласно закон.

(5) По исклучок на одредбите од став (1) на овој член, во постапките на јавен надзор и контрола на квалитет на вршењето на ревизија, вклучително и во постапките за одлучување по основ на јавниот надзор и контролата на квалитет кои се спроведуваат согласно овој закон не е дозволено поднесување на предлог за враќање во поранешна состојба или изјавување на вонредни правни лекови согласно закон.

(6) Надлежниот суд ќе ја спроведува постапката на управен спор од став (3) на овој член брзо, без употреба на непотребни дејствија и трошоци и ќе ја донесе својата одлука во разумен рок согласно начелата на итност и приоритет.

(7) Одговорноста за сторено кривично дело, односно за сторен прекршок согласно закон не ја исклучува одговорноста за дејствијата уредена со овој закон.

(8) За сè што не е уредено со овој закон во однос на засновување на договорните односи и остварувањето на правата и обврските од тие односи се применуваат одредбите на законот со кој се уредуваат облигационите односи.

(9) На спречувањето на корупцијата во вршењето на јавни овластувања, спречувањето на корупцијата во вршењето на работи од јавен интерес и други дејности на правни лица, спречувањето на судир на интереси, изземањето и на други работи кои не се уредени со овој закон се применуваат одредбите од законот со кој се уредува спречувањето на корупцијата и судирот на интереси, доколку поинаку не е уредено со овој закон.

(10) На друштвата за ревизија се применуваат одредбите на законот со кој се уредуваат трговските друштва, доколку поинаку не е уредено со овој закон.

(11) На работењето на друштвата за ревизија се применуваат одредбите од законот со кој се уредува спречувањето перење пари и финансирањето тероризам.

(12) На обработката на личните податоци врз основа на овој закон се применуваат прописите од областа на заштитата на личните податоци.

(13) На вкупното времетраење на ангажман за законска ревизија на исто друштво за ревизија кај исто кај правно лице од јавен интерес се применува законот кој го уредува основањето и работењето на тоа правно лице од јавен интерес.

(14) По исклучок на одредбите од став (13) на овој член, доколку законот кој го уредува основањето и работењето на правното лице од јавен интерес не содржи одредби на вкупното времетраење на ангажман за законска ревизија на исто друштво за ревизија кај исто правно лице од јавен интерес, тогаш на вкупното времетраење на ангажманот за законска ревизија кај правно лице од јавен интерес се применуваат одредбите од овој закон.

Забрана за вршење ревизија

Член 4

(1) Физичко лице кое не е овластен ревизор, , физичко лице кое не е овластен ревизор од држава членка и физичко лице кое не е овластен ревизор од трета земја согласно овој закон , не смее да врши ревизија и да го користи звањето овластен ревизор.

(2) Правно лице кое не е друштво за ревизија, правно лице кое не е друштво за ревизија од држава членка и правно лице кое не е друштво за ревизија од трета земја согласно овој закон не смее да врши ревизија.

(3) На надзорот над одредбите од ставовите (1) и (2) на овој член се применува законот со кој се уредува забраната и спречувањето на вршење на нерегистрирана дејност.

Забрана за користење зборови

Член 5

(1) Зборовите „друштво за ревизија“, „ревизија“, „овластен ревизор“, „ревизор“ и/или „ревизорски услуги“ или од нив изведени зборови, независно дали се на македонски јазик или на други јазици, не смеат да се употребуваат во името на трговско друштво и неговите организациони делови, aко трговското друштво не е друштво за ревизија, друштво за ревизија од држава членка и друштво за ревизија од трета земја согласно овој закон.

(2) Одредбите од став (1) на овој член се однесуваат и на други правни лица и нивните организациони делови.

Лица кои вршат ревизија

Член 6

(1) Лица кои вршат ревизија се :

1) друштво за ревизија

2) друштво за ревизија од друга држава членка кое е регистрирано согласно овој закон и

3) друштво за ревизија од трета држава кое е регистрирано согласно овој закон.

(2) Ревизија во име на друштво за ревизија врши овластен ревизор вработен со полно работно време во друштвото за ревизија.

(3) Овластениот ревизор од став (2) на овој член не може да склучи договор за вработување ниту смее за своја или туѓа сметка на било кој друг начин да врши услуги на ревизија со друго друштво за ревизија.

(4) По исклучок на одредбите од став (2) на овој член, во вршењето на индивидуални постапки на ревизија можат да учествуваат и:

1) лица кои не се овластени ревизори и кои се вработени кај друштво за ревизија доколку нивната работа е планирана и надгледувана од клучниот ревизорски партнер и

2) стручни лица кои не се вработени кај друштво за ревизија доколку нивната работа е планирана и надгледувана од клучниот ревизорски партнер .

(5) Овластениот ревизор од држава членка или од трета држава може да врши ревизија во Република Северна Македонија под услови и на начин утврдени со овој закон.

(6) Одредбата од став (2) на овој член за полно работно време не влијае, не ги намалува или не ги ограничува правата на работниците за работа со скратено работно време уредено со друг закон, како и учеството на стручни лица во ревизијата.

II. КОМИСИЈА ЗА ЈАВЕН НАДЗОР

НАД РЕВИЗИЈАТА НА РЕПУБЛИКА СЕВЕРНА МАКЕДОНИЈА

Статус на Комисијата за јавен надзор над ревизијата

на Република Северна Македонија

Член 7

(1) Владата на Република Северна Македонија на предлог на министерот за финансии основа Комисија за јавен надзор над ревизијата на Република Северна Македонија (во натамошниот текст: Комисијата) како самостоен и независен надзорен и регулаторен орган во областа на ревизијата согласно овој закон.

(2) Комисијата стекнува својство на правно лице со упис во Регистарот на други правни лица што се води во Централниот регистар на Република Северна Македонија.

(3) Седиштето на Комисијата е во Скопје.

(4) Имотот и средствата за работа на Комисијата се во сопственост на Република Северна Македонија, а ги користи и со нив управува Комисијата.

(5) Комисијата во својата работа и при донесување на одлуки во рамките на своите надлежности е независна и самостојна.

(6) Каков било облик на влијание врз работата на Комисијата кој би можел да влијае врз независноста и самостојноста на Комисијата е забранет.

(7) Покрај одредбите од овој закон на работењето на Комисијата се применуваат и одредбите на прописите кои го уредуваат работењето на буџетските корисници.

Член 8

(1) Органи на Комисијата се Претседател и Стручен совет.

(2) Стручните, административните и помошно-техничките работи поврзани со работењето на Комисијата ги врши стручна служба на Комисијата.

(3) Комисијата донесува Статут со кој се уредува внатрешната организација, управувањето и раководењето, постапките за донесување на акти, начинот и условите за вработување во Комисијата, како и други прашања од значење за работењето на Комисијата.

(4) Средствата за плата и додатоци на плата на Претседателот на Комисијата и вработените во стручната служба на Комисијата, како и средствата за месечен надоместок на членовите на Стручниот совет на Комисијата се обезбедуваат од средствата на Комисијата утврдени во годишниот финансиски план.

(5) Владата на Република Северна Македонија дава претходна согласност на Статутот на Комисијата.

Надлежности на Комисијата

Член 9

(1) Комисијата спроведува јавен надзор над ревизијата согласно овој закон

(2) При спроведувањето на јавниот надзор од став (1) на овој член, Комисијата особено ги врши следниве работи:

1) обезбедува законитост и квалитет на вршењето на ревизијата согласно овој закон;

2 ) издава и одзема лиценца за овластен ревизор и лиценца за работа на друштво за ревизија врз основа на овој закон и правила и постапки пропишани од Комисијата;

3) врши регистрација на овластени ревизори и друштва за ревизија од држави членки иод трети земји;

4) води Регистар на овластени ревизори и Регистар на друштва за ревизија,;

5) доставува барања за контрола на квалитет на друштвата за ревизија, и на овластените ревизори до Институтот на овластени ревизори на Република Северна Македонија, за контролата на квалитет која ја спроведува Институтот на овластени ревизори на Република Северна Македонија согласно овој закон;

6) го проверува и потврдува спроведувањето на контролата на квалитет која ја врши Институтот на овластени ревизори на Република Северна Македонија согласно овој закон;

7) го проверува и потврдува спроведувањето на подготвителна обука за полагање на стручен испит за ревизија;

8) го проверува и потврдува спроведувањето на стручниот испит за ревизија;

9) го проверува и потврдува спроведувањето на континуирано професионално усовршување од страна на Институтот на овластени ревизори на Република Северна Македонија согласно овој закон;

10) го проверува и потврдува спроведувањето на посебниот испит за овластен ревизор;

11) ја проверува и потврдува постапката што ја спроведува Институтот на овластени ревизори на Република Северна Македонија за признавање на квалификација за овластен ревизор стекната во странство согласно овој закон;

12) му издава упатства на Институтот на овластени ревизори на Република Северна Македонија при несоодветно извршување на неговите овластувања и надлежности од овој закон;

13) донесува акти согласно овој и друг закон и

14) врши други работи согласно овој закон.

Следење на квалитетот и конкуренција

на пазарот на услуги за ревизија

Член 10

(1) Комисијата континуирано го следи развојот на пазарот на услуги за ревизија при што особено врши оценка на:

1) ризиците кои произлегуваат од пропусти поврзани со квалитетот на друштвото за ревизија, вклучувајќи ги систематските недостатоци во рамки на мрежата на друштва за ревизија кои можат да предизвикаат:

- престанок на секое друштво за ревизија;

-прекин или нарушување на давањето на услуги на законската ревизија во еден или повеќе сектори;

-натамошна акумулација на ризик за пропусти во ревизијата и

-влијание врз целокупната стабилност на финансискиот сектор.

2) нивоата на пазарна концентрација, вклучително и во поединечни сектори;

3) работата на одборите за ревизија и

4) потребата од донесување на мерки за намалување на ризиците од точката 1) на овој став.

(2) Комисијата го утврдува начинот на следење на пазарот на услуги за ревизија од став (1) на овој член.

Јавност во работата на Комисијата

Член 11

1. Работата на Комисијата е јавна.
2. Комисијата донесува:

1) годишна програма за работа и финансиски план, во врска со надлежностите од член 10 од овој закон;

2)годишен извештај за својата работа во врска со надлежностите од член 9 од овој закон и

3) годишен извештај со збирни информации за резултатите од спроведениот надзор над квалитетот и законитоста на ревизијата согласно овој закон.

(3) Годишната програма за работа и финансискиот план од став (2) точка 1) на овој член особено содржи информации и податоци за резултатите кои Комисијата планира да ги оствари со спроведување на надлежностите согласно овој закон за наредната календарска година. Финансискиот план особено содржи податоци за планираните приходи и расходи на Комисијата по ставки, како и образложение на реализираните приходи и расходи во тековната година во однос на планираните приходи и расходи по ставки за наредната година.

(4) Годишната програма за работа и финансискиот план од став (2) точка 1) на овој член Комисијата ги доставува до Владата на Република Северна Македонија до 30 ноември во тековната година, а Владата на Република Северна Македонија ја разгледува годишната програма и дава согласност на финансискиот план најдоцна до 31 декември истата година.

(5) Годишниот извештај за работата од став (2) точка 2) на овој член, особено содржи: информации и податоци за: остварените планирани годишни резултати, оперативните и другите активности со кои Комисијата ги спроведувала надлежностите согласно овој закон и за состојбата на пазарот на услуги за ревизија во Република Северна Македонија за претходната година, извештај за извршување на финансискиот план за претходната година и финансиските извештаи.

(6) Годишниот извештај за работата од став (5) на овој член се доставува за разгледување до Собранието на Република Северна Македонија до 30 април во тековната година.

(7) Годишниот извештај од став (2) точка 3) на овој член особено содржи инфомации за: изречените мерки, резултатите од следењето за постапувањето по и изречените мерки, како и квантитативни информации поврзани со финансиските ресурси, вработените и за ефективноста и ефикасноста на системот за обезбедување на законитоста и квалитетот на ревизијата согласно овој закон.

(8) Годишниот извештај од став (7) на овој член се доставува за разгледување до Владата на Република Северна Македонија до 28 февруари во тековната година.

(9) Комисијата на својата службена интернет страница ги објавува програмата за работа, финансискиот план и извештаите од став (2) на овој член .

(10) Комисијата на својата службена интернет страница ги објавува и актите кои произлегуваат од извршувањето на надлежностите на Комисијата, а Статутот и Тарифникот ги објавува и во „Службен весник на Република Северна Македонија“.

Органи на Комисијата

Член 12

(1) Владата на Република Северна Македонија ги именува и разрешува Претседателот на Комисијата и членовите на Стручниот совет, на предлог на министерот за финансии.

(2) При именувањето на Претседател на Комисијата и членовите на Стручниот совет се почитуваат начелата на правична застапеност, недискриминација и рамноправен третман и почитување на критериумот на интегритет, стручност и компетентност.

(3) Мандатот на Претседателот на Комисијата и членовите на Стручниот совет е пет години, со можност за повторен избор уште за еден мандат.

(4) Претседателот е вработен во Комисијата со полно работно време и не може да има друга функција и да биде вработен или на друго работно место или да добива друг надоместок од професионален ангажиран поврзани со ревизијата, сметководството и финансиите, освен плата и други надоместоци за определени трошоци согласно Законот со кој се уредуваат платата и другите надоместоци за избрани и именувани лица во Републиката.

(5) Стручниот совет го сочинуваат седум членови.

(6) Претседателот на Комисијата по функција е Претседател на Стручниот совет, а останатите шест члена на Стручниот совет се :

1) еден член на предлог на Народната банка на Република Северна Македонија;

2) еден член на предлог на Агенцијата за супервизија на осигурувањето на Република Северна Македонија;

3) еден член на предлог на Комисијата за хартии од вредност на Република Северна Македонија;

4) еден член на предлог на Агенцијата за супервизија на капитално финансирано пензиско осигурување на Република Северна Македонија;

5) еден член од редовите на големите трговски субјекти, предложен од страна на стопанските комори и сојузот на стопански комори, основани согласно Законот за стопански комори и

6) еден член на предлог на Претседателот на Институтот на овластени ревизори на Република Северна Македонија.

(7) Членовите на Стручниот совет, освен Претседателот имаат право на месечен надоместок. Висината на месечниот надоместок ја утврдува Комисијата.

Постапка за именување на Претседател на Комисијата и

членови на Стручниот совет

Член 13

(1) За именување на Претседател на Комисијата, министерот за финансии објавува јавен оглас во најмалку два дневни весници кои се издаваат на целата територија на Република Северна Македонија, од кои еден од весниците што се издаваат на јазикот што го зборуваат најмалку 20% од граѓаните кои зборуваат службен јазик различен од македонскиот јазик.

(2) Јавниот оглас од став (1) на овој член се објавува не подоцна од 90 дена пред истекот на мандатот на постојниот Претседател на Комисијата.

(3) Претседателот на Комисијата и членовите на Стручниот совет се именуваат не подоцна од 30 дена пред истекот во мандатот на тековните органи на Комисијата.

(4) Претседателот на Комисијата е должен да го извести во писмена форма министерот за финансии за истекот на неговиот мандат и мандатот на останатите членови на Стручниот совет не подоцна од 120 дена пред истекот на мандатите.

(5) Во случај кога постапката за именување не е завршена пред истекот на мандатот на Претседателот на Комисијата и членовите на Стручниот совет, Претседателот на Комисијата и членовите на Стручниот совет чии мандати се истечени, ќе продолжат да ја вршат својата функција до завршување на постапката за именување, но не за период подолг од 60 дена.

Услови за именување на Претседател на Комисијата и

членови на Стручниот совет

Член 14

(1) За Претседател на Комисијата и член на Стручниот совет на Комисијата може да се именува лице кое ги исполнува следниве услови:

1) е државјанин на Република Северна Македонија и има постојано место на живеење во Република Северна Македонија;

2) има високо образование со стекнати најмалку 240 кредити според ЕКТС или VII/1 степен на образование од областа економските науки или високо образование со стекнати најмалку 300 ЕКТС или VII/1 степен на образование од областа на правните науки;

3) има најмалку пет години теоретско или практично работно искуство во областа на ревизијата и сметководството;

4) не е вработено во или не е член на орган или комисија на Институтот на овластени ревизори на Република Северна Македонија;

5) е лице кое не врши ревизија согласно овој закон;

6) поседува еден од следните меѓународно признати сертификати или уверенија за активно познавање на англискиот јазик не постар од пет години:

- ТОЕФЕЛ ИБТ најмалку 74 бода;

- ИЕЛТС (IELTS) - најмалку 6 бода;

- ИЛЕЦ (ILEC) (Cambridge English: Legal) - најмалку Б2 (B2) ниво;

- ФЦЕ (FCE) (Cambridge English: First) – положен;

- БУЛАТС (BULATS) - најмалку 60 бода или

- АПТИС (APTIS) -најмалку ниво Б2 (B2) и

7) има добар углед согласно со член 50 став (1) точки 1), 2) и 3) на овој закон

(2) Претседател на Комисијата и член на Стручниот совет на Комисијата не може да биде лице кое:

1) е член на орган на надзор, орган на управување, одбор за ревизија или во било кој друг орган кај субјект на ревизија;

2) е носител на функција во државен орган или орган на државната управа и единица на локална самоуправа;

3) е носител на функција во органите на политичка партија и

4) врши било која друга работа или активност која може да влијае на независноста и самостојноста на Комисијата.

Надлежности на Претседателот на Комисијата

Член 15

(1) Претседателот на Комисијата ја раководи, претставува и застапува Комисијата во односите со трети лица при извршувањето на нејзините надлежности согласно овој или друг закон.

(2) Претседателот на Комисијата, особено ги врши следните работи:

1) презема правни дејствија во име и за сметка на Комисијата;

2) обезбедува услови за ефикасна примена на законите и прописите кои се однесуваат на работењето на Комисијата;

3) обезбедува услови за стручно усовршување и специјализирана обука на вработените во служба на Комисијата;

4) ги потпишува актите, лиценците и решенијата на Комисијата и

5) врши други работи согласно овој закон.

Надлежности на Стручниот совет на Комисијата

Член 16

Стручниот совет особено ги врши следните работи:

1) одлучува за управни дејствија, за изрекување на мерки и за други поединечни прашања од надлежност на Комисијата согласно овој закон, доколку поинаку не е уредено со овој закон;

2) донесува прописи за спроведување на надлежностите на Комисијата уредени согласно овој закон, доколку поинаку не е уредено со овој или закон;

3) донесува годишна програма за работа и финансиски план на Комисијата, годишниот извештај за работа на Комисијата и годишниот извештај со збирни информации за резултатите од спроведениот надзор над квалитетот и законитоста на ревизијата;

4) одлучува за правата и обврските на вработените во стручната служба на Комисијата;

5) донесува акти за внатрешна организација и систематизација на работни места во стручната служба на Комисијата;

6) дава начелни мислења за поединечни прашања за кои одлучува Претседателот на Комисијата;

7) ги разгледува иницијативите за унапредување и развој на ревизијата и

8) врши други работи согласно овој закон.

Одлучување на Стручниот совет

Член 17

(1) Стручниот совет одлучува на седници.

(2) Стручниот совет може да донесува одлуки од негова надлежност доколку на седницата се присутни мнозинството од вкупниот број на членови.

(3) Одлуките на Стручниот совет се сметаат за донесени доколку за истите гласало мнозинство од присутните членови на седницата, со тоа што Претседателот на Комисијата и другите членови на Стручниот совет не можат да се воздржат од гласање.

(4) Претседателот на Комисијата и другите членови на Стручниот совет се должни своите надлежности да ги извршуваат професионално и на начин на кој нема да ја доведат во прашање независноста и самостојноста на Комисијата.

(5) Работата на Стручниот совет се уредува со деловник за работа.

Стручна служба на Комисијата

Член 18

(1) Стручната служба на Комисијата особено:

1) врши работи за кои е надлежна Комисијата согласно овој и друг закон;

2) подготвува предлози на подзаконски акти утврдени со одредбите на овој закон;

3) подготвува предлог на мислења по предлози на закони и други акти со кои се уредуваат прашања што се однесуваат на ревизијата и ревизорската професија;

4) подготвува предлог на извештаи на Комисијата согласно овој закон и

5) врши други работи за спроведување на надлежностите на Комисијата согласно овој закон.

(2) За прашања кои се однесуваат на работниот однос на вработените од став (1) на овој член, кои не се уредени со овој закон и со колективен договор, се применуваат одредбите од Законот за административните службеници и општите прописи за работните односи.

(3) По исклучок на став (2) на овој член, на вработените во стручната служба кои вршат помошно-технички работи во стручната служба на Комисијата ќе се применуваат општите прописи за работни односи.

(4) Начинот на утврдување на основната плата и на додатоците на плата на вработените во стручната служба на Комисијата се уредува со колективен договор, а вредноста на бодот на основната плата ја утврдува Стручниот совет на Комисијата.

Средства за работа на Комисијата

Член 19

(1) Работењето на Комисијата се финансира од:

1) Буџетот на Република Македонија;

2) 10% од вкупно остварените приходи на Институтот на овластени ревизори на Република Северна Македонија во претходната година и

3) приходи согласно Тарифникот на Комисијата.

(2) Тарифникот од став (1) точка 3) на овој член го донесува Стручниот совет на Комисијата на предлог на Претседателот на Комисијата. Со Tарифникот особено се утврдува висината на:

1) надоместоци за издавање на лиценца за работа друштва за ревизија, и лиценца за работа на овластени ревизори, согласно овој закон;

2) годишен надоместок за обезбедување на квалитет и законитост на ревизијата согласно овој закон;

3) надоместоци на трошоци во постапката за изрекување на мерки согласно овој закон;

4) надоместоци за: издавање на потврди, изводи од документите и регистрите на Комисијата, за правење на фотокопија од документите и за носење на дупликат на решенија, одлуки, согласности, наредби по барање и

5) други надоместоци кои произлегуваат од извршувањето на надлежностите на Комисијата согласно овој закон.

(3) Комисијата го утврдува надоместокот од став (2) точка 2) на овој член на годишно ниво врз основа на стварните трошоци за спроведување на постапките за обезбедување на законитост и квалитет на ревизијата утврдени со овој закон, при што вкупниот годишен износ на наплатениот надоместок од страна на Комисијата е во висина на износот потребен за надоместување на стварните трошоци на Комисијата.

(4) Доколку вкупниот годишен износ на наплатениот надоместок од став (3) на овој член го надмине износот на стварните трошоци на Комисијата за определена година, претплатениот годишен износ на надоместокот се пренесува во годишниот финансиски план на Комисијата и се намалува проценетиот вкупен годишен износ на надоместокот.

(5) Износот на трошоците за изрекување на мерките од став (2) точка 3) на овој член не може да биде повисок од двојно помалиот износ на минималната плата утврдена со закон. Износот е пропорционален на видот и опфатот на контролата која е спроведена над субјектот на контрола.

(6) Друштвата за ревизија должни се во целост и на годишно ниво да го плаќаат надоместокот од став (2) точка 2) на овој член.

(7) Владата на Република Северна Македонија дава претходна согласност на Тарифникот на Комисијата.

Разрешување на органите на Комисијата

Член 20

(1) Владата на Република Северна Македонија на предлог на министерот за финансии може пред истекот на мандатот за кој е именуван да го разреши Претседателот на Комисијата или членот на Стручниот совет на Комисијата, ако:

1) поднесе писмена оставка;

2) престане да ги исполнува условите од член 14 став (1) од овој закон;

3) ја загуби деловната способност;

4) во случај на смрт;

5) ја прекрши обврската за заштита на доверливите податоци од членот 31 од овој закон;

6) неоправдано отсуствува од три последователни седници на Стручниот совет на Комисијата или неоправдано отсуствувал од вкупно три седници во текот на една календарска година и

7) доколку го изгуби добриот углед согласно член 50 став (1) точки 1), 2) и 3) од овој закон.

(2) Доколку во текот на мандатот на Претседателот на Комисијата или на член на Стручниот совет на Комисијата настане неспојливост во вршењето на должноста согласно член 15 став (2) на овој закон, истиот е должен во писмена форма да го извести министерот за финансии и Стручниот совет на Комисијата.

(3) Известувањето од став (2) на овој член се смета за писмена оставка.

(4) Во случај на разрешување на Претседателот на Комисијата и/или член на Стручниот совет на Комисијата согласно ставовите (1) и (2) на овој член, Владата на Република Северна Македонија именува друго лице согласно условите и постапката од овој закон.

(5) Мандатот на новоименуваното лице од став (4) на овој член трае до истекот на мандатот на Претседателотна Комисијата, односно членот на Стручниот совет на кој му престанува вршењето на должноста.

Ангажирање на стручни лица од страна на Комисијата

Член 21

(1) Комисијата може да ангажира стручни лица заради извршување на определени активности во рамките на своите надлежности од овој закон.

(2) Стручните лица од став (1) на овој член не учествуваат во процесот на носење на одлуки на Комисијата.

(3) Во случај кога Комисијата ангажира стручно лице од став (1) на овој член, обезбедува дека стручното лице нема судир на интереси со друштвото за ревизија кое е субјект на ангажманот на стручното лице согласно овој закон и /или овластениот ревизор и/или клучниот ревизорски партнер вработени во тоа друштво за ревизија.

(4) На стручните лица од став (1) на овој член се применуваат одредбите за независноста и објективноста согласно членовите 80 и 81 од овој закон.

(5) Стручните лица од ставот (1) на овој член можат да бидат членови на професионални тела и здруженија, а не може да бидат вработени, вклучени во управувањето или на друг начин ангажирани од нив.

(6) Стручните лица од ставот (1) на овој член за својата работа имаат право на надоместок. Висината на надоместокот го утврдува Стручниот совет на Комисијата.

(7) На стручните лица од ставот (1) на овој член на соодветен начин се применуваат одредбите за доверливост на информации добиени како резултат на професионалната активност согласно член 31 од овој закон.

Соработка со други надлежни органи

на национално ниво

Член 22

(1) Комисијата соработува со Народната банка на Република Северна Македонија, Агенцијата за супервизија на осигурување на Република Северна Македонија, Комисијата за хартии од вредност на Република Северна Македонија, Агенцијата за супервизија на капитално финансирано пензиско осигурување на Република Северна Македонија, Управата за финансиско разузнавање и органите на надзор утврдени во законот со кој се уредува спречувањето перење пари и финансирањето тероризам.

(2) Комисијата соработува и разменува информации со субјектите од став (1) на овој член и ги пренесува информациите до нив до степен потребен за извршување на надзорните функции.

(3) На размената на информациите со субјектите од став (1) на овој член на соодветен начин се применуваат одредбите за доверливост на информации согласно член 31 од овој закон.

Доставување податоци до Комисијата

Член 23

(1) Народната банка на Република Северна Македонија, Агенцијата за супервизија на осигурување на Република Северна Македонија, Комисијата за хартии од вредност на Република Северна Македонија и Комисијата за заштита на конкуренцијата на Република Северна Македонија веднаш ја известуваат Комисијата за законитоста и квалитетот на работењето на овластените ревизори или друштвата за ревизија.

(2) Надлежниот суд веднаш ја известува Комисијата за изречена прекршочна санкција и донесена правосилна судска пресуда против овластен ревизор, или друштво за ревизија.

(3) Комисијата заради извршување на своите надлежности за контрола може согласно овој закон од физички и правни лица да побара информации кои се потребни за донесување на одлуки во врска со контролата.

(4) Имателот на информациите од став (3) на овој член должен е без одлагање да и ги достави на Комисијата бараните информации и документи, вклучувајќи ги и информациите што се дефинираат како деловна тајна или службена тајна во согласност со закон.

(5) Имателот на информациите од став (3) на овој член, е должен на Комисијата да и достави точни и целосни информации во рокот утврден од Комисијата.

(6) Комисијата ги користи доставените информации само за целите за кои се побарани и обезбедува соодветно ниво на заштита на доставените податоци.

Соработка со надлежни органи од држави членки

од областа на ревизијата

Член 24

(1) Комисијата при извршувањето на своите надлежности соработува со:

1) КЕРНТ;

2) надлежните органи на државите членки;

3) надлежните органи од трети земји според начелото на еднаквост и реципроцитет и

4)организации од областа на која се однесуваат надлежностите на Комисијата.

(2) Комисијата е одговорна за соработката од ставот (1) на овој член.

(3) Комисијата соработува со надлежните органи на друга држава членка и со соодветните европски надзорни тела, особено при размена на информации при истраги поврзани со извршувањето на законски ревизии.

Доставување на податоци на барање на

надлежен орган од држава членка

Член 25

(1) Комисијата на барање на надлежниот орган на државата членка и без непотребно одлагање ги доставува сите барани информации.

(2) Друштвото за ревизија е должно на барање на Комисијата да и ги достави бараните податоци во рокот кој го утврдила Комисијата, во зависност од околностите.

(3) Доколку Комисијата не може да ги обезбеди бараните информации, веднаш го известува надлежниот орган коj го доставил барањето за причините поради кои не може да му ги достави бараните информации .

(4) Обврската за заштита на службена тајна не ја спречува размената на податоци од член 24 став (3)на овој закон.

(5) Доколку Комисијата прими информации од надлежниот орган на држава членка, тие информации може да ги користи за извршување на своите надлежности согласно овој закон и за потребите на управни или судски постапки кои посебно се однесуваат на извршување на надлежностите на Комисијата.

(6) Органите на Комисијата, вработените во Комисијата или други лица на кои им се достапни информациите добиени врз основа на соработката од член 24 став(3) на овој закон, должни се како доверливи да ги чуваат информациите

(7) Обврската за доверливост продолжува и по престанокот на работниот однос, по престанокот на основот и статусот врз основа на кои е остварен пристапот до информациите.

Спроведување на надзор на барање на

надлежен орган од држава членка

Член 26

(1) Доколку Комисијата прими известување од надлежен орган од држава членка дека на територијата на Република Северна Македонија се врши или се вршеле активности спротивни на одредбите од овој закон, Комисијата ќе преземе мерки и за преземените мерки и постапки ќе го извести надлежниот орган на државата членка.

(2) Комисијата може на барање на надлежен орган од друга држава членка да спроведе надзор над вршењето на законската ревизија на територијата на Република Северна Македонија.

(3) Комисијата може на барање на надлежниот орган од друга држава членка да дозволи присуство на вработен од тој надлежен орган за време на надзорот од ставот (2) на овој член.

(4) Надзорот од ставот (2) на овој член се спроведува согласно одредбите од овој закон.

Известување на надлежниот орган на држава членка

Член 27

(1) Доколку Комисијата утврди дека се вршат или се вршеле активности спротивни на одредбите од законските прописи за вршењето на законската ревизија на друга држава членка за тоа детално го известува надлежниот орган на таа држава членка.

(2) Комисијата може од надлежниот орган на друга држава членка да бара да спроведе истрага на својата територија и да бара дел од вработените во Комисијата да го придружуваат персоналот на надлежниот орган во текот на истрагата.

Одбивање на барањето за доставување податоци

и спроведување на надзор од надлежен орган на држава членка

Член 28

(1) Комисијата може да одбие да постапи по барањето од член 25 став (1) на овој закон или по барањето од член 26 ставови (2) и (3) на овој закон доколку:

1) доставувањето на информациите и спроведувањето на надзорот може неповолно да влијае на суверенитетот, сигурноста или правниот поредок на Република Северна Македонија или ако со доставата на информациите спроведувањето на надзорот ќе се кршат одредбите од законите со кои регулира националната сигурност; 2) пред органите во Република Северна Македонија се веќе покренати судски постапки во врска со исти работи и против истите лица на кои се однесува барањето од став (1) на овој член или

3) надлежните органи на Република Северна Македонија веќе донеле правосилна судска пресуда против лицето од точка 2) на овој член.

(2) Во случаите од став (1) точки 2) и 3) на овој член, Комисијата го известува надлежниот орган на државата членка за покренатите постапки и донесената правосилна судска пресуда.

Соработка со надлежните органи на трети земји

Член 29   
 (1) Комисијата може на надлежен орган на трета земја да му достави работни документи и друга документација која ја поседуваат друштвата за ревизија како и записниците од надзорот поврзани со предметната законска ревизија, доколку:

1) работната документација и другата документација се однесуваат на ревизија на друштва кои издале хартии од вредност во третата земја или кои се дел од група која во таа трета земја има законска обврска да составува финансиски извештаи,

2) надлежниот орган од третата земја достави барање за доставување на документацијата од став (1) на овој член;

3) постојат договори врз основа на начелото на реципроцитет меѓу Комисијата и надлежниот орган од третата земја и

4) преносот на личните податоци до надлежниот орган на трета земја Комисијата го врши согласно прописите од областа на заштита на личните податоци.

(2) Договорот од ставот (1) точка 3) од овој член содржи:

1) обврска за образложение на целта на барањето за доставување на документацијата од ставот (1) на овој член;

2) обврска за чување на доверливи податоци од страна на лицата кои се вработени или биле вработени во надлежниот орган на трета земја;

3) обврска да не се загрози заштитата на трговските интереси на субјектот на ревизија, вклучувајќи ја неговата индустриска и интелектуална сопственост;

4) барање од надлежниот орган на трета-земја документацијата од ставот (1) на овој член да ја користи за вршење на јавен надзор, спроведување на контрола на квалитет и изрекување на мерки. Овие надлежности на надлежниот орган на трета земја треба да бидат еднакви со надлежностите на Комисијата за вршење на јавен надзор и спроведување на законитоста и квалитетот над вршењето на ревизијата согласно одредбите од овој закон;

5) право да се одбие барањето на надлежниот орган од третата земја за доставување на работната документација или другите документи на друштвото за ревизија, ако:

- доставувањето на документацијата од став (1) на овој член негативно влијае на суверенитетот, безбедноста или правниот поредок на Република Северна Македонија;

- доставувањето на документацијата од став (1) на овој член негативно влијае на суверенитетот, безбедноста или правниот поредок на Европската унија;

- пред органите во Република Северна Македонија веќе се покренати судски постапки во врска со истите активности и против истиот овластен ревизор и друштвата за ревизија од кои се бараат информации или

- надлежните органи во Република Северна Македонија веќе донеле правосилна пресуда против лицата од алинеја три на оваа точка за истите активности.

(3) Комисијата е должна да ги извести Министерството за финансии, Министерството за економија и Министерството за надворешни работи за договорот од став (1) точка 3) од овој член.

(4) Комисијата е должна да ги извести КЕРНТ и Европската комисија за договорот од став (1) точка 3) од овој член.

Доставување на податоци

за изречени мерки до КЕРНТ

Член 30

(1) Комисијата еднаш годишно доставува до КЕРНТ збирни информации за сите изречени мерки,согласно овој закон.

(2) Комисијата е должна веднаш да го извести КЕРНТ за одземената лиценца за работа на овластениот ревизор и друштвото за ревизија или за изречените мерки за забрана за вршење ревизија .

Обврска за доверливост

Член 31

(1) Комисијата е должна како доверливи податоци согласно овој закон да ги чува сите податоци кои ги добила и стекнала при соработката со другите надлежни органи, вршењето на контролата на квалитет и на другите надлежности согласно овој закон.

(2) Комисијата, вклучувајќи ги вработените во Комисијата и стручните лица од член 21 став (7) на овој закон на кои им се достапни податоците стекнати или создадени согласно овој закон, се должни да ги користат единствено за целите и овластувањата утврдени со овој закон и не смеат да им ги соопштуваат на трети лица или да им овозможат на трети лица да ги користат податоците.

(3) Вработените во Комисијата и стручните лица од член 21 став (7) на овој закон се должни како доверливи да ги чуваат податоците од став (2) на овој член и по престанокот на работниот однос, по престанокот на основот и статусот врз основа на кои е остварен пристапот до податоците.

(4) Одредбите од ставовите (1), (2) и (3) на овој член се применуваат и на податоците кои се стекнуваат врз основа на размена на информации согласно овој, друг закон или со правните акти на Европската унија.

(5) По исклучок на ставовите (1), (2) и (3) на овој член, давањето на доверливи податоци е дозволено во случај на:

1) давање на податоци во збирна форма од која не е можно да се идентификуваат лични или деловни податоци за субјектите на кои се однесуваат доверливите податоци;

2) давање на податоци во случаи и во постапка утврдени со овој или друг закон и

3) размена на податоци согласно правните акти на Европската унија.

Член 32

Комисијата ги заштитува личните податоци стекнати при спроведувањето на надлежностите од овој закон согласно прописите за заштита на личните податоци.

Член 33

Регистрите кои ги води Комисијата согласно овој закон и досиејата на физичките лица и правните лица на кои им е издадена лиценца за работа согласно овој закон се чуваат трајно, а документите во врска со работењето на Комисијата се чуваат десет години.

III. ИНСТИТУТ

НА ОВЛАСТЕНИ РЕВИЗОРИ НА РЕПУБЛИКА СЕВЕРНА МАКЕДОНИЈА

Институт на овластени ревизори на Република Северна Македонија

Член 34

(1) Институт на овластени ревизори на Република Северна Македонија (во натамошниот текст: Институт) е професионална организација на овластените ревизори и друштва за ревизија запишани во Регистарот на овластени ревизори односно Регистарот на друштва за ревизија во надлежност на Комисијата.

(2) Институтот има својство на правно лице.

(3) Седиштето на Институтот е во Скопје.

(4) Институтот стекнува статус на правно лице со упис во Регистарот на други правни лица што се води во Централниот регистар на Република Северна Македонија.

(5) Покрај одредбите од овој закон на работењето на Институтот се применуваат и одредбите на прописите кои го уредуваат работењето на непрофитните организации.

Органи на Институтот

Член 35

(1) Органи на Институтот се Собрание, Управен одбор, Надзорен одбор и Претседател на Институтот.

(2) Институтот формира комисии утврдени со статутот на Институтот заради вршење на работите од своја надлежност согласно овој закон.

(3) Членовите на органите и комисиите на Институтот се избираат од редот на овластените ревизори кои се членови на Институтот.

(4) Административните, стручните и техничките работи поврзани со работењето на Институтот ги врши стручна служба на Институтот.

(5) Комисијата дава претходна согласност на статутот на Институтот со кој особено се уредува организацијата, надлежноста, составот, начинот на избор, и правата и должностите на органите и комисиите на Институтот..

Надлежности на Институтот

Член 36

(1) Јавните овластувања на Институтот се:

1) организирање и спроведување на подготвителна обука за полагање на стручен испит за ревизија;

2) организира и спроведува стручен испит за ревизија;

3) организира и спроведува посебен испит за овластен ревизор;4) организира и спроведува постапка за одобрување на квалификација за овластен ревизор стекната во странство;

;

5) организира и спроведува обука за континуирано професионално усовршување;

6) врши превод на меѓународните стандарди за ревизија за да преводот на меѓународните стандарди за ревизија биде усогласен со тековните меѓународни стандарди за ревизија на Meѓународната федерација на сметководители издадени преку Одборот за меѓународни стандарди за ревизија и изразување на уверување и

7) спроведува контрола на квалитетот на вршење на ревизија освен контролата на квалитет која ја спроведува Комисијата согласно овој закон.

(2) Останати надлежности на Институтот се:

1) ја следи примената и ги промовира меѓународните стандарди за ревизија;

2) презема активности согласно насоките дадени од Комисијата кои се неопходни и соодветни за промовирање на високите професионални стандарди меѓу друштвата за ревизија и овластените ревизори и за подобрување на квалитетот на ревизорските услуги што тие ги нудат;

3) воспоставува и ја одржува соработката со други соодветни професионални тела во Република Северна Македонија и во странство;

4) иницира и учествува во стручни расправи за измена на прописите од областа на ревизијата и други поврзани прописи и

5) врши други работи согласно овој закон.

(3) Институтот по претходна согласност од Комисијата ги донесува актите со кои се врши спроведување на јавните овластувања од став (1) на овој член, освен актите за овластувањето од став (1) точка 7) на овој член кои ги донесува Комисијата.

Јавност во работата на Институтот

Член 37

(1) Институтот донесува годишна програма за работа финансиски план и годишенизвештај за работа и ги објавува на својата службена интернет страница во рок од три дена од денот на нивното донесување.

(2) Годишна програма за работа на Институтот особено содржи информации и податоци за активностите кои Институтот планира да ги оствари со спроведување на надлежностите согласно овој закон во период од една календарска година и финансиски план за наредната календарска година. Институтот ги доставува годишната програма и финансискиот план за наредната календарска година за претходна согласност до Комисијата најдоцна до 30 ноември во тековната година, а ги донесува најдоцна до 31 декември во тековната година по претходна согласност на Комисијата.

(3) Годишниот извештај за работа на Институтот особено содржи податоци за: остварените резултати кои биле планирани во претходната година и извештај за извршување на финансискиот план за претходната година. Институтот го доставува годишниот извештај за работа до Комисијата најдоцна до 28 февруари во тековната година, и истиот го донесува по добивање на претходна согласност од Комисијата најдоцна до 31 март во тековната година.

(4) Институтот финансиските извештаи и извештајот за извршена ревизија на финансиските извештаи ги доставува до Комисијата за разгледување во рок од пет дена од денот на нивното усвојување.

(5) Институтот на својата службена интернет страница ги објавува актите кои произлегуваат од извршувањето на надлежностите на Институтот, а Статутот, Тарифникот, програмата за полагање на стручниот испит за ревизија и актите за начинот на спроведување на стручниот испит за ревизија ги објавува во „Службен весник на Република Северна Македонија“.

Собрание на Институтот

Член 38

(1) Собранието е највисокиот орган на Институтот и го сочинуваат овластените ревизори. Собранието се состанува редовно еднаш годишно најдоцна до 31 мај во тековната година за претходната година.

(2) Собранието на Институтот, особено ги врши следните работи:

1) го донесува Статутот на Институтот;

2) ги усвојува годишната програма за работа, годишниот извештај за работа и годишен извештај за наодите од извршените контроли од член 37 ставови (2), (3) и (4) на овој закон;

3) ги избира и разрешува Претседателот на Институтот и членовите на Управниот одбор, Надзорниот одбор и комисиите на Институтот и

4) врши други работи согласно овој закон.

(3) Седница на Собранието се одржува доколку се присутни мнозинството од вкупниот број на членови на Собранието, а одлуките се носат со мнозинство од присутните членови на Собранието.

Управен одбор на Институтот

Член 39

(1) Управниот одбор е извршен орган на Собранието, со мандат од три години. Членовите на Управниот одбор имаат право на избор на уште еден мандат.

(2) Управниот одбор особено ги врши следните работи:

1) донесува програма за полагање на стручен испит за ревизија ;

2) ги разгледува и одобрува барањата за признавање на квалификација за овластен ревизор стекнати во странство;

3) утврдува услови, организира и спроведува континуирано професионално усовршување;

4) организира спроведување на проверка за контрола на квалитетот на вршење на ревизија, согласно овој закон;

5) ја известува Комисијата за резултатите од спроведената контрола од точка 4) на овој став;

6) организира, преведува, го одобрува и годишно го ажурира преводот на меѓународните стандарди за ревизија, ;

7) го донесува Тарифникот за висината на надоместоците што ги наплатува Институтот и

8) врши други работи согласно овој закон.

Надсорен одбор на Институтот

Член 40

(1) Надзорниот одбор е орган за надзор врз законитоста на материјално-финансиското работење и правилноста на работењето на Институтот.

(2) Мандатот на Надзорниот одбор е три години, со право на избор на уште еден мандат.

Претседател на Институтот

Член 41

(1) Претседателот на Управниот одбор истовремено е Претседател на Институтот.

(2) Претседателот на Институтот ја раководи работата на Институтот, го претставува и застапува Институтот и е одговорен за законитоста на работењето на Институтот.

Финансирање на Институтот

Член 42

(1) Институтот средствата за финансирање на своето работење особено ги обезбедува од следните извори:

1) годишна членарина;

2) надоместок за подготвителна обука за полагање на стручен испит за ревизија;

3) надоместок за полагање на стручниот испит за ревизија;

4) надоместок за полагање посебен испит за овластен ревизор;

5) надоместок за спроведување на контрола на квалитет согласно овој закон и

6) надоместок за обука за континуирано професионално усовршување која ја спроведува Институтот согласно овој закон и

7) надоместок за испитот за способност во постапката за одобрување на квалификација за овластен ревизор стекната во странство.

(2) Институтот ги утврдува надоместоците од став (1) на овој член со Тарифник.

(3) На висината на надоместоците од став (1) точки 2), 3), 4), 6) и 7) на овој член претходна согласност дава Комисијата.

Доверливост

Член 43

(1) На постапувањето на Институтот во извршувањето на неговите надлежности се применуваат одредбите од членовите 31 и 32 и на овој закон.

(2) Одредбата од став (1) на овој член се однесува и на членовите на органите и комисиите на Институтот, вработените и поранешните вработени и на други лица на кои им се достапни доверливи податоци во текот на извршувањето на нивните задачи.

Чување на документација

Член 44

Досиејата на физичките лица кои полагале стручен испит за ревизија согласно овој закон се чуваат трајно, а документите во врска со работењето и спроведувањето на надлежностите на Институтот согласно овој закон се чуваат десет години.

IV. ОВЛАСТЕН РЕВИЗОР И ДРУШТВО ЗА РЕВИЗИЈА

1.Овластен ревизор

Услови и постапка за стекнување лиценца за овластен ревизор

Услови и постапка за стекнување лиценца за овластен ревизор

Член 45

(1) Комисијата му издава лиценца за овластен ревизор на лице кое има:

1) положено стручен испит за ревизија;

2) практична работа на ревизија на финансиски извештаи и слични извештаи од најмалку три години кај друштво за ревизија, од кои најмалку две години на законска ревизија под надзор на овластен ревизор и/или клучен ревизорски партнер, во последните шест години пред денот на поднесување на барање за лиценца за овластен ревизор и

3) добар углед согласно член 50 на овој закон.

4) доказ за уплатен надоместок

(2) Лицето кое сака да се стекне со лиценца за овластен ревизор непосредно до Комисијата во писмена форма поднесува барање на пропишан образец, кон кое доставува докази за исполнување на условите од став (1) на овој член и доказ за уплата на надоместок за издавање на лиценца за овластен ревизор.

(3) Барањето и доказите од став (1) на овој член можат да бидат поднесени и во електронска форма со употреба на средство за електронска идентификација преку Националниот портал за електронски услуги или преку посредник за административни услуги за електронски пат, согласно прописите од областа на електронското управување и електронските услуги и прописите од областа на електронските документи, електронската идентификација и доверливите услуги.

(4) Овластеното службено лице од Комисијата кое ја води постапката за издавање на лиценца за овластен ревизор е должно документот од став (1) точка 1) на овој член по службена должност да го побара од Институтот, а документот од став 1) точка 3) на овој член по службена должност да го побара од Централниот регистар на Република Северна Македонија во рок од три дена од денот на приемот на барањето од ставот (2) на овој член.

(5) Овластеното службено лице од Институтот, односно овластеното службено лице Централниот регистар на Република Северна Македонија од кого е побаран документот е должно истиот да го достави до Комисијата во рок од три дена од денот на приемот на барањето од ставот (2) на овој член.

(6) Барањето од став (4) на овој член може да биде поднесено, а документот од став (5) на овој член може да биде доставен во електронска форма преку Националната платформа за интероперабилност согласно со прописите од областа на електронското управување и електронски услуги.

(5) Доказот од став (1) на овој член се доставува во оригинал или копија заверена на нотар.

(6) По барањето од став (2) на овој член, Комисијата носи решение со кое се издава лиценца за овластен ревизор или барањето за стекнување лиценца се одбива, во рок од 15 дена од денот на приемот на барањето.

(7) На основ на решението за издавање на лиценца за овластен ревизор Комисијата без одлагање врши упис во Регистарот на овластени ревизори.

(8) Против решението од ставот (6) на овој член може да се поведе управен спор пред надлежен суд во рок од 30 дена од приемот на решението.

(9) Начинот и постапката за добивање лиценца за овластен ревизор, формата и содржината на образецот на барањето од став (2) и формата и содржината на лиценцата за овластен ревизор ги пропишува Комисијата.

Услови и постапка за полагање на стручен испит за ревизија

Член 46

(1) Со стручниот испит за ревизија се докажува неопходното ниво на теоретско знаење на кандидатот за областите што се релевантни за ревизијата и способноста за примена на таквото знаење во практика.

(2) Стручен испит за ревизија може да полага лице кое:

1) има завршено четиригодишно високо образование (VII/1 степен), односно завршени студии според Болоњската декларација со 240 кредити според европскиот кредит трансфер систем (ЕКТС) и

2) ја посетило подготвителната обука согласно член 48 од овој закон.

(3) Лицето кое сака да полага стручен испит за ревизија поднесува барање непосредно до Институтот на пропишан образец, кон кое доставува доказ за исполнување на условите од став (2) на овој член и доказ за уплата на надоместокот за полагање на стручниот испит, .Доказот за исполнување на условот од став (2) точла 2) Институтот ја обезбедува од сопствената евиденција. Доказите се доставуваaт во оригинал или копија заверена на нотар.

(4) Барањето и доказите од став (3) на овој член можат да бидат поднесени и во електронска форма со употреба на средство за електронска идентификација преку Националниот портал за електронски услуги или преку посредник за административни услуги за електронски пат, согласно прописите од областа на електронското управување и електронските услуги и прописите од областа на електронските документи, електронската идентификација и доверливите услуги.

(5) Во случај на технички прекин на функционалноста на Националниот портал за електронски услуги барањето и доказите од став (3) на овој член се доставува на електронската адреса на Институтот во форма на електронски документ преку квалификувана електронска препорачана достава согласно прописите од областа на електронските документи, електронската идентификација и доверливите услуги.

(6) Институтот донесува програма за полагање на стручниот испит за ревизија по претходна согласност на Комисијата.

(7) За полагање на стручниот испит за ревизија од став (1) на овој член кандидатот му плаќа надоместок на Институтот.

(8) Стручниот испит за ревизија се спроведува најмалку еднаш годишно, а полагањето е писмено пред испитна комисија формирана од Институтот.

(9) Испитната комисија се состои од пет члена од кои четири члена се овластени ревизори и претседател на комисијата е претставник од Комисијата.

(10) Кандидат може да биде ослободен од полагање на област или области од Програмата од став (6) на овој член, доколку за содржината од областа или областите стекнало знаење, односно положило испит за теоретско знаење според универзитетски образовни програми, за што кандидатот до Институтот доставува образложено барање за изземање од полагање од областа или областите и докази дека наставните програми за теоретско знаење по областа или областите на високообразовна институција соодветствувале на областите од Програмата од став (6) на овој член, како и докази за положените испити.

(11) Институтот одлучува по барањето од став (10) на овој член во рок од 30 дена од денот на поднесувањето на барањето.

(12) Институтот е должен во рок од 30 дена од денот на завршување на стручниот испит за ревизија на кандидатот кој го положил стручниот испит за ревизија да му издаде потврда~~/уверение~~ за положен стучен испит за ревизија.

(11) Институтот е должен во рок од пет дена од денот на завршување на стручниот испит за ревизија да ја извести Комисијата за кандидати кои успешно го положиле стручниот испит за ревизија.

(12) Институтот по претходна согласност од Комисијата го утврдува начинот на спроведување на стручниот испит за ревизија, оценувањето на стручниот испит, објавувањето на резултатите од стручниот испит, постапување во случај на неуспех на стручниот испит, начинот на ослободување од полагање, евиденцијата за положени стручни испити за ревизија, начинот на спроведување на подготвителната обука за полагање на стручниот испит за ревизија, како и други работи во врска подготвителната обука и стручниот испит за ревизија.

(13) Формата и содржината на образецот на барањето од став (3) на овој член го пропишува Институтот .

Програма за стручен испит за ревизија

Член 47

(1) Програмата за полагање на стручниот испит за ревизија од член 46 став (6) на овој закон ги опфаќа следните области:

1) општа теорија и основни сметководствени принципи;

2) законска рамка во врска со подготовка на годишни сметки и консолидирани годишни сметки;

3) меѓународни стандарди за финансиско известување;

4) финансиска анализа;

5) управувачко сметководство;

6) управување со ризик и интерна (внатрешна) контрола;

7) ревизија и професионални вештини;

8) меѓународни стандарди на ревизија;

9) професионална етика и независност (Кодекс на етика за професионални сметководители) и

10) законски услови и професионални стандарди поврзани со ревизија.

(2) Програмата од ставот (1) на овој член ги опфаќа и деловите релевантни за ревизија од следните области:

1) Познавањето на законската регулатива во Република Северна Македонија за:

- трговските друштва и корпоративното управување;

- социјалното осигурување и работните односи;

- облигационите односи;

- даночен систем;

- граѓанско право и трговско право;

- законите кои го уредуваат пазарот на капитал и хартиите од вредност;

2) информатичка технологија и компјутерски системи;

3) деловно работење, општа и финансиска економија;

4) финансиска математика и статистика и

5) основни принципи на финансиски менаџмент и управување на претпријатија.

(3) Институтот на својата службена интернет страница ја објавува деталната содржина на секој од предметите од Програмата за полагање на стручниот испит за ревизија.

Подготвителна обука за полагање на стручен испит за ревизија

Член 48

(1) Институтот спроведува подготвителна обука за полагање на стручен испит за ревизија.

(2) Подготвителната обука од став (1) на овој член ја спроведуваат едукатори кои се признати експерти во праксата од земјата и од странство ангажирани од Институтот. Едукатор може да биде лице кое има завршено четиригодишно високо образование (VII/1 степен) или завршени студии со 240 кредити според европскиот кредит-трансфер систем (ЕКТС) и работно искуство од десет години од соодветната област за која ќе држи предавања.

(3) За подготвителната обука од став (1) на овој член кандидатот му плаќа надоместок на Институтот.

Практична работа

Член 49

(1) Практичната работа од член 45 став (1) точка 2) на овој закон има за цел професионално и практично оспособување на физичко лице за работа како овластен ревизор.

(2) Физичкото лице од ставот (1) на овој член може да ја започне практичната работа пред, во тек или по завршувањето на постапката за полагање на стручниот испит за ревизија согласно овој закон.

(3) Практичната работа треба најмалку да ги опфати следните области:

1) планирање на ревизијата, идентификување и проценка на ризиците од материјално погрешно прикажување,

2) утврдување и спроведување на одговор на проценетиот ризик;

3) планирање и извршување на ревизорски постапки како одговор на проценетиот ризик на ниво на тврдења, вклучително и тестови на контроли или суштински аналитички постапки и

4) оценка на собраните ревизорски докази и подготовка на ревизорски извештај.

(4) За практична работа се признава:

1) работно време во траење од најмалку 1100 часа за една календарска година или најмалку 3300 часа за период од три календарски години поминато на работи на ревизија согласно став (3) на овој член во друштво за ревизија и

2) работа под надзор на овластен ревизор кој:

- активно врши ревизија;

- има работно искуство како овластен ревизор и

-за време на периодот на менторство не му е изречена мерка согласно овој закон.

(5) Друштвото за ревизија е должно да води евиденција за практичната работа што се спроведува кај друштвото за ревизија.

(6) Друштвото за ревизија врз основа на евиденцијата од ставот (5) на овој член е должно во рок од 15 дена по завршувањето на практична работа на физичкото лице од став (1) на овој член да му издаде потврда за завршена практична работа.

(7) Потврдата од ставот (6) на овој член особено содржи:

1) датум на почеток на практичната работа;

2) назив, седиште, регистарски број на друштвото за ревизија каде се спроведува практичната работа;

3) начинот на остварување на практичната работа во друштвото за ревизија;

4) име и презиме и регистарски број на менторот или менторите;

5) субјект на ревизија кај кој е реализирана практичната работа;

6) областите на практична работа од став (3) на овој член;

7) број на часови поминати на практична работа на еден ревизорски ангажман во текот на вкупниот период на практична работа и

8) изјава со која потврдува дека кандидатот го почитувал меѓународниот кодекс на етика.

Добар углед

Член 50

Добар углед има физичко лице на кое:

1) не му е изречена прекршочна санкција забрана за вршење професија или должност, сѐ додека санкцијата не е избришана од евиденцијата на прекршочни санкции;

2) со правосилна судска пресуданему е изречена споредна казна забрана за вршење професија, дејност или должност,се додека траат правните последици од осудата;

3) со правосилна судска пресуда не е осудувано на безусловна казна затвор за кривичните дела против службената должност,се додека траат правните последици од осудата и

4) претходно не му била одземена лиценцата за овластен ревизор или поминале најмалку пет години од денот на правосилноста на решението за одземање на лиценцата за овластен ревизор.

Одобрување на квалификација за овластен ревизор

стекната во странство

Член 51

(1) Институтот на физичко лице кое има квалификација за овластен ревизор стекната во странство му ја одобрува квалификацијата доколку лицето успешно положи испит за способност спроведен од Институтот согласно постапката за одобрување на квалификација на овластен ревизор стекната во странство.

(2) Кандидатот барањето и придружната документација ги поднесува до Институтот согласно постапката од став (1) на овој член.

(3) На начинот на поднесување на документите од став (2) на овој член на соодветен начин се применуваат одредбите од член 46 ставови (4) и (5) на овој закон.

(4) Придружната документација од став (2) на овој член лицето ги доставува вооригинал или копија заверена на нотар, односно во нотарски заверен превод.

(5) Институтот ја одобрува квалификацијата за овластен ревизор во рок од 30 дена од денот на исполнувањето на условите од став (1) на овој член.

(6) Постапката за одобрување на квалификација за овластен ревизор стекната во странство од став (1) на овој член поблиску ги утврдува Институтот, по претходна согласност на Комисијата.

(7) Формата и содржината на барањето од став (2) на овој член ги пропишува Комисијата.

Континуирано професионално усовршување

Член 52

(1) Заради одржување и надградување на теоретското знаење, професионалните вештини и вредности овластениот ревизор е должен да посети обука од најмалку 120 часа за период од три години при што најмалку 30 часа во текот на една календарска година.

(2) Континуираното професионално усовршување од ставот (1) на овој член особено се спроведува преку:

1) присуство како учесник или предавач на обуки организирани и спроведени од Институтот;

2) присуство како учесник или предавач на семинари, работилници, конгреси, конференции, симпозиуми и други видови на организирана едукација организирани од меѓународна професионална организација во врска со областите за континуирано професионално усовршување утврдени од Институтот;

3) присуство како учесник или предавач на семинари, работилници, конгреси, конференции, симпозиуми и други видови на организирана едукација во организација на друштва за ревизија и/или на меѓународната мрежа на која друштвата и припаѓаат а во врска со областите за континуирано професионално усовршување утврдени од Институтот;

4) објавување на статии во домашни и меѓународни стручни публикации од областа на сметководството, ревизијата и сродни области;

5) учество како едукатор во спроведување на стручниот испит за ревизија и

6) други облици на континуираното професионално усовршување утврдени со акт на Институтот согласно овој закон.

(3) Годишна програма за континуирано професионално усовршување, начинот на спроведување на обуките, начинот на вреднување, признавање и докажување на континуирано професионално усовршување, оправданите причини за отсуство од континуирано професионално усовршување, другите облици на континуираното професионално усовршување, водењето на евиденција за континуираното професионално усовршување и други работи во врска со организирањето и спроведувањето на континуираното професионално усовршување, ги утврдува Институтот по претходна согласност на Комисијата.

Важност на лиценцата за овластен ревизор

Член 53

(1) Овластениот ревизор наjдоцна на денот на истекот на секој тригодишен циклус на континуирано професионално усовршување до Комисијата поднесува докази дека завршил континуирано професионално усовршување од најмалку 120 часа за период од три години согласно член 52 став (1) овој закон.

(2) На овластениот ревизор кој нема да ги обезбеди доказите од ставот (1) на овој член, Комисијата со решение му ја одзема лиценцата.

Посебен испит за овластен ревизор

Член 54

(1) Лицето на кое лиценцата му е одземена согласно член 53 став (2) на овој член може да поднесе барање за издавање на лиценца согласно член 46 на овој закон кон кое приложува и доказ за положен посебен испит за овластен ревизор кој го организира и спроведува Институтот .

(2) На начинот на поднесување на барањето и документите од став (1) на овој член на соодветен начин се применуваат одредбите од член 45 на овој закон.

(3) Програмата за посебниот испит од став (1) на овој член, начинот на спроведување на посебниот испит, оценувањето на посебниот испит, постапување во случај на неуспех на испитот и други прашања во врска со постапката и начинот на полагање на посебниот испит ја утврдува Институтот врз основа на претходна согласност на Комисијата.

Мирување на лиценца за овластен ревизор

Член 55

(1) Овластениот ревизор може до Комисијата да поднесе барање за мирување на лиценцата за овластен ревизор за определен непрекинат период, особено во следните случаи:

1) поради неспособност за работа поради заболување или повреда;

2) поради породилно отсуство;

3) мирување на работен однос поради негово упатување на работа во странство, односно на неговиот брачен другар;

4) мирување на работен однос поради избор или именување на државна или јавна функција;

5) користење на неплатено отсуство од работа согласно закон;

ии

6) заминување во странство на определено време.

(2) Комисијата врз основа на барањето на овластениот ревизор од став (1) на овој член донесува решение за мирување на лиценцата за овластен ревизор во рок од 15 дена од денот на поднесувањето на барањето.

(3) Комисијата врз основа на решението од став (2) на овој член во Регистарот на овластени ревизори евидентира дека лиценцата на овластениот ревизор е во мирување.

(4) Овластениот ревизор во периодот на мирување на лиценцата не смее да врши ревизија согласно со овој закон..

(5) На овластениот ревизор од став (1) на овој член на соодветен начин се применуваат одредбите од членовите 53 и 54 став (1) на овој закон.

(6) Формата и содржината на барањето од став (1) на овој член и начинот и постапката на утврдувањето на мирувањето од став (1) на овој член ги пропишува Комисијата.

Одземање на лиценца за овластен ревизор

Член 56

(1) Комисијата со решение ќе ги укине решението со кое е издадена лиценцата за овластен ревизор и лиценцата за овластен ревизор:

1) врз основ на барање на овластениот ревизор;

2) ако овластениот ревизор ја изгуби деловната способност;

3) во случајот од од член 53 став (2) на овој закон;

4) ако овластениот ревизор го изгуби добриот углед согласно овој закон и

5) во случај на изрекување мерка согласно член 145 став (1) од овој закон.

(2) Доколку е започната постапка на контрола на квалитет над овластениот ревизор кој поднел барање за одземање на лиценцата за овластен ревизор, Комисијата ќе го донесе решението од став (1) по целосно завршување на постапката на контрола на квалитет.

(3) Комисијата на основ на решението од став (1) на овој член без одлагање го брише овластениот ревизор од Регистарот на овластени ревизори.

(4) Со решението од став (1) на овој член се утврдува период во кој на лицето на кое му е одземена лиценцата не може да му се издаде нова лиценца, а кој не може да биде подолг од три години.

(5) Повторното стекнување на лиценцата за овластен ревизор од страна на лицето од став (4) е можно само еднаш.

2. Друштво за ревизија

Лиценца за работа

Член 57

(1) Трговецот има одобрување да врши ревизија доколку:

1) има лиценца за работа издадена од Комисијата и

2) е запишан во Регистарот на друштва за ревизија согласно овој закон.

(2) Лиценцата за работа од став (1) точка 1) на овој член се издава на неопределено време и не може да се пренесе на друго физичко лице, друго правно лице или на правен следбеник.

(3) Друштвото за ревизија врши упис на издадената лиценца во Централниот регистар на Република Северна Македонија во рок од пет дена од денот на издавањето на лиценцата за работа.

(4) Начинот и постапката за издавање и одземање на лиценцата за работа на друштво за ревизија, како формата и содржината на образецот на барањето од член 65 став (1) на овој закон и лиценцата за работа на друштво за ревизија поблиску ги пропишува Комисијата.

Услови за издавање лиценца за работа

Член 58

Лиценца за работа се издава на трговец кој особено ги исполнува следниве услови:

1) впишан е во Трговскиот регистар согласно законот со кој се уредуваат трговските друштва со регистрирана главна дејност ревизорски работи;

2) мнозинството удели или акции со право на глас во друштвото за ревизија е во сопственост на еден или повеќе овластени ревизори или едно или повеќе друштва за ревизија, односно во сопственост на овластени ревизори или друштва за ревизија од држава членка;

3) мнозинството, но не повеќе од 75% од членовите на органот на управување мора да бидат овластени ревизори или друштва за ревизија, односно овластени ревизори или друштва за ревизија од држава членка;

4) има вработено најмалку еден овластен ревизор на неопределено работно време;

5) физичко лице од точките 2) и 3) на овој став има добар углед согласно член 50 на овој закон;

6) правно лице од точките 2) и 3) на овој став има добар углед согласно член 61 на овој закон;

7) над имотот не е отворена или поведена стечајна постапка или не е спроведена ликвидација;

8) го докаже својот вистински сопственик согласно закон и

9) има годишно осигурување од одговорност од штета согласно член 64 на овој закон.

Член 59

Лиценца за работа не може да му се издаде на трговец :

1) на кој му е одземена лиценцата за работа согласно овој закон, за времетраењето на мерката;

2) чиј сопственик бил и сопственик на друштвото за ревизија на кое му била одземена лиценцата за работа во периодот на траење на забраната од точка 1) на овој член и

3) чии сопственик или лице кое е поврзано лице со сопственикот на друштвото за ревизија од точка 1) на овој член бил сопственик или лице кое е поврзано лице со сопственикот на друштвото за ревизија на кое му била одземена лиценцата за работа во периодот на траење на забраната од точка 1) на овој член и

4) доколку Комисијата утврди дека соработниците на друштвото кое бара лиценца за работа, односно на вистинскиот сопственик или на членот на органот на управување на субјектите од член 6 став (1) на овој закон немаат добар углед согласно член 51 на овој закон.

Орган на управување

Член 60

(1) За член на орган на управување може да биде именуван само овластен ревизор вработен во друштвото за ревизија со полно работно време и да го застапува друштвото за ревизија без ограничувања.

(2) Органот на управување на друштво за ревизија може да има еден член или повеќе членови. Доколку органот на управување на друштвото за ревизија има само два члена, барем едниот од нив треба да биде овластен ревизор.

(3) Прокурист на друштво за ревизија согласно закон може да биде само физичко лице кое е овластен ревизор.

Добар углед

Член 61

(1) Добар углед од член 58 став (1) точка 6) на овој закон има правно лице на кое:

1) со правосилна судска одлукане му е изречена спореднa казнa привремена забрана за давање на услуги на ревизија, се додека казната не е избришана од евиденцијата на казни за сторени кривични дела на правните лица;

2) со правосилна судска одлука не му е изречена спореднa казнa трајна забрана за давање на услуги на ревизија, се додека казната не е избришана од евиденцијата на казни за сторени кривични дела на правните лица;

3) со правосилна судска одлука не му е изречена споредна казна забрана за добивање лиценца за работа на друштво за ревизија и забрана за упис во Регистарот на друштва за ревизија, се додека казната не е избришана од евиденцијата на казни за сторени кривични дела на правните лица;

4) со правосилна судска одлука не му е изречена споредна казна одземање на лиценца за работа на друштво за ревизија и бришење од Регистарот на друштва за ревизија, се додека казната не е избришана од евиденцијата на казни за сторени кривични дела на правните лица;

5) со правосилна судска одлука не му е изречена споредна казна забрана за основање на нови правни лица, се додека казната не е избришана од евиденцијата на казни за сторени кривични дела на правните лица;

6) со правосилна судска одлука не му е изречена споредна казна престанок на правно лице, се додека казната не е избришана од евиденцијата на казни за сторени кривични дела на правните лица и

7) над имотот не е отворена или поведена стечајна постапка или не е спроведена ликвидација на друштвото за ревизија.

Член 62

(1) На добриот углед на физичко лице или на правно лице можат да влијаат следните околности:

1) ако лицето не се докажало со својот досегашна професионална работа и личен интегритет;

2) ако финансиската стабилност го загрозува угледот на лицето и

3) ненаплатен доспеан долг врз основа на јавни давачки како се дефинирани со законите од оваа област.

(2) За лице кое нема добар углед ќе се смета и лице кое има соработник кој што е осуден со правосилна судска пресуда на безусловна казна затвор над шест месеци, сѐ додека траат правните последици од осудата.

(3) За соработник од ставот (2) на овој член се смета:

1) секое физичко лице кое е на раководна позиција кај правно лице во кое основач, сопственик или член на орган на управување на субјект од член 6 став (1) на овој закон е на раководна позиција или е вистински сопственик на субјектот од член 6 став (1) на овој закон.

2) секое физичко лице кое е вистински сопственик на правно лице во кое основач, сопственик или член на орган на управување на субјект од член 6 став (1) на овој закон е на раководна позиција и

3) секое физичко лице кое со основачот, сопственикот или членот на органот на управување на субјектот од член 6 на овој закон има вистинска сопственост над исто правно лице.

Член 63

Одредбите од членовите 50, 61 и 62 на овој закон на соодветен начин се применуваат и на лица државјани од друга држава членка или на трета земја односно на правни лица со седиште во друга држава членка или во трета земја.

Осигурување од одговорност

Член 64

(1) Друштвото за ревизија должно е да склучи и да обновува договор за осигурување од одговорност за штета причинета на субјектот на ревизија или на трета страна со кршење на договорот за ревизија или одредбите од овој закон.

(2) Висината на годишно осигурување од одговорност од штета од став (1) на овој член изнесува:

1) минимална сума за покривање по штетен настан од 30.000 евра во денарска противвредност за субјект на ревизија кој во претходната календарска година остварил приход до 3.000.000 евра во денарска противвредност;

2) минимална сума за покривање по штетен настан од 60.000 евра во денарска противвредност за субјект на ревизија кој во претходната календарска година остварил приход од 3.000.001 до 10.000.000 евра во денарска противвредност;

3) минимална сума за покривање по штетен настан од 120.000 евра во денарска противвредност за субјект на ревизија кој во претходната календарска година остварил приход од 10.000.001 до 50.000.000 евра во денарска противвредност;

4) минимална сума за покривање по штетен настан од 250.000 евра во денарска противвредност за субјект на ревизија кој во претходната календарскагодина остварил приход од 50.000.001 до 100.000.000 евра во денарска противвредност и

5) минимална сума за покривање по штетен настан од 400.000 евра во денарска противвредност за субјект на ревизија кој во претходната календарска година остварил приход над 100.000.001 евра во денарска противвредност.

(3) Штетниот настан од ставот (2) на овој член претставува штета настаната во врска со поединечен договор за ревизија.

(4) Друштвото за ревизија должно е да го продолжува осигурувањето од одговорност и написмено да ја извести Комисијата за секоја настаната промена во текот на годишното осигурување во рок од пет дена од денот на склучување на полисата за осигурување или настанатата промена.

(5) Во случај на вршење на заедничка законска ревизија, осигурувањето од одговорност е солидарно.

(6) Осигурувањето од одговорност уредено согласно овој закон не го ослободува друштвото за ревизија од неговата одговорност кон оштетените лица за нанесената штета согласно закон.

Постапка за добивање на лиценца за работа на

друштво за ревизија

Член 65

(1) Трговецот за добивање лиценца за работа за друштво за ревизија, поднесува барање на пропишан образец потпишан од овластеното лице на друштвото за ревизија непосредно до Комисијата, кон кое особено се доставуваат следниве документи :

1) доказ за упис на друштвото за ревизија во Трговскиот регистар кај Централниот регистар на Република Северна Македонија, кој до денот на поднесување на барањето не треба да биде постар од 30 дена;

2)акт за основање ;

3) список на лица вработени како овластени ревизори со регистарски број под кој се запишани во Регистарот на овластени ревизори со доказ дека се вработени на неопределено време;

4) список на сопственици на удели или акции на друштвото за ревизија, со назнака на името и презимето и адресата или називот и седиштето, големината на уделот или износот на акции како процентот на учество во сопственоста и во управувањето на друштвото за ревизија и на оние сопственици кои се вработени во друштвото за ревизија;

5) список на лица кои се поврзани лица со сопствениците на друштвото за ревизија со опис на начинот на поврзаност;

6) список на лицата кои се членови на органите на управување на подносителот на барањето и на лицата кои што непосредно се одговорни за управувањето со друштвото за ревизија;

7) доказ за добар углед на сопственици на удели или акции на друштвото за ревизија и на органите на управување на подносителот на барањето и на друштвото за ревизија, согласно членовите 61 и 62 на овој закон;

8) изјава за вложувањата врз основа на кои друштвото директно или индиректно има вложување во друго правно лице и

9) политики и постапки на друштвото за ревизија кои се однесуваат на аранжманите на контрола на квалитет и вршењето на ревизија согласно член 82 на овој закон;

10) правила за заштита на ревизорската документација;

11) правила за заштита на деловна тајна;

12) доказ за осигурување од одговорност од штета согласно член 64 став (2) точка 4) на овој член и доказ за уплата на премија;

13) уверение за платени даноци и придонеси од Управа за јавни приходи на Република Северна Македонија;

14) програма за заштита од перење пари и

15) доказ за уплата на надоместок за издавање на лиценцата за работа.

(2) За сопствениците кои се друштва за ревизија од држави членки или од трети земји, покрај документацијата од став (1) на овој член доставува и мислење на надлежниот орган за:

1) содржината на прописите на државата членка, односно на третата земја кои ги уредуваат условите за вршење на ревизија и контрола на квалитет;

2) изјава на надлежниот орган дека друштвото за ревизија од државата членка, односно третата земја има право да врши ревизија или дека постојат можни ограничувања во вршењето на ревизијата и

3) изјава на надлежниот орган дека ќе ја известува Комисијата за сите изречени мерки врз основа на контролата на квалитет.

(3) Придружната документација од ставовите (1) и (2) на овој член се доставува во оригинал или копија заверена на нотар, а документацијата од став (2) на овој член и во нотарски заверен превод.

(4) Барањето и доказите од став (1) и став (2) на овој член можат да бидат поднесени и во електронска форма со употреба на средство за електронска идентификација преку Националниот портал за електронски услуги, согласно прописите од областа на електронското управување и електронските услуги и прописите од областа на електронските документи, електронската идентификација и доверливите услуги.

(5) Во случај на технички прекин на функционалноста на Националниот портал за електронски услуги документите од став (4) на овој член во форма на електронски документи се доставуваат преку квалификувана електронска препорачана достава на електронската адреса на Комисијата, согласно со прописите од областа на електронските документи, електронската идентификација и доверливите услуги.

(6) Овластеното службено лице од Комисијата кое ја води постапката за издавање на лиценца за друштво за ревизија е должно документот од став (1) точка 3) на овој член по службена должност да го побара од Агенцијата за вработување на Република Северна Македонија, документот од став 1) точка 7) на овој член по службена должност да го побара од Централниот регистар на Република Северна Македонија и документот од став (1) точка 13) на овој член да го побара од Управата за јавни приходи во рок од три дена од денот на приемот на барањето од ставот (2) на овој член.

(7) Овластеното службено лице од Агенцијата за вработување на Република Северна Македонија, овластеното службено лице од Централниот регистар на Република Северна Македонија, односно овластеното службено лице од Управата за јавни приходи од кого е побаран документот е должно истиот да го достави до Комисијата во рок од три дена од денот на приемот на барањето од ставот (6) на овој член.

(8) Барањето од став (6) на овој член може да биде поднесено, а документот од став (7) на овој член може да биде доставен во електронска форма преку Националната платформа за интероперабилност согласно прописите од областа на електронското управување и електронски услуги.

(9) Во случај на технички прекин на функционалноста на Националнaта платформа за интероперабилност барањето од став (6) на овој член се доставува на електронската адреса на Агенцијата за вработување на Република Северна Македонија, односно Централниот регистар на Република Северна Македонија, односно Управата за јавни приходи, а документот од став (7) на овој член се доставува на електронската адреса на Комисијата во форма на електронски документ преку квалификувана електронска препорачана достава согласно прописите од областа на електронските документи, електронската идентификација и доверливите услуги.

(10) По барањето од став (1) на овој член, Комисијата одлучува со решение во рок од 30 дена од денот на приемот на барањето.

(11) На основа на решението за издавање лиценца за работа на друштво за ревизија, Комисијата без одлагање врши упис во Регистарот на друштва за ревизија.

(12) Против решението од ставот (11) на овој член може да се поведе управен спор пред надлежен суд во рок од 30 дена од приемот на решението.

Член 66

(1) Друштвото за ревизија престанува да го исполнува условот од член 58 точка 2) на овој закон, доколку:

1) на овластен ревизор кој има удели или акции со право на глас во друштвото за ревизија му е одземена лиценцата, односно на друштво за ревизија кое има акции или удели со право на глас во друштвото за ревизија му е одземена лиценцата и

2) овластениот ревизор или друштвото за ревизија ги продал уделите или акциите преку кои остварува права на сопственост во друштвото за ревизија на физичко лице кое не е овластен ревизор или правно лице кое не е друштво за ревизија.

(2) Во случаите од став (1) на овој член, Комисијата носи решение со кое одлучува дека овластениот ревизор или друштвото за ревизија не може да ги остварува правата на сопственост од уделите или акциите во друштвото за ревизија за времетраење на периодот за кој му е одземена лиценцата, односно додека повторно не стекне сопствени удели и акции во друштвото за ревизија.

(3) Покрај случаите од став (1) на овој член, Комисијата донесува решение со кое ги одзема правата на сопственост од уделите или акциите од став (2) на овој член и во случај кога:

1) овластениот ревизор или друштвото за ревизија повеќе пати не постапи согласно член 69 ставовите (1), (2) и (3) на овој закон и

2) овластениот ревизор или друштвото за ревизија постапи спротивно на одредбите за заштита на доверливи податоци согласно овој закон.

(4) Комисијата веднаш, а најдоцна во рок од пет дена од денот на утврдување на условите од ставовите (1) и (3) на овој член го носи решението од став (2) на овој член.

Одземање на лиценцата за работа

Член 67

(1) Комисијата со решение ја укинува лиценцата за работа на друштво за ревизија:

1) на барање на друштвото за ревизија;

2) ако е поведена постапка за ликвидација или стечајна постапка;

3) друштвото за ревизија не започнало да врши дејност ревизорски работи во рок од две години од денот на издавањето на лиценцата за работа;

4) друштвото за ревизија престанало да ги исполнува условите врз основа на кои е издадена лиценцата согласно овој закон;

5) ако со правосилна судска одлука му е изречена прекршочна санкција привремена забрана на вршење дејност ревизија;

6) ако со правосилна судска одлука му е изречена споредна казна привремена забрана за вршење на дејност ревизорски работи;

7) ако со правосилна судска одлука му е изречена споредна казна одземање на лиценца за вршење на ревизорски работи;

8) ако со правосилна судска одлука му е изречена споредна казна трајна забрана за вршење на ревизорски работи и

9) ако со правосилна судска одлука му е изречена споредна казна престанок на правното лице и

10) во случај на изречени мерки од член 145 став (2) на овој закон.

(2) Против решението од став (1) на овој член може да се поведе управен спор пред надлежен суд во рок од 30 дена од приемот на решението.

(3) Комисијата врз основ на решението од став (1) на овој член без одлагање ќе изврши бришење на друштвото за ревизија од Регистарот на друштва за ревизија .

(4) Со решението од став (1) на овој член се утврдува период во кој на друштвото за ревизија на кое му е одземена лиценцата не може да му се издаде нова лиценца, а кој не може да биде подолг од три години.

(5) Одредбите од став (4) на овој член се однесуваат на укинување на лиценцата за работа на друштво за ревизија во случаите од став (1) точки 1), 2), 3), 4), 5) , 6) и 7) на овој член и член 145 став (2) на овој закон.

(7) Друштвото за ревизија е должно во рок од три дена од денот на правосилноста на решението од став (1) на овој член да ги избрише зборовите „овластен ревизор“, „ревизија“ или од нив изведените зборови.

Член 68

(1) Комисијата ја одзема лиценцата за работа:

1) во рок од пет дена од денот на поднесувањето на барањето од член 67 став (1) точка 1) на овој закон;

2) со денот на отворање на стечајна постапка или ликвидациона постапка, во случајот од член 67 став (1) точка 2) на овој закон;

3) со денот на правосилноста на одлуката за прекршочна санкција, во случајот од член 67 став (1) точка 3) на овој закон. Решението е со важност за периодот додека траат правните последици од забраната;

4) во случаите од член 56 став (1) точки 2), 3) и 4) од овој закон;

5) со денот на правосилноста на решението со кое се изрекува надзорната мерка согласно овој закон, во случаите од член 67 став (1) точки 5) и 9) на овој закон. Лиценцата за работа се одзема за периодот додека траат правните последици од мерката;

6) лиценцата се одзема веднаш по утврдувањето на условите од член 67 став (1) точки 3) и 4) на овој закон;

7) со денот на правосилноста на судската одлука, во случаите од член 67 став (1) точки 5), 6), 7), 8) и 9) на овој закон. Лиценцата за работа се одзема за периодот додека траат правните последици од судската одлука и

8) со денот на правосилноста на изречената мерка, во случаите од член 67 став (1) точка 10) на овој закон.

Обврски на сопствениците на друштвото за ревизија

Член 69

(1) Овластен ревизор кој има акции или удели со право на глас во друштво за ревизија должен е на писмено да го извести друштвото за ревизија за секое директно или индиректно стекнување на удели или акции во друго правно лице.

(2) Друштво за ревизија кое има акции или удели со право на глас во друштво за ревизија должно е на писмено да ги извести Комисијата и друштвото за ревизија за:

1) секое директно или индиректно стекнување на удели или акции во друго правно лице;

2) секоја промена на сопствениците на вложувањето во друго правно лице и

3) секое именување и разрешување на членови на органот на управување или на органот на надзор во друго правно лице.

(3) Рокот за доставување на писменото известување од ставовите (1) и (2) на овој член не е подолг од пет дена од денот на стекнувањето на уделите или акциите, односно настанувањето на соодветната промена.

(4) Овластен ревизор или друштво за ревизија кое има вложување во друштво за ревизија должен е веднаш, а најдоцна во рок од десет дена на писмено да го извести друштвото за ревизија за постоење на поврзаност со правно лице со кое друштвото за ревизија склучило договор за ревизија.

(5) Овластениот ревизор и друштвото за ревизија должни се без одлагање веднаш да ja известат Комисијата за настанатите околности од став (1), (2) и (4) на овој член.

Известување

Член 70

(1) Комисијата е должна без одлагање по службена должност до Институтот особено да достави примерок од решението за издавање лиценца за овластен ревизор, решението за укинување на решението за овластен ревизор и лиценцата за овластен ревизор, решението за престанување на важноста на решението за издавање на лиценца за овластен ревизор и лиценцата за овластен ревизор, решение за мирување на правата и обврските од лиценцата за овластен ревизор, решението за издавање на лиценца за работа на друштво за ревизија и решението за укинување на решението за издавање на лиценца за работа на друштво за ревизија и лиценцата за работа на друштво за ревизија.

(2) Комисијата е должна по службена должност без одлагање до Централниот регистар на Република Северна Македонија да достави примерок од решението за укинување на решението за укинување на решението за издавање на лиценца за работа на друштво за ревизија и лиценцата за работа на друштво за ревизија.

V. ВОДЕЊЕ НА РЕГИСТРИ

Регистри

Член 71

(1) Комисијата ги води следните регистри:

1) Регистар на овластени ревизори и

2) Регистар на друштва за ревизија.

(2) Регистрите од став (1) на овој член се водат електронски, се објавуваат на службената интернет страница на Комисијата и редовно се ажурираат.

(3) Регистрите од став (1) на овој член се состојат од два дела и тоа:

1) јавен дел кој е достапен за јавноста и

2) деловен дел кој е достапен само за надлежните органи за надзор.

(4) Податоците од регистрите од став (1) на овој член се достапни за јавноста без ограничувања, освен податоците за единствениот матичен број, адресата на живеење и други податоци заштитени со прописите од областа на заштитата на личните податоци.

(5) Комисијата можe да го ограничи пристапот до податоците од регистрите заради заштита од закани по сигурноста на лицата кои се запишани во регистрите.

(6) Комисијата поблиску ги пропишува формата, содржината и начинот на водење на регистрите од став (1) на овој член.

Содржина на регистрите

Член 72

(1) Регистарот на овластени ревизори особено ги содржи следните податоци:

1) име и презиме, единствен матичен број и адреса на овластениот ревизор;

2) регистарски број на овластениот ревизор;

3) назив и седиште и регистарски број на друштвото за ревизијаи доколку е применлив податокот за службената интернет страница на друштвото за ревизија;

4) датум и број на издадена лиценца на овластениот ревизор;

5) изречени мерки;

6) секоја друга регистрација на овластените ревизори кај надлежните органи од друга држава членка, кај надлежните органи во трета земја, вклучувајќи го податокот за називот на надлежниот орган за регистрација и доколку е применливо и податокот за регистарскиот број и

7) името и адресата на надлежниот орган од друга држава членка или на надлежниот орган од трета земја кој ја издал лиценцата, кој спроведува контрола на квалитет, кој изрекува мерки и кој го спроведува надзорот над овластениот ревизор.

(2) Податоците од став (1) точка 1) на овој член се чуваат во деловниот дел на регистарот.

(3) Регистарот на друштвата за ревизија особено ги содржи следниве податоци:

1) назив, седиште и регистарски број на друштвото за ревизија;

2) име и презиме, и регистарски број на овластените ревизори кои се вработени во друштвото за ревизија, или поврзани како партнери или на друг начин со друштвото за ревизија;

3) име и презиме, единствен матичен број и адреса на сопственици на друштвото за ревизија;

4) име и презиме и адреса на сите членови на органот на управување;

5) контакт податоци на одговорното лице за контакт доколку е применливо, адресата и интернет страницата;

(6) адреса на секоја канцеларија на друштвото за ревизија;

7) правна форма на друштвото за ревизија;

8) податок за членство во мрежа и список на назив и адреси на сите друштва членки во мрежата или назнака на местото каде овие податоци се јавно достапни;

9) датум и број на издадена лиценца за работа на друштвото за ревизија;

10) секоја друга регистрација на друштвото за ревизија кај надлежните органи на друга држава членка и како ревизорски субјект кај надлежните органи во трети земји, вклучувајќи го и податокот за називот на надлежниот орган и регистарскиот број;

11) изречени мерки согласно овој закон;

12) името и адресата на надлежниот орган од друга држава членка или на надлежниот орган од трета земја кој ја издал лиценцата, кој спроведува контрола на квалитет, кој изрекува мерки и кој го спроведува надзорот над друштвото за ревизија;

13) службената интернет страница на друштвото за ревизија и

14) назив и седиште на поврзани правни лица со друштвото за ревизија или назнака на местото каде овие податоци се јавно достапни.

(4) Податоците кои се однесуваат на единствен матичен број од став (1) точка 1) и став (3) точка 3) на овој член се чуваат во деловниот дел на регистарот.

~~(5) Друштвата за ревизија од друга држава членка впишани во Регистарот на друштва за ревизија согласно член 74 од овој закон, во Регистарот треба јасно да бидат наведени како друштва за ревизија од друга држава членка, а не како друштва за ревизија.~~

(5) Друштвата за ревизија од друга држава членка и друштвата за ревизија од трета земја впишани во Регистарот на друштва за ревизија согласно член 75 од овој закон, треба во Регистарот јасно да бидат наведени како друштва за ревизија од држава членка и друштва за ревизија од трета земја, а не како друштва за ревизија.

Упис и промена на податоците во регистрите

Член 73

(1) Уписот во соодветниот регистар од член 72 ставови (1) и (3) на овој закон по службена должност го врши Комисијата.

(2) За уписот од ставот (1) на овој член, податоците кои се впишуваат во соодветниот регистар се доставуваат до Комисијата заедно со барањето за издавање на лиценцата.

(3) Овластениот ревизор, и друштвото за ревизија се должни на писмено да ја известат Комисијата за било какви промени во врска со податоците наведени во член 72 ставови (1) и (3) од овој закон, во рок од пет дена од денот на настанување на промената.

(4) Комисијата е должна без непотребно одложување веднаш по приемот на известувањето од став (3) на овој член да го ажурира соодветниот регистар.

(5) Податоците содржани во регистарот од член 72 ставови (1) и (3) на овој закон кои се доставуваат до Комисијата ги потпишува овластеното лице на друштвото за ревизија.

Упис на друштво за ревизија од друга држава членка

во Регистарот на друштва за ревизија

Член 74

(1) Друштво за ревизија од друга држава членка кое има добиено лиценца за работа и е регистрирано кај надлежното тело во матичната држава членка може да врши законска ревизија во Република Северна Македонија доколку:

1) поднесе барање до Комисијата за упис во Регистарот на друштва за ревизија и

2) клучниот ревизорски партнер кој врши законска ревизија во име на тоа друштво за ревизија има лиценца за работа издадена согласно овој закон.

(2) Друштвото за ревизија од ставот (1) на овој член до Комисијата доставува барање за упис и доказ од надлежниот орган во матичната држава членка во која е регистриран односно во која му е издадена лиценцата за работа кој не треба да биде постар од три месеци.

(3) Комисијата ќе донесе решение за упис на друштвото за ревизија во регистарот на друштва за ревизија доколку утврди дека се исполнети условите од ставовите (1) и (2) на овој член.

(4) Решението од став (3) на овој член Комисијата го донесува во рок од 15 дена од денот на поднесување на барањето.

(5) По донесување на решението од ставот (4) на овој член, друштвото за ревизија од друга држава членка се впишува во Регистарот на друштва за ревизија.

(6) Комисијата за уписот на друштвото за ревизија од друга држава членка го известува надлежното тело во матичната држава членка во рок од три дена од денот на впишувањето.

(7) Комисијата со правилник подетално ја попишува содржината на барањето и потребната документација која се доставува заедно со барањето за упис на друштвото за ревизија од друга држава членка.

Услови за упис на друштво за ревизија од трета земја

во Регистарот на друштва за ревизија

Член 75

(1) Комисијата ќе издаде решение за упис на друштво за ревизија од трета земја во Регистарот на друштва за ревизија доколку:

1) мнозинството од членовите на органот на управување на друштвото за ревизија ги исполнува условите од членовите 45 и 48 од овој закон;

2) овластениот ревизор кој ќе врши ревизија во име на друштвото за ревизија од трета земја ги исполнува условите од членовите 45 и 48 од овој закон;

3) ревизијата на финансиските извештаи се врши во согласност со правилата за ревизија и

4) на својата службена интернет страница објавува годишен извештај за транспарентност кој ги опфаќа информациите наведени во член 97 од овој закон.

(2) Комисијата со правилник поблиску ги пропишува содржината на барањето и документацијата која се доставува заедно со барањето за упис во Регистарот на друштва за ревизија.

Упис на друштво за ревизија од трета земја

во Регистарот на друштва за ревизија

Член 76

(1) Комисијата врз основа на поднесеното барање од член 75 на овој закон ќе издаде решение за упис на друштво за ревизија од трета земја

(2) Комисијата ќе донесе решение за упис на друштвото за ревизија во рок од 15 дена од денот на поднесување на барањето.

(3) По донесување на решението од ставот (2) на овој член, друштвото за ревизија се впишува во Регистарот на друштва за ревизија .

(4) Друштвото за ревизија од став (1) на овој член е предмет на надзор, контрола и изрекување на мерки согласно одредбите од овој закон.

(5) Ревизорските извештаи за финансиски извештаи на субјект кој е со седиште во држава која не е држава-членка, а чии преносливи хартии од вредност се тргуваат на регулираниот пазар во Република Северна Македонија согласно законот кој го уредува тргувањето со преносливите хартии од вредност се издадени од друштво за ревизија од трета земја, кое не е впишано во Регистарот на друштва за ревизија согласно овој закон немаат правно дејство во Република Северна Македонија.

Бришење од регистри

Член 77

Комисијата по службена должност го брише од соодветниот регистар овластениот ревизор односно друштвото за ревизија на кое му е укинато решението за издавање на лиценца за работа или решението за упис во Регистарот на овластени ревизори односно во Регистарот на друштва за ревизија.

VI.ВРШЕЊЕ НА РЕВИЗИЈА

Обврска за примена на меѓународните стандарди за ревизија

Член 78

При вршењето на ревизијата се применуваат меѓународните стандарди за ревизија објавени во „Службен весник на Република Северна Македонија” од страна на министерот за финансии.

Професионална етика и скептицизам

Член 79

(1) Овластениот ревизор и друштвото за ревизија се должни при вршењето на ревизијата да ги почитуваат основнте начела на професионална етика.

(2) Овластениот ревизор, или друштвото за ревизија се должни да се придржуваат кон професионалниот скептицизам, особено при проверка на проценките на раководството во врска со објективната вредност, обезвреднувањето на средствата, залихите и идните парични текови кои се од значење за продолжување на работењето на субјектот на ревизија во континуитет.

Независност и објективност

Член 80

(1) Друштво за ревизија врши ревизија кај субјект на ревизија независно и во согласност со правилата за ревизија.

(2) Секое физичко лице кое може директно или индиректно да влијае на исходот од ревизија треба да е независно од субјектот на ревизија и не смее да учествува во донесувањето на одлуки во субјектот на ревизија.

(3) Физичко лице во смисла на ставот (2) на овој член е:

1) вработен во друштвото за ревизија и физичко лице поврзано со него;

2) физички лица кои се дел од мрежата на која и припаѓа друштвото за ревизија;

3) било кое друго физичко лице чии услуги се на располагање или се под контрола на друштвото за ревизија или

4) било кое лице кое преку контрола е директно или индиректно поврзано со друштвото за ревизија.

(4) Овластениот ревизор не може да врши ревизија кај субјeкт на ревизија доколку:

1) има вложувања во субјектот на ревизија;

2) во периодот од почетокот на ангажманот на ревизија до издавањето на ревизорскиот извештај и во календарската година која му претходи на тој период врши или вршело услуги од член 100 на овој закон кои можат да ја загрозат независноста и објективноста на ревизијата;

3) е сопственик на акции или удели или во правно лице поврзано со субјектот на ревизија;

4) е член на орган на управување или орган на надзор, прокурист и полномошник на субјектот на ревизија или на правното лице поврзано со субјектот на ревизија;

5) негов сродник по крв во права линија, крвен роднина во странична линија заклучно до четврто колено и брачен партнер е член на орган на управување или член на орган на надзор и прокурист и

6) на друг начин е поврзан со субјектот на ревизија и поврзаноста може да влијае на независноста и објективноста на ревизијата.

(5) Сопствениците на друштвото за ревизија како и членовите на органот на управување и органот на надзор на друштвото за ревизија или на поврзаното правно лице со друштвото за ревизија не смеат да влијаат на вршењето на ревизијата на било кој начин со кој би се загрозила независноста и објективноста на овластениот ревизор кој јаврши ревизијата во име на друштвото за ревизија.

(6) Забраната од ставовите (4) и (5) од овој член се однесува и на членовите на ревизорскиот тим и другите лица кои не се овластени ревизори, а учествуваат во вршењето на ревизијата.

(7) Независноста од ставовите (1), (2), (3) и (4) на овој член се обезбедува во текот на периодот кој го опфаќаат финансиските извештаи кои се предмет на ревизија и периодот во кој се врши ревизијата.

(8) Физичките и правните лица од ставот (3) на овој член и од член 81 став (4) на овој закон не можат од субјектот на ревизија или од било кој друг субјект кој е поврзан со субјектот на ревизија да бараат или да примаат подароци или услуги во форма на пари или друга форма освен ако објективна, разумна и информирана трета страна заклучи дека нивната вредност е незначителна.

(9) Клучниот ревизорски партнер, или друштвото за ревизија не смеат да вршат ревизија доколку постои закана за сопствена проверка, личен интерес, застапување, фамилијарност или блискост поради финансиски, лични, деловни, вработување или други односи меѓу субјектите од член 81 став (2) на овој закон.

Обезбедување на независност

Член 81

(1) Друштвото за ревизија должно е да избегне било каков конфликт на интерес согласно овој закон.

(2) Конфликт на интерес може да настане меѓу:

1) друштвото за ревизија и мрежата на која и припаѓа;

2) друштвото за ревизија и вработените во друштвото за ревизија со вработените во поврзаните правни лица на друштвото за ревизија;

3) друштвото за ревизија и други физички лица кои вршат услуги за друштвото за ревизија на договорна основа и

4) друштвото за ревизија и субјектот на ревизија.

(3) Друштвото за ревизија или било кој член на мрежата на која и припаѓа друштвото за ревизија не може да врши ревизија кај субјект на ревизија, доколку:

1) има вложување во субјектот на ревизија;

2) субјектот на ревизија има вложување во друштвото за ревизија;

3) физичките лица кои се поврзани со субјектот на ревизија се поврзани со членовите на органот на управување, органот на надзор или со овластените ревизори кај друштвото за ревизија;

4) физичките лица кои се поврзани со субјектот на ревизија заеднички, директно или индиректно имаат вложување во друштвото за ревизија;

5) друштвото за ревизија или било кој член на мрежата на која и припаѓа друштвото за ревизија, или физичко лице поврзано со друштвото за ревизија во периодот од почетокот на ангажманот на ревизија и издавањето на ревизорскиот извештај и во календарската година која му претходи на тој период врши или вршело услуги кај субјектот на ревизија кои можат да ја загрозат независноста и објективноста на ревизијата;

6) објективна, разумна и информирана трета страна, земајќи ги предвид применетите заштитни механизми од член 82 став (1) точка 5) заклучи дека е загрозена независноста на друштвото за ревизија;,

7) објективна, разумна и информирана трета страна, земајќи ги предвид применетите заштитни механизми од член 82 став (1) точка 5) заклучи дека независноста на друштвото за ревизија е загрозена;

8) постои конфликт на интерес од став (2) на овој член или

9) на друг начин е поврзан со субјектот на ревизија и поврзаноста може да влијае на независноста и објективноста на ревизијата.

(4) Комисијата ќе ги утврди забранетите услуги од став (3) точка 5) на овој член.

(5) Вработените во друштвото за ревизија и секое друго физичко лице чии услуги се достапни или се под надзор на овластениот ревизор, односно друштвото за ревизија , доколку се директно вклучени во вршењето на законската ревизија и лицата поврзани со нив неможе да бидат акционери, да имаат финансиски интерес или директно право да учествуваат или да учествуваат во било која трансакција во врска со било кој финансиски инструмент кој е издаден, гарантиран или на друг начин поддржан од субјектот на ревизија, освен во случај на акции што се чуваат индиректно како резултат на колективни инвестициски шеми како што е пензиско осигурување или животно осигурување.

(6) Лицата или друштвата за ревизија од ставот (5) на овој член не учествуваат во вршењето на ревизијата, ниту влијаат на друг начин на резултатите од ревизијата на било кој субјект на ревизија доколку :

1) поседуваат финансиските инструменти на субјектот на ревизија, освен оние како резултат на колективни инвестициски шеми;

2) поседуваат финансиските инструменти на било кој субјект поврзан со субјектот на ревизија чие поседување може да предизвика или да се смета како причина за предизвикување на конфликт на интерес, освен оние како резултат на колективни инвестициски шеми;

3) биле вработени во субјектот на ревизија или имале деловни или други односи со субјектот на ревизија во периодот наведен во член 80 став (7) на овој закон што може да предизвика или да се смета како причина за предизвикување на конфликт на интерес.

(7) Ако субјектот на ревизија во периодот кој е опфатен со финансиските извештаи е преземан од, споен со или припоен кон друг субјект, друштвото за ревизија е должно да ги открие и оцени сите постојани или неодамнешни интереси или односи со тој субјект, вклучувајќи ги и неревизорските услуги кои му се обезбедени на тој субјект, кои, можат да ја загрозат независноста или способноста на овластениот ревизор, односно друштвото за ревизија за натамошно вршење на ревизијата откако преземањето, спојувањето или припојувањето е стапено на сила.

(8) Овластениот ревизор, односно друштвото за ревизија за секој од случаите од став (7) на овој член што е можно поскоро, а најдоцна во рок од три месеци ги презема сите неопходни мерки за прекинување на сите интереси и односи кои би биле закана по нивната независност и доколку е можно преземаат заштитни мерки за минимизирање на секоја закана по нивната независност која произлегува од минатите или постојните интереси и односи.

(9) Овластениот ревизор, односно друштвото за ревизија се должни во работната документација да ги евидентираат сите значителни закани по нивната независност и сите заштитни мерки кои се применети за ублажување на тие закани.

Внатрешна контрола на квалитет

Член 82

(1) Друштвото за ревизија е должно да се придржува кон следните барања во врска со внатрешната контрола на квалитет:

1) да воспостави соодветни политики и постапки за да обезбеди дека членовите и/или акционерите како и членовите на oрганот на управување и органот на надзор на друштвото за ревизија или поврзаното друштво нема да се мешаат во извршувањето на законската ревизија на каков било начин кој ја загрозува независноста и објективноста на овластениот ревизор кој врши ревизија во име на друштвото за ревизија;

2) да располага со соодветни административни и сметководствени постапки и механизми за внатрешна контрола на квалитет, ефективни постапки за проценка на ризик и ефикасни контролни и заштитни механизми во врска со системот за обработка на податоци. Механизмите за внатрешната контрола на квалитет треба да обезбедат усогласеност со постапките и одлуките на сите нивоа во друштвото за ревизија;

3) да воспостави соодветни постапки и политики со кои ќе се осигура дека неговите вработени и сите други физички лица на кои им се ставени на располагање неговите услуги или се под негова контрола и кои се непосредно вклучени во вршењето на ревизијата го поседуваат потребното знаење и искуство за извршување на должностите кои им се доделени;

4) да воспостави соодветни постапки и политики за да се обезбеди дека доделувањето на важни ревизорски функции на надворешни соработници не се врши на начин кој ќе го намали квалитетот на внатрешната контрола на квалитет на друштвото за ревизија, како и можност Комисијата да врши надзор над усогласеноста на друштвото за ревизија со одредбите од овој закон;

5) да воспостави соодветни и ефикасни организациски и административни механизми за спречување, откривање, отстранување или управување и откривање на секаков вид на закани по нивната независност согласно членовите 80, 81, 84 и 85 од овој закон;

6) да воспостави соодветни политики и процедури за вршење на законска ревизија, усовршување, надзор и оцена на активностите на вработените, како и за отворање на ревизорското досие согласно член 83 став (11) од овој закон;

7) да воспостави систем на внатрешна контрола на квалитет кој ќе го гарантира квалитетот на ревизијата. Системот за внатрешна контрола на квалитет ги опфаќа особено политиките и постапките наведени во точката 6) од овој став.

8) да користи соодветни системи, ресурси и постапки за да се обезбеди континуитет и правилно вршење на активностите поврзани со ревизијата;

9) да воспостави соодветни и ефикасни организациски и административни механизми за регистрирање и отстранување на прекршоците кои имаат или може да имаат влијание врз сигурноста на неговата дејност поврзана со ревизијата;

10) да воспостави соодветни политики за надоместок, како и политики за учество во распределба на добивката кои обезбедуваат доволно стимулации за обезбедување на квалитет на ревизијата. Износот на приходот кој друштвото за ревизија го остварило од давањето на неревизорските услуги на субјектот на ревизија, не е предмет на оценка на учинокот и платата на било кое лице кое е вклучено во вршење на ревизијата на субјектот на ревизија или е способно да има влијание врз нејзиното извршување;

11) да ја следи и оценува адекватноста и ефикасноста на своите системи и механизми за внатрешната контрола на квалитет и постапките воспоставени согласно овој закон и да презема соодветни мерки за отстранување на евентуалните недостатоци. Друштвото за ревизија е должно да врши годишно оценување на системот на внатрешната контрола на квалитет согласно точката 7) од овој став и да води евиденција на наодите добиени од ова оценување и на мерките предложени за промена на системот на внатрешната контрола на квалитет;

12) да воспостави соодветни и ефективни организациски и деловни постапки за пријавување на можни повреди на одредбите од овој закон и правилата за ревизија од страна на вработените во друштвото за ревизија и

13) да воспостави политики, контроли и процедури за спречување на перење пари и финансирање на тероризам.

(2) Политиките и постапките од ставот (1) на овој член се документираат и се доставуваат до вработените во друштвото за ревизија.

(3) Доделувањето на важни ревизорски функции на надворешни соработницисогласно став (1) точка 4) од овој член не влијаат на одговорноста на друштвото за ревизија во однос на субјектот на ревизија .

(4) Друштвото за ревизија е должно да ги земе во предвид опфатот и сложеноста на своите активности при исполнување на обврските од ставовите (1), (2) и (3) од овој член.

(5) Друштвото за ревизија е должно на Комисијата да и докаже дека постапките и политиките креирани за да обезбедат усогласеност и се применливи со оглед на опфатот и сложеноста на активностите на друштвото за ревизија.

(6) Друштвото за ревизија е должно да назначи овластен ревизор кој е одговорен за системот за внатрешната контрола на квалитет.

(7) Работната документација од ставот (2) на овој член друштвото за ревизија е должно да ја чува најмалку седум години од денот на составувањето на работната документација.

Организација на ревизорската работа

Член 83

(1) Друштвото за ревизија е должно при вршење на законската ревизија да назначи најмалку еден клучен ревизорски партнер на кого ќе му обезбеди доволно ресурси и број на вработени со потребни способности и вештини за да може соодветно да ги изврши своите обврски.

(2) Друштвото за ревизија при изборот на клучниот ревизорски партнер како клучни критериуми ги зема гарантирањето на квалитет при вршење на законската ревизија, независноста и компетентноста на клучниот ревизорски партнер.

(3) Клучниот ревизорски партнер активно учествува во извршувањето на законската ревизија.

(4) При вршењето на законската ревизија клучниот ревизорски партнер е должен да посвети доволно време на својот ангажман и да обезбеди доволно ресурси за да успешно ги изврши своите обврски.

(5) При вршење на законска ревизија, друштвото за ревизија треба да осигура дека:

1) клучниот ревизорски партнер учествува во законската ревизија со најмалку 15 % од работното време;

2) вкупниот број на работни часови на помошниот овластен ревизор со повеќе од две години работно искуство во ревизија се најмалку 60% од работното време и

3) вкупниот број на работни часови на другиот персонал во ревизорскиот тим се најмногу 25% од работното време.

(6) Друштвото за ревизија е должно да води евиденција за секоја повреда на правилата за ревизија и евиденција на сите последици кои произлегуваат од повредата вклучувајќи ги и мерките кои би се преземале за нивно решавање и за измена на нивниот систем на внатрешната контрола на квалитет.

(7) Друштвото за ревизија за сите преземени мерки согласно став (6) на овој член е должно да изготви годишен извештај и истиот да го достави до сите вработени во рок oд 30 дена од завршувањето на календарската година.

(8) Доколку друштвото за ревизија има потреба да биде советувано од надворешни стручни лица должно е да ги евидентира барањето и добиениот совет.

(9) Друштвото за ревизија е должно да води евиденција за секој субјект на ревизија.

(10) Евиденцијата од став (9) на овој член особено ги содржи следните податоци:

1) назив и седиште на субјектот на ревизија;

2) име и презиме на клучниот ревизорски партнер и

3) надоместоци за ревизија и надоместоци за неревизорски услуги наплатени за секоја поединечна календарска година.

(11) Друштвото за ревизија е должно да отвори ревизорско досие за секоја извршена ревизија во кое:

1) ги евидентира сите податоци подготвени согласно член 85 став (1) од овој закон и доколку е применливо согласно членовите 85 став (2), 92 и 103 од овој закон и

2) ги чува сите други податоци и документи кои се од значење за ревизорскиот извештај од член 91 од овој закон, ревизорскиот извештај за правното лице од јавен интерес од член 93 од овој закон и дополнителниот извештај за одборот за ревизија од член 94 од овој закон, како и заради следење на усогласеноста со правилата за ревизија.

(12) Ревизорското досие се затвара во рок од 60 дена од датумот на потпишување на ревизорскиот извештај од член 91 од овој закон и ревизорскиот извештај од член 93 од овој закон.

(13) Друштвото за ревизија е должно да води евиденција за било какви поплаки поднесени во писмена форма во врска со спроведувањето на ревизијата.

(14) Работната документација од ставовите ставовите (6), (7), (8), (9), (10) и (11) од од овој член друштвото за ревизија е должно да ја чува најмалку седум години од денот на составувањето на работната документација.

Забрана за вработување на овластени ревизори

во ревидиран субјект

Член 84

(1) Овластениот ревизор кој врши ревизија во име на друштвото за ревизија кај субјект на ревизија пред истекот на периодот од најмалку една година или во случај на вршење на законска ревизија кај правните лица од јавен интерес, пред истекот на периодот од најмалку две години од кога клучен ревизорски партнер престанал да биде клучен ревизорски партнер во врска со законската ревизија не можат:

1) да прифатат клучна раководна позиција во областа на сметководство или финансии во ревидираниот субјект на ревизија;

2) да бидат членови на одборот за ревизија на ревидираниот субјект на ревизија, а доколку таквиот одбор не постои не смеат да бидат членови на орган кој има иста функција како одборот за ревизија и

3) да бидат неизвршни членови на орган на управување или орган на надзор во ревидираниот субјект на ревизија .

(2) Вработените и сопствениците кои не се клучни ревизорски партнери кај друштво за ревизија, како и било кое друго физичко лице чии услуги се достапни или се под контрола на друштвото за ревизија доколку се назначени како овластени ревизори кои вршат ревизија не можат да преземат било која од позициите од ставот (1) на овој член пред истекот на една година кога биле директно вклучени во вршењето на ревизијата.

Подготовка за ревизија и

проценка на заканите по независноста

Член 85

(1) Друштвото за ревизија должно е пред прифаќање или продолжување на ревизорскиот ангажман да го процени и да го документира следното:

1) дали се исполнети условите од член 80 од овој закон;

2) дали постојат закани по нивната независност и кои заштитни мерки се преземени за намалување на заканите;

3) дали друштвото за ревизија располага со соодветен стручен кадар, време и ресурси потребни за извршување на ревизијата и

4) дали клучниот ревизорски партнер кој врши ревизија во име на друштвото за ревизија има одобрување во државата членка во која се врши ревизијата.

(2) Друштвото за ревизија пред да прифати или да продолжи да врши законска ревизија на правно лице од јавен интерес, покрај проценката и документирањето од став (1) на овој член, прави проценка и во писмена форма го документира следното:

1) дали и се исполнети барањата од членовите 99 и 100 од овој закон;

2) дали се исполнети барањата од член 89 од овој закон и

3) дали интегритетот на членовите на органот на управување и органот на надзор на правното лице од јавен интерес е во согласност со прописите од областа на спречување перење пари и финансирање тероризам.

(3) Друштвото за ревизија е должно:

1) секоја година во писмена форма да го извести одборот за ревизија дека друштвото за ревизија и сопствениците на друштвото за ревизија, и членовите на органот на управување во друштвото за ревизија кои вршат законска ревизија се независни од субјектот на ревизија и

2) да дискутира со одборот за ревизија за заканите по нивната независност и за заштитните мерки кои може да бидат применети за ублажување на овие закани кои се документирани согласно ставот (2) на овој член.

(4) Работната документација од ставовите (1) и (2) на овој член друштвото за ревизија е должно да ја чува најмалку седум години од денот на составувањето на работната документација.

Договор за ревизија

Член 86

(1) Меѓусебните права и обврски на друштвото за ревизија и субјектот на ревизија кај кого се врши ревизија се уредуваат со договор за ревизија склучен во писмена форма.

(2) Друштвото за ревизија го склучува договорот од став (1) на овој член откако истото ќе биде избрано за вршење на ревизија од страна на субјектот на ревизија.

(3) Договорот од став (1) на овој член особено содржи:

1) структура на ревизорскиот тим;

2) податоци по член од ревизорскиот тим за планираниот број на часови за вршење на ревизија;

3) одредба дека друштвото за ревизија изготвува пресметка со планирани работни часови по член од ревизорскиот тим потребни за ангажманот за ревизија вклучувајќи ги и направените трошоци врз основа на кои го утврдува надоместокот за извршената ревизија и

4) вкупниот надоместок за вршење на ревизијата.

(4) Договорот од став (1) на овој член се склучува за секое ангажирање на друштвото за ревизија и не може да се раскине во текот на вршењето на ревизијата, освен во случај на постоење на оправдани причини за раскинување на договорот. Разликите во мислењата за сметководствен третман или за ревизизорски постапки не се оправдани причини за раскинување на договорот за ревизија.

(5) Друштвото за ревизија не смее договорениот ангажман за ревизија да го отстапи на друго друштво за ревизија.

(6) Во случај на законска ревизија на правно лице од јавен интерес, друштвото за ревизија е должно на писмено да ја извести Комисијата за првото склучување на договорот за законска ревизија со правното лице од јавен интерес во тековната календарска година.

(7) Во случај на раскинување на договор за законска ревизија,друштвото за ревизија е должно во рок од три дена од денот на раскинување на договорот на писмено да ја извести Комисијата со детално образложение за причините кои биле основ за раскинување на договорот за законска ревизија.

(8) Комисијата по добиеното известување од став (7) на овој член може да донесе одлука да спроведе контрола над друштвото за ревизија .

Законска ревизија на

финансиски извештаи

Член 87

(1 ) При законска ревизија на финансиски извештаи на ниво на група, групниот ревизор:

1) врши преглед и ја чува работната документација од ревизијата извршена од друштво за ревизија ;

2) ја носи целата одговорност за ревизорскиот извештај од член 91 од овој закон од извршената ревизија на финансиски извештаи и за ревизорскиот извештај од член 93 од овој закон, и доколку е применливо и за дополнителниот извештај до одборот за ревизија согласно член 94 од овој закон;

3) ја прегледува и оценува законска ревизија извршена од страна на овластен ревизор од трета земја или друштво за ревизија од трета земја за целите на групната ревизија и ја документира природата, временската рамка и обемот на работата извршена од овие овластени ревизори и доколку е применливо може да врши проверка на соодветни делови од работната документација на овие овластени ревизори;

(2) Групниот ревизор е должен да ја задржи работната документацијата за да на Комисијата и овозможи да ја прегледа работата на групниот ревизор.

(3) За потребите на став (1 ) точкa 3) од овој член, групниот ревизор е должен да побара согласност од овластениот ревизор од трета земја, или од друштво за ревизија од трета земја за преносот на соодветната работна документација при спроведувањето на законската ревизија на финансиските извештаи како услов групниот ревизор да ја користи работата на овие овластени ревизори.

(4) Доколку групниот ревизор не може да постапи согласно одредбите од став (1) точка 3) на овој член презема соодветни мерки и за тоа ја известува Комисијата. Мерките по потреба вклучуваат извршување на дополнителна работа во врска со законската ревизија, директно или преку користење на услуги и распределување на задачитена надворешни лица во соодветното друштво кое е дел од групата.

(5) Доколку групниот ревизор подлежи на проверка на контрола на квалитет или на постапка за испитување на ревизијата во врска со законската ревизија на финансиски извештаи на групата, должен е на барање на Комисијата да и ја стави на располагање соодветната работна документација со која располага во врска со законската ревизија спроведена од овластениот ревизор од трета земја, или друштво за ревизија од трета земја, вклучувајќи ја целата работна документација поврзана со законска ревизија на групата.

(6) Комисијата може за потребите на законската ревизија на групата согласно членовите 24, 25, 26 и 28 од овој закон од релевантните надлежни органи на држави-членки да побара дополнителна работна документација за законската ревизија извршена од овластениот ревизор или друштвото за ревизија.

(7) Доколку законската ревизија на матичното друштво или на правното лице кое е дел од група е извршена од страна на овластен ревизор или друштво за ревизија од трета земја, Комисијата може од релевантните надлежни органи од трети земји по пат на договор за меѓународна соработка согласно член 29 од овој закон да побара работната документација за законската ревизија спроведена од страна на овластениот ревизор или друштвото за ревизија.

(8) Со исклучок на одредбите од ставот (7) од овој член, кога законската ревизија на матичното друштво или на правното лице кое е дел од групата е извршена од страна на овластен ревизор или друштво за ревизија од трета земја со кои не е склучен договор за меѓународна соработка согласно член 29 од овој закон, групниот ревизор на барање на Комисијата е одговорен и за гарантирање на соодветната достава на дополнителната работна документација за законска ревизија спроведена од овластениот ревизор од трета земја или друштвото за ревизија од трета земја, како и работната документација релевантна за законската ревизија на групата.

(9) Групниот ревизор за да ја осигура доставата на работната документација е должен да задржи примерок од истата или да се договори со овластениот ревизор или друштвото за ревизија од трета земја да му се обезбеди неограничен пристап до работната документација или да преземе други соодветни активности.

(10) Ако поради правни или други причини работната документација не може да се пренесе од трета земја на групниот ревизор , документацијата која ја чува групниот ревизор треба да содржи докази дека тој ги презел сите постапки за добивање на пристап до работната документација за законската ревизија и во случај кога станува збора за пречки кои не се од правна природа кои произлегуваат од законодавството на третата земја, во работната документација се наведува доказ дека постои таква пречка.

(11) Овластениот ревизор односно друштвото за ревизија е должен да ја чува работната документација од овој член најмалку седум години од денот на составувањето на работната документација

Опфат на законската ревизија

Член 88

Без да е во спротивност со одредбите од член 91 од овој закон и одредбите од членовите 93 и 94 од овој закон доколку е применливо, законската ревизија не вклучува гаранција за идната одржливост на субјектот кој е предмет на ревизија, ниту за ефективноста или ефикасноста на органот на управување или органот на надзор при дотогашното или идното водење на субјектот на ревизија .

Времетраење на ангажман за законска ревизија

кај правно лице од јавен интерес

Член 89

(1) Ангажманот за законска ревизија кај правно лице од јавен интерес е во времетраење од најмалку една календарска година..

(2) Почетниот ангажман од став (1) на овој член може да се продолжи при што вкупното времетраење на ангажманот за законска ревизија на исто друштво за ревизија кај исто правно лице од јавен интерес е седум последователни календарски години вклучувајќи го и периодот од една календарска година од став (1) на овој член.

(3) По истекот на период од седум последователни календарски години од став (2) на овој член друштвото за ревизија и доколку е применливо било кој член на мрежата на кој и припаѓа друштвото за ревизија не смеат во следните четири последователни календарски години да вршат законска ревизија на истото правно лице од јавен интерес.

(4) Времетраењето на ангажманот за законска ревизија кај правно лице од јавен интерес од став (2) на овој член се пресметува започнувајќи од првата календарска година наведена во писмото за ангажманот за законска ревизија со кое друштвото за ревизија за прв пат се избира за извршување на последователни законски ревизии на исто правно лице од јавен интерес.

(5) За потребите на спроведување на одредбите од овој член, друштвото за ревизија вклучува и други друштва кои друштвото за ревизија ги стекнало или кои се споиле со друштвото за ревизија.

(6) Доколку постои неодреденост во врска со датумот кога друштвото за ревизија започнало да ги врши последователните законски ревизии на правно лице од јавен интерес заради спојување на друштва, стекнувања на друштва или промени во сопственичката структура, друштвото за ревизија е должно за неодреденоста на датумот веднаш на писмено да ја извести Комисијата.

(7) Комисијата е должна да го утврди конечниот релевантен датум од став (6) на овој член.

(8) Одредбите од ставовите (3), (4), (5), (6) и (7) на овој член се применуваат и во случај на заедничка законска ревизија од член 108 од овој закон.

Повлекување на друштво за ревизија

од ангажман за ревизија

Член 90

(1) Друштвото за ревизија може да биде повлечено од ангажман за ревизија и пред истекот на периодот за кој е избрано.

(2) Oснов за повлекување на друштво за ревизија од ангажманот за ревизија во смисла на став (1) на овој член може да биде:

1) постоење на факти или околности кои ја нарушуваат независноста или објективноста од членовите 80 и 81 од овој закон;

2) објективни причини поради кои постои неможност за извршување на ангажманот за ревизија;

3) други околности утврдени со правилата за ревизија и/или во случаи утврдени со друг закон.

(3) Друштвото за ревизија ги документира сите околности кои се оправдани за предвремено повлекување од ангажманот за ревизија.

(4) За повлекувањето од ангажманот за ревизија, друштвото за ревизија е должно на писмено да ја извести Комисијата во рок од три дена од денот на повлекувањето и да достави соодветно образложение на причините за истото.

Ревизорски извештај

Член 91

(1) Друштвото за ревизија наодите од извршената ревизија ги презентира во ревизорски извештај. Ревизорскиот извештај се подготвува согласно меѓународните стандарди за ревизија во писмена форма кој особено содржи:

1) податоци за субјектот на ревизија чии финансиски извештаи се предмет на ревизија;

2) периодот кој го опфаќаат финансиските извештаи;

3) датумот на потпишување на ревизорскиот извештај;

4) рамката за финансиско известување која се применува при негова подготовка;

5)- опис на опсегот на ревизијата, кој ги идентификува меѓународните стандарди за ревизија во согласност со кои е извршена ревизијата;

6) ревизорско мислење, во кое јасно е наведено мислењето на овластениот ревизор за тоа дали финансиските извештаи, или финансиските информации даваат вистинска и објективна слика во согласност со рамката за финансиско известување и доколку е применливо дали истите се во согласност со правилата за ревизија. Ревизорското мислење може да биде мислење без резерва, мислење со резерва, неповолно мислење или воздржување од мислење, доколку овластениот ревизор не е во состојба да го изрази своето ревизорско мислење;

7) упатување на кои било прашања на кои овластениот ревизор укажал без да го квалификува ревизорското мислење;

8) мислење во врска со конзистентноста на годишниот извештај за работа на субјектот на ревизија со финансиските извештаи,;

9) изјава во врска со било каква неизвесност поврзана со настани или услови кои можат да предизвикаат сериозни сомневања за способноста на субјектот да продолжи со своите активности и

10) податок за седиштето на друштвото за ревизија.

(2) Доколку во вршењето на законската ревизија истовремено се вклучени повеќе од едно друштво за ревизија, друштвата за ревизија должни се да се усогласат за резултатите од законската ревизија и да поднесат заеднички ревизорски извештај и заедничко мислење. Во случај на неусогласенот меѓу друштвата за ревизија, секое од друштвата го изразува своето мислење во засебен став во ревизорскиот извешатј со наведување на причините за неусогласеноста во мислењата.

(3) Ревизорскиот извештај го потпишува клучниот ревизорски партнер, односно клучниот ревизорски партнер на секое од друштвата за ревизија во случајот од став (2) на овој член, со наведување на датумот на потпишување на ревизорскиот извештај.

(4) Потписот на клучниот ревизорски партнер не мора да биде откриен за јавноста, доколку таквото откривање доведува до значителна закана по личната безбедност на клучниот ревизорски партнер и доколку заканата е потврдена од надлежен орган.

(5) Во случај на ставот (4) од овој член, друштвото за ревизија е должно пред да го издаде ревизорскиот извештај на писмено да ја извести Комисијата за личните податоци на клучниот ревизорски партнер (име и презиме) и причините поради кои на јавноста не и е откриен неговиот потпис и да го достави ревизорскиот извештај потпишан од клучниот ревизорски партнер.

(6) Ревизорскиот извештај од став (1) на овој член друштвото за ревизија е должно да го чува најмалку седум години од денот на потпишувањето .

Проверка на квалитет

на ангажман за законска ревизија кај правно лице од јавен интерес

Член 92

(1) Пред да се издадат извештаите од член 93 и 94 од овој закон се врши проверка на квалитет на ангажманот за законска ревизија на правното лице од јавен интерес (во понатамошниот текст: проверка), за да се оцени дали клучниот ревизорски партнер можел разумно да дојде до мислења и заклучоци искажани во нацрт извештаите.

(2) Проверката од ставот (1) на овој член ја врши проверувач кој е овластен ревизор и кој не бил вклучен во вршењето на законската ревизија за која се однесува проверката.

(3) По исклучок на одредбите од ставот (2) на овој член, доколку законска ревизија на правно лице од јавен интерес врши друштво за ревизија и сите овластени ревизори вработени во друштвото за ревизија биле вклучени во вршењето на законската ревизија ~~или~~ друштвото за ревизија должно е да организира проверката да ја спроведе друг овластен ревизор.

(4) Документите или информациите кои му се обелоденуваат на независниот проверувач од ставот (2) на овој член за потребите на спроведување на проверката ставот (1) на овој член не претставува кршење на обврската за доверливост и деловна тајна.

(5) На документите или информациите кои му се обелоденуваат на независниот проверувач за потребите на спроведување на проверката од ставот (1) на овој член се применуваат одредбите за доверливост и деловна тајна од член 96 на овој закон.

(6) Проверувачот при вршење на проверката го документира особено следното:

1) усни и писмени информации дадени од клучниот ревизорски партнер кои ги поткрепуваат значајните проценки и главните наоди од извршените ревизорски постапки, донесените заклучоци врз основа на наодите, независно дали се или не се на барање на проверувачот и

2) мислењата на клучниот ревизорски партнер како што се искажани во нацрт извештаите од член 93 и 94 од овој закон .

(7) Со проверката од ставот (1) на овој член се оценуваат особено следните елементи:

1) независноста на клучниот ревизорски партнер од субјектот кој подлежи на законска ревизија;

2) значајни ризици кои се релевантни за законска ревизија и кои клучниот ревизорски партнер ги открил при вршењето на законската ревизија и мерките што ги презел за правилно управување со тие ризици;

3) образложение од клучниот ревизорски партнер за нивото на материјалност и за значајноста на ризиците наведени во точка 2) од овој став;

4) секое барање на совет од надворешни стручни лица и спроведувањето на советите;

5) природата и опсегот на корегирани и некорегирани погрешни прикажувања во финансиските извештаи кои биле констатирани во текот на вршењето на ревизијата;

6) темите за кои се дискутира со одборот за ревизија и органот на управување и/или органот на надзор на субјектот на ревизија;

7) темите за кои се дискутира со надлежните органи и доколку е применливо и со други трети страни и

8) дали документите и информациите кои проверувачот ги избрал од досието го потврдуваат мислењето на клучниот ревизорски партнер како што е наведено во нацрт извештаите од членовите 93 и 94 од овој закон.

(8) Проверувачот заедно со клучниот ревизорски партнер ги разгледуваат резултатите од спроведената проверка на квалитет на ангажманот за законска ревизија кај правното лице од јавен интерес.

(9) Друштвото за ревизија е должно да утврди и воспостави постапки за дефинирање на начинот на решавање на сите несогласувања меѓу клучниот ревизорски партнер и проверувачот.

(10) Друштвото за ревизија и проверувачот ги документираат резултатите од спроведената проверка заедно со мислењата на кои се засноваат тие резултати.

(11) Работната документација од ставовите (6), (7) и (10) на овој член друштвото за ревизија е должно да ја чува најмалку седум години од денот на составувањето на работната документација.

Ревизорски извештај за

правно лице од јавен интерес

Член 93

(1) Друштвото за ревизија резултатите од извршената законска ревизија на правно лице од јавен интерес ги презентира во ревизорски извештај. Ревизорскиот извештај се пишува на јасен и недвосмислен јазик.

(2) Покрај елементите од член 91 на овој закон, ревизорскиот извештај од ставот (1) на овој член особено го содржи и следното:

1) назив на органот кој го назначил друштвото за ревизија;

2) датумот на назначување и периодот на целокупниот непрекинат ангажман за законска ревизија, вклучувајќи и претходни обновувања/продолжувања на ангажманот и повторни назначувања на друштвото за ревизија;

3) информации со кои се поткрепува ревизорското мислење и кои вклучуваат:

- опис на најважните проценети ризици на материјално погрешно прикажување, вклучувајќи ги и проценетите ризици на материјално погрешно прикажување, поради измама;

- резиме на одговорот на клучниот ревизорски партнер за ризиците од алинеја еден на оваа точка и

- доколку е значајно, важните согледувања во однос на ризиците од алинеја еден на оваа точка .

4) објаснување до кој степен законската ревизија може да открие неправилности вклучувајќи и измама;

5) потврда дека ревизорското мислење е во согласност со дополнителниот извештај за одборот за ревизија од член 94 од овој закон;

6) изјава дека не се дадени забранети неревизорски услуги од член 100 став (1) од овој закон и дека при вршењето на законската ревизија клучниот ревизорски партнер и друштвото за ревизија останале независни во однос на правното лице од јавен интерес и

7) сите услуги кои покрај законската ревизија биле дадени на субјектот на ревизија и друштвата контролирани од субјектот на ревизија од страна на клучниот ревизорски партнер и друштвото за ревизија, а не биле објавени во извештајот на органот на управување или во финансиските извештаи.

(3) Доколку е релевантно за информациите од став (2) точка 3) алинеја еден од овој член, ревизорскиот извештај содржи и јасно упатување на соодветните обелоденувања во финансиските извештаи.

(4) По исклучок на одредбите од став (2) точка 5) на овој член, ревизорскиот извештај не содржи никакви упатувања на дополнителниот извештај за одборот за ревизија од член 94 од овој закон.

(5) Друштвото за ревизија не смее да го користи називот на ниту еден надлежен орган на начин кој ќе укажува дека тој надлежен орган го поддржува или одобрува ревизорскиот извештај.

(6) На ревизорскиот извештај од став (1) на овој член на соодветен начин се применуваат одредбите од член 91 ставови (3), (4), (5) и (6) од овој закон.

Дополнителен извештај за одборот за ревизија

кај правно лице од јавен интерес

Член 94

(1) Друштвото за ревизија кое врши законска ревизија на правно лице од јавен интерес должно е на одборот на ревизија на правното лице од јавен интерес да му достави дополнителен извештај во рок не подоцна од датумот на поднесување на ревизорскиот извештај од член 93 од овој закон.

(2) Доколку правното лице од јавен интерес нема формирано одбор на ревизија, дополнителниот извештај од став (1) на овој член се доставува до органот кој извршува функции еквивалентни на функциите на одборот за ревизија во правното лице од јавен интерес.

(3) Дополнителниот извештај за одборот за ревизија се подготвува во писмена форма во кој се објаснуваат резултатите од извршената законска ревизија и истиот содржи:

1) изјава за независност од член 85 став (3) точка 1 ) од овој закон;

2) име на клучниот ревизорски партнер;

3) доколку друштвото за ревизија се договорило некои од неговите активности да ги извршува друго друштво за ревизија кое не е член на истата мрежа или користело услуги oд надворешнистручни лица во извештајот се наведува тој факт и потврда за нивната независност;

4) опис на природата, динамиката и степенот на комуникација со одборот за ревизија или органот на правното лице од јавен интерес кој извршува еквивалентни функции на одбор за ревизија, со органот на управување, органот на надзор на правното лице од јавен интерес;

5) опсегот и временската рамка на законската ревизија;

6) опис на распределбата на задачите меѓу овластените ревизори и/или друштвата за ревизија во случај кога биле назначени повеќе од еден овластен ревизор или едно друштво за ревизија;

7) опис на користената методологија, вклучително и кои ставки од билансот на состојбата се директно потврдени и кои ставки се потврдени преку тестирања на системот и тестирања на усогласеност вклучувајќи и објаснување на секое суштинско отстапување во пондерирањето на тестирањата на системот и тестирањата на усогласеноста во споредба со претходната календарска година, дури и во случај кога за претходната календарска година законската ревизија била извршена од друг овластен ревизор или друго друштво за ревизија;

8) квантитативното ниво на материјалност применето при вршењето на законската ревизија на финансиските извештаи во целина/целост и доколку е применливо нивото или нивоата на материјалност за одредени класи на трансакции, салда на ставки или обелоденувања во врска со ставки и објавување на квалитативните фактори кои биле земени предвид при утврдување на нивото на материјалност;

9) известување и објаснување на проценките во врска со настаните или условите идентификувани во текот на законската ревизија кои може да предизвикаат значителни сомнежи во врска со способноста на субјектот на ревизија во континуитет да продолжи да работи во догледна иднина и дали тие претставуваат материјална неизвесност, како и резиме на сите гаранции, писма за поддршка, претпријатија за јавна интервенција и други мерки за помош земени предвид при оценувањето на претпоставката за континуитет;

10) известување за сите значајни недостатоци во внатрешниот систем за финансиска контрола и/или сметководствениот систем на субјектот на ревизија, а во случај на законска ревизија на финансиски извештаи, во внатрешниот систем за финансиска контрола и/или сметководствениот систем на матичното друштво, при што за секој од утврдените значајни недостатоци се известува и дали органот на управување го решил или не го решил предметниот значаен недостаток;

11) известување за сите значајни прашања поврзани со фактичко или можно непочитување на законите, подзаконските акти или статутите кои биле утврдени при вршењето на законската ревизија, доколку се сметаат релевантни за целите на извршување на задачите на одборот за ревизија;

12) известување и оценување на методите за процена кои се применуваат на различните ставки во финансиските извештаи , вклучително и за било какво влијание од промените во методите за процена;

13) во случај на законска ревизија на финансиски извештаи објаснување на опсегот на консолидација и критериумите за исклучување кои ги применил субјектот на ревизија во однос на неконсолидираните правни лица доколку ги има и дали применетите критериуми се во согласност со рамката за финансиско известување;

14) доколку е применливо, се наведува секоја ревизорска работа извршена од овластен ревизор од трета земја, или друштво за ревизија од трета земја во врска со законска ревизија на финансиски извештаи кои не се членови на истата мрежа на која припаѓа друштвото за ревизија кое ја вршело законската ревизија на финансиските извештаи;

15) податоци за тоа дали субјектот на ревизија ги доставил или ги дал сите потребни документи и објаснувања и

16) известување за:

- значителни тешкотии забележани во текот на вршењето на законската ревизија,

- значајни прашања кои произлегуваат од законската ревизија и кои биле дискутирани или биле предмет на коресподенција со органот на управување и

-други прашања поврзани со законската ревизија, а кои според стручното мислење на овластениот ревизор се од значење за надзорот на процесот на финансиско известување.

(4) На барање на друштвото за ревизија или одборот за ревизија, друштвото(вата) за ревизија ги разгледуваат клучните прашања кои произлегуваат од вршењето на законската ревизија наведени во дополнителниот извештај, а особено оние од став (3) точка 10) од овој член со одборот за ревизија, органот на управување или доколку е тоа применливо органот на надзор на правното лице од јавен интерес.

(5) Доколку законската ревизија на правно лице од јавен интерес е извршена од повеќе од едно друштва за ревизијасогласно член 108 на овој закон, тие друштва за ревизија се должни да достават заеднички ревизорски извештај согласно член 91 на овој закон. Во случај кога меѓу нив постои несогласување во врска со ревизорските постапки, сметководствените третмани или било кое друго прашање во врска со вршењето на законската ревизија, секое друштво за ревизија причините за несогласувањето ги објаснува во дополнителниот извештај за одборот за ревизија.

(6) Дополнителниот извештај за одборот за ревизија содржи датум и потпис на овластениот ревизор кој во име на друштвото за ревизија ја вршел законската ревизија на правното лице од јавен интерес.

(7) Друштвото за ревизија од став (6) на овој член должно е на барање Комисијата веднаш да и го достави дополнителниот извештај за одборот за ревизија.

(8) Дополнителниот извештај за одборот за ревизија од ставот (1) на овој член друштвото за ревизија е должно да го чува најмалку седум години од денот на поднесување.

Работна документација

Член 95

(1)Друштвото за ревизија должно е да ја подготвува и чува работната документација согласно правилата за ревизија.

(2) Друштвото за ревизија е должно целокупната работна документација од извршената ревизија, да ја чува во период од најмалку седум години, почнувајќи од календарската година на која се однесува ревизијата.

(3) Работната документација, односно копиите од работната документација собрани во текот на вршењето на ревизијата се од доверлив карактер, се во сопственост на друштвото за ревизија и може да се користат за потребите на ревизијата согласно одредбите од овој закон.

(4) Со исклучок на одредбите од ставот (3) на овој член, работната документација се користи за потребите на постапките за обезбедување на квалитет и законитост на ревизијата од член 111 став на овој.

(5) Кога друштвото за ревизијасе заменува, претходното друштвото за ревизијадолжни се на новоназначеното друштво за ревизија да му обезбедaт пристап до сите релевантни информации за субјектот на ревизија и до последната извршена ревизија на тој субјект.

(6) Во случај на замена на друштво за ревизија кај правно лице од јавен интерес, друштвото за ревизија освен работната документација од ставот (5) на овој член должно е на новоназначеното друштво за ревизија му ги достави дополнителниот извештај за одборот за ревизија за претходните години, сите информации кои се доставени до други надлежни органи согласно член 102 од овој закон и известувањето доставено до Комисијата согласно член 97 став (4) од овој закон.

Доверливост и деловна тајна

Член 96

(1) Информациите добиени како резултат на професионални односи и деловни односи се доверливи и претставуваат деловна тајна и друштвото за ревизија, не смее да ги разоткрива без соодветно и посебно одобрение, освен ако има законско или професионално право или законска или професионална обврска истите да ги обелодени.

(2) Одредбите од став (1) на овој член се однесуваат и на членовите на органот на управување и органот на надзор на друштвото за ревизија, вработените во друштвото за ревизија, стручните лица кои биле вклучени во вршењето на ревизијата и на други лица на кои им се достапни обезбедените информации од став (1) на овој член.

(3) На друштвото за ревизија кои престанале да бидат назначени во конкретна ревизија како и на наредното друштво за ревизија, се применуваат одредбите од ставовите (1) и (2) на овој член во однос на тој ангажман на ревизија.

(4) Обврските утврдени во ставовите (1), (2) и (3) на овој член продолжува и по престанокот на работниот однос, по престанокот на основот и статусот врз основа на кои е остварен пристапот до информациите.

(5) Ако друштво за ревизија врши законска ревизија на субјект на ревизија кој е дел од група чие матично друштво се наоѓа во трета земја, правилата за доверливост и деловна тајна од ставот (1) на овој член не се однесуваат на доставувањето на работната документација на друштвото за ревизија за извршената законска ревизија на групниот ревизор кој се наоѓа во трета земја, доколку таа работна документација му е потребна за вршење на законска ревизија на финансиските извештаи на матичното друштво .

(6) Друштвото за ревизија кое врши законска ревизија кај субјект на ревизија кој издава хартии од вредност во трета земја или кој е дел од група која издава финансиски извештаи во трета земја, работните документи или другата документација поврзана со законската ревизија на субјектот на ревизија може само да ја достави до надлежните органи во трета земја согласно условите од член 30 од овој закон.

(7) Доставувањето на работната документација до групниот ревизор кој се наоѓа во трета земја од став (5) на овој член се врши согласно прописите од областа на заштитата на личните податоци.

Извештај за транспарентност

Член 97

(1) Друштвото за ревизија кое врши законска ревизија на правно лице од јавен интерес должнo е на својата службена интернет страница да го објави извештајот за транспарентност најдоцна во рок од четири месеци по истекот на секоја календарска година.

(2) Извештајот од ставот (1) на овој член е достапен на службената интернет-страницата најмалку пет години од денот на неговото објавување.

(3) Друштвото за ревизија може да го ажурира објавениот извештај за транспарентност и во истиот наведува дека тоа е ажурирана верзија на извештајот. На службената интернет страницата на друштвото за ревизија заедно се достапни ажурираната верзија и оригиналната верзија на извештајот за транспарентност.

(4) Друштвото за ревизија е должно во рок од три дена на писмено да ја извести Комисијата дека извештајот за транспарентност е објавен на службената интернет страница на друштвото за ревизија и доколку е применливо дека извештајот е ажуриран.

(5) Извештајот од ставот (1) на овој член го содржи најмалку следното:

1) опис на правната структура и сопственоста на друштвото за ревизија;

2) опис на управувачката структура на друштвото за ревизија;

3) опис на системот за внатрешна контрола на квалитетот на друштвото за ревизија и изјава од органот на управување за ефикасноста на системот за внатрешна контрола на квалитетот;

4) датумот кога е спроведена последната проверка на контрола на квалитет на вршење на ревизијата согласно член 120 на овој закон;

5) листа на правни лица од јавен интерес на кои друштвото за ревизија извршило законска ревизија во претходната календарска година;

6) изјава со која се потврдува дека е извршена внатрешна проверка за усогласеност на процедурите на друштвото за ревизија поврзани со независноста со барањата за независност;

7) изјава за политиката на друштвото за ревизија во врска со континуираното професионално усовршување на овластените ревизори согласно член 52 од овој закон;

8) информации за основата која се користи за утврдување на платата и други парични надоместоци на партнерите во друштвото за ревизија;

9) информации за вкупните приходи на друштвото за ревизија доколку таа информација не е објавена во нивниот финансиски извештај, поделена по следните категории:

-приходи од законска ревизија на финансиски извештаи и на правно лице од јавен интерес и претпријатија кои припаѓаат на група чие матично друштво е правно лице од јавен интерес и;

-приходи од законски ревизии на финансиски извештаи и од субјекти на ревизија кои не се правни лица од јавен интерес;

(6) Доколку друштвото за ревизија е член на мрежа, извештајот од ставот (1) на овој член освен податоците од ставот (5) на овој член содржи и:

1) опис на мрежата и на нејзините правни и структурни ангажмани во рамки на мрежата;

2) називот на секое друштво за ревизија кое е член на мрежата;

3) државите во кои друштвото за ревизија кое е член на мрежата одобрување за вршење на ревизија или е регистрирано за вршење на ревизија или имаат регистрирано седиште, централна управа или главно место на вршење на дејноста и

4) вкупниот приход на друштвата за ревизија кои се членови на мрежата, а кој е остварен од законска ревизија на финансиски извештаи.

(7) Друштвото за ревизија во исклучителни случаеви може да одлучи да не ги објави информациите од став (5) точка 5) од овој член, до степен потребен за ублажување на непосредна и значајна закана за личната безбедност на било кое лице.

(8) Друштвото за ревизија должно е на Комисијата да и го докаже постоењето на заканата од став (7) на овој член.

(9) Извештајот за транспарентност го потпишува застапникот по закон на друштвото за ревизија.

Надоместок за ревизија

Член 98

(1) Надоместокот за ревизија не може да биде под влијание и/или условен со обезбедување на дополнителни услуги за субјектот на ревизија.

(2) Надоместокот за ревизија треба да биде јасно определен во договорот за ревизија и не смее да биде условен.

(3) Условен надоместок од став (2) на овој член е надоместок за ангажман за ревизија пресметан врз однапред определена основа која е поврзана со исходот или резултатот од трансакцијата или резултатот од извршената работа.

(4)Надоместокот не се смета за условeн доколку е утврден од страна на суд или друг надлежен орган.

Надоместоци при вршење на законска ревизија

кај правно лице од јавен интерес

Член 99

(1) Одредбите од член 98 на овој закон соодветно се применуваат и при вршење на законска ревизија на правно лице од јавен интерес.

(2) Во случај кога на правно лице од јавен интерес, на матично друштво на правното лице од јавен интерес или на друштвата под контрола на правното лице од јавен интерес во период од најмалку три последователни деловни години, друштво за ревизија дава неревизорски услуги кои не се наведени во член 100 став (1) од овој закон, вкупниот износ на надоместоците за неревизорските услуги не смее да надмине 70% од просечните надоместоци платени во последните три последователни деловни години за услуги за законска ревизија или законски ревизии на правното лице од јавен интерес и доколку е применливо на матичното друштво на правното лице од јавен интерес, друштвата под контрола на правното лице од јавен интерес и консолидираните финансиски извештаи на таа група на правни лица.

(3) Неревизорските услуги кои не се наведени во член 100 став (1) на овој закон, а кои се бараат согласно закон се исклучуваат од ограничувањето од ставот (1) на овој член.

(4) Друштвото за ревизија и групниот ревизор кои вршеле законска ревизија во секоја од трите последователни деловни години, должни се да го известат на писмено одборот за ревизија доколку вкупниот износ на надоместоците наплатени од законска ревизија на правното лице од јавен интерес во секоја од последните три последователни деловни години претставува повеќе од 15% од вкупниот износ на надоместоци наплатени од друштвото за ревизија.

(5) Во случајот од став (4) на овој член:

1) друштвото за ревизија или групниот ревизор со одборот за ревизија ги дискутира заканите по однос на независноста на друштвото за ревизија или на групниот ревизор и за мерките кои треба да се преземат за намалување на утврдените закани и

2) пред да биде објавен ревизорскиот извештај, одборот за ревизија оценува дали извршената законска ревизија треба да биде предмет на проверка на квалитет на ангажманот за законска ревизија од друг овластен ревизор или друштво за ревизија согласно овој закон.

(6) Доколку вкупниот износ на надоместоците наплатени за законска ревизија од правното лице од јавен интерес продолжуваат да надминуваат 15% од вкупните надоместоци на друштвото за ревизија или на групниот ревизоркој ја врши законската ревизија, одборот за ревизија врз основа на објективни причини, одлучува дали друштвото за ревизија или групниот ревизорна тоа правно лице од јавен интерес или на таа групата ќе може да продолжи да ја врши законската ревизија во дополнителен период кој не може да биде подолг од две години.

(7) Работната документација во врска со надоместоците при вршење на законска ревизија кај правно лице од јавен интерес, друштвото за ревизија е должно да ја чува најмалку седум години од денот на составувањето на работната документација.

Забрана за давање на неревизорски услуги

кај правно лице од јавен интерес

Член 100

(1) Друштво за ревизија кое врши законска ревизија на правното лице од јавен интерес или било кој член на мрежата на која и припаѓа друштвото за ревизија, не смее директно или индиректно на правното лице од јавен интерес, на неговото матично друштво и на друштвата кои се под негова контрола да ги дава следните неревизорски услуги:

1) даночни услуги поврзани со:

- изготвување на даночни формулари,

- царински давачки,

- пресметување на директни, индиректни даноци

- давање на даночни совети,

- помош во однос на даночни инспекции од страна на даночен орган, освен ако за таквите инспекции постои законска обврска за помош од овластен ревизор или друштво за ревизија и

- идентификување на јавни субвенции и даночни стимулации, освен ако за таквите услуги постои законска обврска за помош од овластен ревизор или друштво за ревизија;

2) услуги кои вклучуваат било каква улога во управување или донесување на одлука во субјектот на ревизија;

3) сметководствени услуги (водење на сметководство и изготвување на сметководствена евиденција и финансиски извештаи);

4) услуги за пресметување на плата;

5) осмислување и имплементација на постапки за внатрешна контрола или за управување со ризик, поврзани со подготовка и/или контрола на финансиските информации и осмислување и имплементација на системи за информатичка технологија во областа на финансиите;

6) услуги за проценка на вредноста, вклучувајќи проценка на вредност поврзана со статистички услуги или услуги за поддршка при решавање на спорови;

7) правни услуги во врска со обезбедување на консултации од општ карактер, преговарање во име на субјектот на ревизија и застапување при решавање на спорови;

8) услуги поврзани со функцијата на внатрешната ревизија на субјектот на ревизија;

9) услуги поврзани со финансирање, структура и распределба на капиталот, и инвестициона стратегија на субјектот на ревизија, освен давањето на услуги за осигурување на финансиските извештаи, како што е издавање на писма за поддршка за проспектите издадени од субјектот на ревизија;

10) промовирање, тргување или преземање на акции во субјектот на ревизија;

11) услуги од областа на човечките ресурси кои се однесуваат на:

1) менаџмент кој може да има значително влијание во подготовката на сметководствената евиденција или финансиските извештаи кои подлежат на законска ревизија кога овие услуги опфаќаат:

- пребарување или барање на кандидати за таа позиција или

- проверка на препораките на кандидатите за таа позиција.

2) структурирање на моделот на организација и

3) контрола на трошоците.

(2) Забраната за вршење на неревизорски услуги од ставот (1) на овој член се однесува на:

1) периодот од почетокот на периодот кој е предмет на ревизија до издавањето на ревизорскиот извештај и

2) календарската година која претходи на периодот од точката 1) од овој став, во случај на услугите од став (1) точка 7) од овој член.

(3) Друштвото за ревизија кое врши законска ревизија на правно лице од јавен интерес и доколку друштвото за ревизија и припаѓа на мрежа, секој од членовите на таа мрежа можат на правното лице од јавен интерес кое е субјект на ревизија, на неговото матично друштво и на друштвата кои се под контрола на правното лице од јавен интерес да им даваат неревизорски услуги, освен неревизорските услуги од ставот (1) на овој член, доколку:

1) друштвото за ревизија и секој од членовите на мрежа на која и припаѓа друштвото за ревизија на соодветен начин ги проценил заканите по независноста и применетите заштитни мерките за ублажување на заканите согласно член 85 став (1) на овој закон и

2) по извршената проценка на независноста од точка 1) на овој став, одборот за ревизија дава одобрување за давање на неревизорски услуги, кои не се неревизорски услуги од став (1) на овој член.

Давање на информации на надлежните органи

Член 101

(1) Друштвото за ревизија должно е во рок од три месеци од завршувањето на календаската година до Комисијата да достави листа на правни лица од јавен интерес со податоци за приходите остварени од законската ревизија на правните лица од јавен интерес поделени на:

1) приходи остварени од законска ревизија;

2) приходи остварени од неревизорски услугикои се бараат согласно закон и

3) приходи остварени од неревизорски услуги кои не се бараат согласно закон.

(2) Податоците од ставот (1) на овој член друштвото за ревизија е должно да ги чува најмалку седум години од денот на доставувањето на податоците.

Други надлежни органи кои се известуваат

Член 102

(1) Друштвото за ревизија кое врши законска ревизија на правно лице од јавен интерес должно е веднаш до надлежните органи за надзор над работењето на правното лице од јавен интерес да ја пријави секоја информација која ја добило при вршењето на законската ревизија и која предизвикала или можела да предизвика:

1) суштинска повреда на законите и другите прописи со кои се пропишуваат условите за издавање на дозвола за работа или со кои се уредува вршење на дејноста на правните лица од јавен интерес;

2) значителни закани или сомнеж во врска со континуираното работење на правното лице од јавен интерес и

3) воздржување од мислење за финансиските извештаи или издавање на неповолно мислење или мислење со резерва (квалификувано) мислење.

(2) Друштвото за ревизија е должно на писмено да го извести органот за надзор од став (1) на овој член за било која информација од став (1) точки 1), 2) и 3) на овој член за која дознало при вршењето на законската ревизија на субјект на ревизија кој е поврзано лице со правното лице од јавен интерес, по основ на значајно учество или мнозинско учество. (3) Информациите од ставот (1) на овој член друштвото за ревизија е должно да ги чува најмалку седум години од денот на пријавувањето на информациите .

Постапување во спротивност со закон

Член 103

(1) Без да е во спротивност со одредбите од член 102 на овој закон и одредбите на прописите од областа на спречување на перење пари и финансирање на тероризам, кога друштвото за ревизија врши законска ревизија на правно лице од јавен интерес се сомнева или има оправдана причина за сомнеж дека правното лице од јавен интерес постапило или може да постапи спротивно на закон, вклучувајќи и измама во делот на ревидираните финансиските извештаи на правното лице од јавен интерес друштвото за ревизија должно е на писмено за истото да го извести правното лице од јавен интерес и да го повика да го истражи случајот и да преземе соодветни мерки за да се спречи повторување на истото во иднина.

(2) Доколку правното лице од јавен интерес не постапи согласно одредбите од став (1) на овој член, друштвото за ревизија должнo е за истото на писмено да ја извести Комисијата.

(3) Известувањето од ставот (2) на овој член од страна на друштво за ревизија не претставува кршење на обврската за доверливост со субјектот на ревизија или било какво друго правно ограничување за објавување на информации.

(4) Известувањето од ставот (2) на овој член друштвото за ревизија должно е да го чува најмалку седум години од денот на доставување на известувањето.

VII.ПОСЕБНИ ОДРЕДБИ ЗА СУБЈЕКТИ НА РЕВИЗИЈА

Избор на друштво за ревизија

Член 104

(1) Изборот на друштвото за ревизија за законска ревизија го врши собранието на акционери, собирот на содружници или друг орган кај субјектот на ревизија определен согласно закон најмалку три месеци пред истекот на деловната година на субјектот на ревизијата.

(2) Секоја договорна одредба со која изборот на друштво за ревизија од страна на органите на субјектот на ревизија од став (1) на овој член се ограничува на избор на определено друштво за ревизија од одредени категории или листи на друштва за ревизија е ништовна и неважечка.

Избор на друштво за ревизија

при вршење на законска ревизија на правно лице од јавен интерес

Член 105

(1) Законска ревизија на правно лице од јавен интерес врши друштво за ревизија кое во редовен работен однос со полно работно време има вработено најмалку двајца овластени ревизори.

(2) Правното лице од јавен интерс го врши изборот на друштво за ревизија за законска ревизија согласно член 104 и ставовите (3), (4), (5), (6), (7), (8), (9), (10) и (11) на овој член.

(3) Одборот за ревизија на правното лице од јавен интерес доставува препорака за избор на друштво за ревизија до органот на управување или органот на надзор на правното лице од јавен интерес.

(4) Препораката од став (3) на овој член треба да биде оправдана и да содржи:

1) изјава од одборот за ревизија дека препораката не била под влијание на трета страна;

2) изјава од одборот за ревизија дека не му е наметната договорна одредба од член 104 став (2 ) на овој закон и

3) најмалку два можни кандидати за избор на друштво за ревизија со оправдано образложение за предлог кандидатот на кој одборот за ревизија му дава предност пред другите кандидати, освен во случај на продолжување на почетниот ангажманот за законска ревизија согласно член 89 став (2) на овој закон.

(5) Одборот за ревизија ја изготвува препораката од став (3) на овој член по завршување на постапката за избор на друштво за ревизија.

(6) Правното лице ја организира постапката за избор на друштво за ревизија од став (5) на овој член, освен во случај на продолжување на почетниот ангажман за законска ревизија во согласност член 89 став (2) на овој закон, со почитување на следните критериуми:

1) правното лице од јавен интерес има право да покани друштва за ревизија да поднесат предлози за давање на услуги за законска ревизија, со почитување на одредбите од член 89 став (3) од овој закон и организацијата на постапка за поднесување на понуди на ниту еден начин не треба да го попречува учеството на било кое друштво за ревизија кое во претходната календарска година наплатило помалку од 15% од вкупните надоместоци за вршење на законска ревизија кај правни лица од јавен интерес;

2) документација наменета за друштва за ревизија повикани да поднесат понуди содржи транспарентни и недискриминаторски критериуми за избор кои правното лице од јавен интерес ги користи за оценување на понудите дадени од друштвата за ревизија и кои на друштвата за ревизија им овозможува да го разберат работењето на правното лице од јавен интерес и видот на законската ревизија која треба да се изврши. Документацијата ја подготвува правното лице од јавен интерес.

3) правното лице од јавен интерес може самостојно да ја утврди постапката за избор на друштво за ревизија и да води директни преговори со заинтересираните друштва за ревизија во текот на постапката за избор;

4) доколку согласно закон, Комисијата и/или органот одговорен за надзор над работењето на правното лице од јавен интерес бара друштвото за ревизија да почитува одредени стандарди за квалитет, потребно е тие стандарди да бидат вклучени во документацијата од точка 2) на овој став;

5) правното лице од јавен интерес ги оценува поднесените понуди од друштвата за ревизија согласно критериумите наведени во документацијата од точка 2) на овој став;

6) правното лице од јавен интерес и одборот за ревизија на правното лице од јавен интерес за секое друштво за ревизија кое доставило понуда ги земаат предвид сите податоци кои Комисијата јавно ги објавила согласно со овој закон;.

7) правното лице од јавен интерес изготвува извештај за заклучоците од постапката за избор кој го одобрува одборот за ревизија и

8) правното лице од јавен интерес е во можност на барање на Комисијата или на органот одговорен за надзор над работењето на правното лице од јавен интерес да докаже дека постпката за избор е спроведена на праведен начин.

(7) Одборот за ревизија на правното лице од јавен интерес е одговорен за постапката за избор на друштво за ревизија наведена во ставот (6) на овој член.

(8) За спроведување на одредбите од став (6) точка 1) на овој член, Комисијата e должна јавно да објави листа на друштва за ревизија кој го ажурира на годишна основа. Комисијата за да направи релевантни пресметки ги користи информациите кои ги доставуваат друштвата за ревизија согласно член 101 на овој закон.

(9) Предлогот за избор на друштво за ревизија кој се доставува до собранието на акционери, собирот на содружници или друг орган со еднакви надлежности кај правното лице од јавен интерес определен согласно закон ги содржи препораката и оправданоста на одборот за ревизија согласно ставовите (3) и (4) на овој член.

(10) Доколку предлогот за избор на друштво за ревизија на органот на управување или органот на надзор доставен до органот од став (9) на овој член отстапува од предложениот кандидат на кој одборот за ревизија му дава предност пред другите кандидати, во предлогот се наведуваат причините за отстапување од препораката на одборот за ревизија. Предлогот на органот на управување или органот на надзор треба да се однесува на друштвото за ревизија кое учествувало во постапката за избор на друштвото за ревизија согласно ставовите (5) и (6) на овој член.

(11) Правното лице од јавен интерес веднаш ја информира Комисијата за секој обид на трета страна да наметне договорна клаузула од член 104 став (2) на овој закон или на друг начин неправилно да влијае на одлуката на собранието на акционери, собирот на содружници или друг орган со еднакви надлежности кај субјектот на ревизија определен согласно овој закон при изборот на друштво за ревизија.

(12) Работната документација од ставовите (3), (5) и (9) на овој член, друштвото за ревизија е должно да ја чува најмалку седум години

Одбор за ревизија

Член 106

(1) Правните лица од јавен интерес се должни да формираат одбор за ревизија согласно одредбите од законот со кој се уредуваат трговските друштва.

(2) Членовите на одборот за ревизија како целина треба да имаат познавања (компетенции) релевантни за дејноста во која работи правното лице од јавен интерес и за надлежностите на одборот за ревизија согласно член 107 на овој закон, а најмалку еден независен член на одборот за ревизија треба да има стручни познавања од сметководството и/или ревизијата.

(3) Мнозинството на членови треба да бидат независни од правното лице од јавен интерес. Се смета дека член на одборот за ревизија е независен ако не е вработен во правното лице од јавен интерес и ако нема било каков деловен или финансиски однос со правното лице од јавен интерес, мнозинските сопственици, органот на надзор или органот на управување на правното лице од јавен интерес или е поврзано лице со мнозинските сопственици, органот на надзор или органот на управување на правното лице од јавен интерес.

(4) Доколку сите членови на одборот за ревизија се членови на органот за надзор или неизвршни членови на органот на управување на правното лице од јавен интерес, одборот за ревизија се иззема од барањето за независност дефинирана во ставот (3) на овој член.

Надлежности на одборот за ревизија

Член 107

Без да се доведуваат во прашање надлежностите на органот на управување или органот на надзор или на другите членови именувани од собранието на акционери на субјектот на ревизија или членови именувани од орган еквивалентен на собрание на акционери во случај кога субјектот на ревизија нема акционериодборот за ревизија ги врши следните работи::

1) го информира органот на управување или органот на надзор на субјектот на ревизија за резултатот од законската ревизија и објаснува на кој начин законската ревизија придонела за кредибилитет на финансиското известување и која била улогата на одборот за ревизија во тој процес; 2) го следи вршењето на законската ревизија на финансиските извештаи и доколку е применливо ги зема предвид наодите на Комисијата од спроведената контрола на друштвото за ревизија согласно овој закон;

3) ја проверува и ја следи независноста на овластените ревизори или друштвото за ревизија согласно членовите 80, 81, 82, 83, 84 и 85 од овој закон

4) ги дискутира заканите по однос на независноста на друштвото за ревизија и клучниот ревизорски партнер и мерките кои треба да се преземат за намалување на заканите при вршењето на законската ревизија согласно член 85 став (3) од овој закон;

5) оценува дали пред да биде објавен ревизорскиот извештај за извршената законска ревизија согласно член 99 став (5) на овој закон истата треба да биде предмет на проверка на квалитет на ангажманот за законска ревизија од друг овластен ревизор или друштво за ревизија;

6) одлучува врз објективна основа дали друштвото за ревизија, клучниот ревизорски партнер или групата на правни лица може да продолжат да вршат законска ревизија согласно член 99 став (6) на овој закон;

7) ја проверува и ја следи независноста на овластените ревизори или друштвата за ревизија особенo при давањето на неревизорските услуги кај правното лице од јавен интерес согласно член 100 од овој закон;

8) дава образложение на причините за повлекување на друштво за ревизија од ангажманот за законска ревизија кај правно лице од јавен интерес согласно член 109од овој закон;

9) ја сноси одговорноста за постапката за избор на .друштво за ревизија, односно го предлага изборот на друштвото за ревизија согласно член 105 од овој закон и

10) ја следи ефективноста на внатрешната контрола и системите за управување со ризик и доколку е применливо на внатрешната ревизија на субјектот на контролаво однос на финансиското известување на субјектот ревизија, без да ја загрози својата независност.

Договарање на законска ревизија со повеќе друштва за ревизија

кај правно лице од јавен интерес

Член 108

(1) Регулаторното тело кое врши надзор на работењето на правното лице од јавен интерес, чие работење е уредено со посебен закон, може на правното лице од јавен интерес да му пропише можност да договори законска ревизија со повеќе меѓусебно независни друштва за ревизија и да ги утврди условите кои треба да ги исполнуваат друштвата за ревизија и условите за уредување на односите помеѓу друштвата за ревизија избрани за вршење на заедничка законска ревизија.

(2) Правното лице од јавен интерес од став (1) на овој член може да договори законска ревизија со најмалку две меѓусебно независни друштва за ревизија и таа законска ревизија да заврши со поднесување на заеднички ревизорски извештај согласно член 91 од овој закон.

Повлекување на друштво за ревизија од

ангажман за законска ревизија кај правно лице од јавен интерес

Член 109

(1) Во случај на законска ревизија на правно лице од јавен интерес, повлекување oд ангажманот за законска ревизија на друштво за ревизија пред надлежен суд можат да бараат:

1) акционерите кои претставуваат 5% или повеќе проценти од правата на глас или од акционерскиот капитал на правното лице од јавен интерес;

2) надзорниот одбор, одборот за ревизија или неизвршените членови на органот на управување во правното лице од јавен интерес и

3) Комисијата.

(2) Надлежниот суд може да го усвои предлогот за повлекување на друштвото за ревизија постојат оправдани причини за истото.

(3) Правното лице од јавен интерес е должно во рок од три дена од денот на повлекување на друштвото за ревизија од ангажман за законска ревизија кај правното лице од јавен интерес да достави известување на писмено со образложение на причините за повлекувањето до;

1) Комисијата и

2) релевантните регулаторни органи кои имаат овластување за надзор на работата на правното лице од јавен интерес.

Должност на субјектот на ревизија

Член 110

(1) Субјектот на ревизија должен е на друштвото за ревизија да му ја стави на располагање целокупната потребна документација, односно да му обезбеди пристап до трговските книги и сметководствените документи и да му ги обезбеди сите информации и објаснувања потребни за вршење на ревизијата.

(2) Субјектот од ставот (1) на овој член должен е на друштвото за ревизија во текот на работното време да му обезбеди пристап и користење на деловните простории за вршење на ревизијата непречено и без присуство на други лица.

(3) Субјектот од ставот (1) на овој член не смее да го ограничи пристапот до потребната документација или да му обезбеди на друштвото за ревизија информации кои се лажни или упатуваат на погрешни заклучоци.

(4) Доколку субјектот од ставот (1) на овој член не овозможи вршење на ревизијата во согласност со одредбите од ставовите (1) и (2) на овој член, друштвото за ревизија овој податок го наведува во ревизорскиот извештај и за истото написмено ја известува Комисијата.

VIII.НАДЗОР НАД КВАЛИТЕТИ ЗАКОНИТОСТ НА РЕВИЗИЈАТА

Предмет и начин на надзор над квалитет и законитост на ревизијата

Член 111

(1) Комисијата врши надзор над вршењето на ревизијата и обезбедува квалитетот и законитоста на ревизијата преку:

1) континуирана верификација на исполнување на условите за лиценца за работа согласно одредбите од овој закон;

2) континуирана верификација на исполнување на условите за регистрирање во регистрите согласно одредбите од овој закон;

3) следење, прибирање и верификација на извештаите, известувањата и податоците кои овластените ревизори, друштвата за ревизија и правните лица од јавен интерес се должни да ги објавуваат и/или доставуваат согласно овој закон и

4) контрола на работењето на друштвата за ревизија, вклучително и на клучниот ревизорски партнер вработен во друштвото за ревизија.

(2) Покрај постапките од став (1) на овој член, Комисијата обезбедувањето на квалитетот и законитоста на ревизијата, го врши и преку:

1) постапка за испитување на ревизијата;

2) изрекување мерки согласно овој закон и

3) поднесување на барање за поведување на прекршочна постапка до надлежен суд, откако е одбиен предлогот на Комисијата за поведување постапка за порамнување согласно член 153 од овој закон.

(3) За целите на обезбедувањето на квалитет и законитост на ревизијата согласно со став (1) на овој член (во натамошниот текст: контрола), Комисијата има право:

1) да ги разгледа работните документи;

2) да бара од друштвото за ревизија да даде објаснување за начинот на вршење на ревизијата;

3) да вклучи стручни лица за решавање на прашања што се појавуваат во текот на постапката на контрола;

4) да добие објаснувања од вработен во друштвото за ревизија и друго стручно лице кои биле вклучени во текот на ревизијата и

5) да добие информации и објаснувања од Институтот и други физички и правни лица потребни за постапката на контролата .

(4) Институтот при контролата на друштва за ревизија на правни лица што не се од јавен интерес, ги врши следниве работи:

1) ја организира и ја координира контролата извршена од контролорите од член 118 од овој закон;

2) ја информира Комисијата за сите контролори, членови и вработени во Институтот, како и за сите други стручни лица вклучени во вршењето на контролата;

3) разгледува записници од спроведените контроли и други информации во врска со спроведените контроли;

4) доставува до Комисијата извештаи и информации за сите спроведени контроли во надлежност на Институтот согласно овој закон;

5) ја контролира усогласеноста од страна на друштвото за ревизија на правните лица кои не се правни лица од јавен интерес со дадените укажувања и го координира со друштвото за ревизија на правните лица што не се од јавен интерес планот за отстранување на повредите на правилата за ревизија, кога усогласеноста или планот треба да се координира од страна на Институтот.

(5) Комисијата има право да присуствува на состаноците на Управниот одбор и/или на состаноците на комисијата надлежна за контрола на квалитет на Институтот кога се разгледува прашања во врска со контролата .

(6) Институтот при извршувањето на работите од став (4) на овој член, како и Комисијата за целите на обезбедување на контролата има право:

1) да ги разгледа работните документи и методологијата за вршење на ревизијата;

2) да бара од друштвото за ревизија на правни лица кои не се од јавен интерес да дадат објаснувања за начинот на вршење на ревизијата;

3) да ја разгледува документацијата од контролата извршена од контролорот;

4) да вклучи стручни лица за решавање на прашања што се појавуваат во текот на контролата;

5) да добие објаснувања од вработен во друштвото за ревизија и друго стручно лице кои биле вклучени во текот на ревизијата;

6) да добие од други лица информации потребни за постапката на контрола на ревизијата.

(7) Комисијата поблиску го пропишува начинот на вршење на контролата, начинот на прибирање на извештаите, известувањата и податоците кои овластените ревизори, друштвата за ревизија и правните лица од јавен интерес ги доставуваат до Комисијата, како и други прашања поврзани со контролата.

Основи за спроведување на контролата

Член 112

(1) За целите на спроведување на контролата од член 111 на овој закон се врши анализа и проценка на ризикот на кој се изложени друштвата за ревизија или би можеле да бидат изложени при вршењето на ревизијата, односно ризикот на кој се изложени или би можеле да бидат изложени субјектите на ревизија.

(2) Покрај ризикот од ставот (1) на овој член, при одредување на зачестеноста и опсегот на контролата се земаат предвид и големината, влијанието и важноста што друштвото за ревизија ја има на пазарот на ревизорските услуги, како и природата, видот, обемот и сложеноста на активностите кои друштвото за ревизија ги врши и се предмет на ревизија врз основа на анализа на ризикот.

(3) Контролата од член 111 на овој закон се спроведува најмалку:

1) еднаш на секои три години на друштво за ревизија на правни лица од јавен интерес и

2) еднаш на секои шест години на друштво за ревизија на правни лица кои не се правни лица од јавен интерес.

(4) Друштво за ревизија кое врши ревизија на најмалку едно правно лице од јавен интерес од последната контрола се смета за друштво за ревизија на правни лица од јавен интерес согласно овој закон.

(5) Друштво за ревизија кое во периодот од последната контрола не вршело ревизија на правно лице од јавен интерес согласно закон се смета за друштво за ревизија на правно лице кое не е правно лице од јавен интерес согласно овој закон.

(6) По исклучок на одредбите од став (3) на овој член, контролата може да се врши и почесто особено на друштва за ревизија на кои им се изречени мерки врз основа на контролата или врз основа на постaпка за испитување согласно овој закон, односно на друштва за ревизија кај кои е утврден висок степен на ризик врз основа на анализата од став (1) на овој член.

Субјекти на контрола

Член 113

(1) Обезбедувањето на квалитет и законитост на ревизијата од член 111 ставови (1) и (2) на овој закон се врши преку контрола над спроведувањето на правилата за ревизија од страна на:

1) овластените ревизори;

2) друштвата за ревизија;

3) правните лица од јавен интерес со седиште во Република Северна Македонија, во врска со нивните обврски од овој закон и/или доколку нивните постапки влијаат на контролата;

4) овластените ревизори и друштвата за ревизија од друга држава членка кои Комисијата ги регистрирала, само во случај на контрола на извршени ревизии во Република Северна Македонија и

5) овластени ревизори и друштва за ревизија во трета земја.

(2) Овластени ревизори и друштва за ревизија во трета земја од став (1) точка 5) на овој член може да се изземат од контрола доколку во изминатите три години контрола на тој овластен ревизор или на тоа друштвото за ревизија во трета земја е спроведена од надлежниот орган на друга држава-членка или од трета земја, под услов Европската Унија за таа трета држава контролата на овластените ревизории друштвата за ревизија во трета земја ја оценила како еквивалентна на контролата која се спроведува во државите членки на Европската Унија.

Начин на спроведување на контролата

Член 114

Контролата од член 111 став (1) на овој закон се спроведува:

1) посредно, во просториите на Комисијата преку систематско собирање, проверка и анализа на извештаите, известувањата и податоците кои субјектите од член 113 став (1) на овој закон се должни да ги доставуваат во пропишаните законски рокови или на барање на Комисијата и со следење, собирање, проверка и анализа на извештаите, известувањата и податоците кои Комисијата ги добила на барање од други извори за целите и опфатот на контролата на вршењето на ревизија и

2) непосредно, во деловните простории на друштвото за ревизија, со преглед на изворната документација, проверка и проценка на организацијата и целокупното работење и разговор со органот на управување, и со останати релевантни лица во согласност со целта и опфатот на контролата на квалитет на вршењето на ревизијата.

Опфат на контролата

Член 115

(1) Контролата, особено опфаќа:

1) проверка на внатрешниот систем за контрола на квалитет на друштвото за ревизија, преку тестирање на усогласеноста на процедури и проверка на ревизорски досиеја;

2) потврдување на независноста од субјектот на ревизија согласно одредбите од овој закон;

3) потврдување на усогласеноста на политиките и процедурите на друштвото за ревизија, особено на усогласеноста на политиките и процедурите со меѓународните стандарди за ревизија согласно член 82 од овој закон, вклучувајќи ги и барањата од членовите 99 и 100 од овој закон како и барањата за ревизија пропишани со овој и други закони;

4) оценка на квалитетот во поглед на ангажирани ресурси, и тоа: составот на тимот за ревизија и работните часови, вклучувајќи и усогласеност со барањата за континуирано професионално усовршување од член --52- на овој закон;

5) проверка на усогласеност на наплатениот надоместок за ревизија со барањата од член 98 на овој закон;

6) проверка на целокупната ревизорска документација на најмалку еден субјект на ревизија за периодот од последната спроведена контрола и

7) оценка на содржината на последниот годишен извештај за транспарентност објавен од друштво за ревизија на правно лице од јавен интерес согласно овој закон.

(3) За потребите на тестирањатa на усогласеност од став (1) на овој член, ревизорските досиеја се избираат врз основа на анализа на ризик за вршење на ревизијата на неправилен начин.

(4) Комисијата на периодична основа врши и проверка на методологиите за вршење на ревизија кои ги употребуваат друштвата за ревизија.

(5) Контролата на овластениот ревизор што врши работи на ревизија во име на друштвото за ревизија се спроведува заедно со контролата на на тоа друштво за ревизија на начинот од став (1) точка 6) на овој член.

Доставување податоци

Член 116

(1) Друштвото за ревизија е должно најдоцна до 31 јануари во тековната година до Kомисијата да достави извештај кој особено содржи:

1) список на вработени овластени ревизори со регистарски број под кој се запишани во Регистарот на овластени ревизори и

2) сопственици на акции и удели во друштвото за ревизија, како и при стекнување и промена на сопствениците на акции, односно удели;

3) вложувања врз основа на кои друштвата за ревизија директно или индиректно стекнале учество во друго правно лице;

4) измени во статутот или основачкиот акт;

5) полисата за осигурување;

6) список на сите договори за ревизија, по видови на ревизија, кои друштвата за ревизија ги склучиле со субјектите на ревизија во периодот за кој се известува, како и список на сите договори за ревизија раскинати со соодветно образложение за причините за раскинувањето, без оглед која страна го раскинала договорот;

7) бројот на ревизорски извештаи за законска ревизија потпишани од секој клучен ревизорски партнер и

8) други информации потребни за планирање и спроведување на јавниот надзор од член 111 на овој закон.

Доставување на податоци на барање

Член 117

(1) На барање на Комисијата, субјектот од член 113 став (1) на овој закон доставува или става на располагање документација, извештаи и податоци и обезбедува изјави за сите околности важни за надзорот или извршување на други овластувања што ги има Комисијата согласно овој закон.

(2) Субјектот од член 113 став (1) на овој закон и други физички и правни лица кои имаат сознанија од интерес за постапката на контрола должни се на барање на Комисијата да ги достават документацијата, извештаите,податоците и изјавите за околностите од ставот (1 ) на овој член.

(3) Комисијата за целите на контролата може од лицата од став (2) на овој член да бара писмена изјава за околностите од ставот (1) на овој член или да ги повика да дадат усно изјаснување за околностите и со нив да спроведува разговори за да се добијат потребните информации за вршење на надзорот и исполнување на целите на надзорот.

(4) Институтот е должен веднаш без одлагање да ги достави сите побарани информации од Комисијата, потребни за обезбедување на квалитет и законитост на ревизијата извршена на друштво за ревизија на правно лице кое не е правно лице од јавен интерес.

Лица кои спроведуваат контролата

Член 118

(1) Контролата за која е надлежна Комисијата согласно со овој закон ја врши контролор коj ги исполнува условите од став (3) на овој член и е вработен во Комисијата.

(2) Контролата во надлежност на Институтот согласно со овој закон ја спроведува контролор вработен во Институтот и кој ги исполнува условите од став (3) на овој член.

(3) Контролорот од ставовите (1) и (2) на овој член ги исполнува следните услови:

1) има лиценца за овластен ревизор;

2) има најмалку пет години искуство во вршење на ревизија и финансиско известување, од кои минимум две години искуство во законска ревизија кај правни лица од јавен интерес;

3) има посетено обука за контрола на квалитет на вршењето на ревизија;

4) најмалку три години пред почетокот на контролата на квалитет на вршењето на ревизијата лицето престанало да биде сопственик или вработен во друштво за ревизија или на друг начин да е поврзано со друштвото за ревизија кој е субјект на контролата на квалитет;

5) пред почетокот на контролата да даде писмена изјава дека не постои конфликт на интерес меѓу него и друштвото за ревизија кое е субјект на контрола во смисла на точка 4) на овој став.

(4) Доколку се утврди дека изјавата од став (3) точка 5) на овој член е нецелосна или содржи невистинити податоци, контролорот го губи правото за вршење на контроли на друштвата за ревизија.

(5) По исклучок на одредбите од став (3) точка 5) на овој член, Комисијата може со договор да ангажира стручни лица за потребите на контролата доколку бројот на контролори е недоволен.

(6) Доколку за правилно извршување на контролата е нужна стручна помош, Комисијата~~,~~ може да користи помош од стручни лица со склучување на договор.

(7) Стручните лица од ставовите (5) и (6) работат под директен надзор на контролорот и на нив се однесуваат барањата од став (3) точки 4), 5) и 6) на овој член.

(8) Стручните лица од ставовите (5) и (6) на овој член можат да бидат членови на професионални здруженија и тела и не смеат да бидат вклучени во орган на управување и орган на надзор во професионалните здруженија и тела ниту да бидат вработени или на поинаков начин ангажирани во професионалните здруженија и тела.

(9) Платата на контролорот од став (1), односно став (2) на овој член и надоместокот на стручните лица од ставовите (5) и (6) на овој член соодветно се обезбедуваат од средствата на Комисијата за контролите во нејзина надлежност, односно на Институтот за контролите кои ги врши Институтот.

(10) На барање на Комисијата, во контролата која ја спроведува Институтот учествува и контролор на Комисијата кој ја дава писмената изјава од ставот (3) точка 5) на овој член.

(12) Формата и содржината на образецот на писмената изјава од ставот (3) точка 5) на овој член ги пропишува Комисијата.

Права на контролорот

Член 119

При контролата , контролорот има право:

1) да ги користи информациите на друштвото за ревизија;

2) да ги разгледува работната документација и методологијата за извршување на ревизијата;

3) да изврши преглед на работната документација од ревизијата на поврзаните субјекти со субјектот на ревизија, во случај на ревизија на група ;

4) да добие објаснувања од друштвото за ревизија за начинот на извршување на ревизијата;

5) да добие објаснувања од вработен на друштвото за ревизија и друго стручно лице кои биле вклучени во текот на ревизијата;

6) да добие информации потребни за вршење на контролата од други физички и правни лица и

7) да вклучи стручни лица кои поседуваат знаење за решавање на прашања што се појавуваат во текот на контролата на ревизијата.

Известување за непосредна контрола

Член 120

(1) Контролата започнува на денот на доставување на известување за датумот на контрола, од страна на:

1) Комисијата во врска со контролата организирана и спроведена од Комисијата и

2) Институтот, за контрола организирана и спроведена од Институтот.

(2) Известувањето од став (1) на овој член особено содржи:

1) предмет на контрола;

2) периодот кој го опфаќа контролата;

3) ознака за местото каде што ќе се изврши контролата;

4) датум на започнување на непосредната контрола;

5 ) датум на започнување на посредната контрола и

6) име и презиме на контролорот, односно ангажираниот експерт, доколку е применливо.

(3) Известувањето од ставот (2) на овој член може да содржи и податоци за документацијата што субјектот на контрола е должен да им ја подготви на контролорите заради вршење на контролата.

(4) Контролорот може да го дополни известувањето од ставот (2) на овој член за време на контролата.

(5) Известувањето за контрола од став (2) на овој член се доставува до субјектот на контрола на квалитет на вршењето на ревизијата во рок што не може да биде пократок од осум дена пред денот на почетокот на непосредната контрола.

Услови за вршење на непосредна контрола

Член 121

(1) По приемот на известувањето од член 120 став (2) на овој закон, субјектот на контрола е должен на лицата од член 120 став (2) точка 6) на овој закон :

1) да им обезбеди непречен пристап до деловните простории;

2) да им обезбеди просторија за непречено вршење на контролата;

3) да и ја стави на располагaње целокупната документација потребна за спроведување на контролата во форма која ќе ја побара контролорот, а доколку е потребно и копии од истата и

4) да овласти лице кое на барање на контролорот ќе ги дава сите потребни информации релевантни за контролата и исполнување на целите на контролата .

(2) Контролата се врши во текот на работното време на субјектот на контрола при што не се попречува нормалното работење на субјектот на контрола.

(3) По исклучок на одредбите од став (2) на овој член, доколку поради обемот или природата на работата е потребно, субјектот на контрола е должен да го овозможи вршењето на контрола и вон работното време.

Права на субјектот на контрола при непосредна контрола

Член 122

Субјектот на контрола, односно од него назначеното лице, особено има право:

1) да биде писмено известено за предметот и времетраењето на контролата;

2) да биде запознаен со правата и должностите кои ги има во контекст на контролата;

3) да предлага и да поднесува докази кои се од значење за утврдување на фактичката состојба, во текот на постапката за вршење на контролата;

4) да одбие да го потпише записникот ако не се согласува со фактите кои се наведени во записникот или ако му е оневозможено правото да даде забелешка на истиот и

5) да даде забелешка со образложение на записникот за извршената контрола.

Контрола на информацискиот систем

Член 123

(1) Субјектот на контрола кој користи информациски систем во работењето, на барање на контролорот ќе обезбеди услови за проверка на информацискиот систем и дали податоците обработени со употреба на информатичка технологија биле обработени на соодветен начин.

(2) Субјектот на контрола е должен на барање на контролорот да ја достави документацијата од која е евидентен целосниот опис на работењето на информацискиот систем. Компонентите (потсистемите и датотеките) на информацискиот систем мора да бидат видливи од документацијата.

(3) Документацијата треба да овозможи да се изврши увид на:

1) софтверските решенија;

2) процедурите за обработка на податоците со употреба на информатичката технологија во рамки на системот ;

3) контролите кои обезбедуваат точна и веродостојна обработка на податоците и

4) контроли кои заштитуваат од неовластено дополнување, измена или бришење на зачуваните податоци и со кои се обезбедува доверливост, интегритет и достапност на податоците.

(4) Секоја промена на софтверските решенија на информацискиот систем мора да биде документирана по хронолошки редослед на настанување на промените заедно со датумот на настанатата промена. Од документацијата треба да бидат евидентни и сите промени на форматот на датотеките.

Контрола на извештајот за транспарентност

Член 124

(1) Доколку во текот на контролата, контролорот на Комисијата утврди дека извештајот за транспарентност објавен од страна на друштвото за ревизија кое е субјект на контролата содржи информации, вклучително и информации за ефективноста, односно уверливоста на системот за внатрешна контрола на квалитет на друштвото за ревизија кои значително наведуваат на погрешно мислење, Комисијата е должна е веднаш од друштвото за ревизија да бара измени во содржината на извештајот за транспарентност.

(2) Друштвото за ревизија од став (1) на овој член должно е да постапи во рок од три дена од денот на приемот на барањето за измена на содржината на извештајот за транспарентност.

Завршување на непосредната контрола

Член 125

(1) Непосредната контрола на квалитет на вршење на ревизијата се затвора со одржување на завршен состанок меѓу контролорот и овластеното лице на субјектот на контрола на квалитет на вршењето на ревизијата заради презентирање на наодите од утврдената фактичка состојба, увид во записникот од страна на субјектот на контролата со можност да даде коментари и забелешки кои ќе бидат внесени во записникот, потпишување на записникот и доставување на примерок од записникот и листите на контрола..

(2) Контролорот составува записник за извршената контрола на квалитет во кој особено се содржани: детален опис на утврдените факти, констатација за законито работење и постапување на субјектот на контрола, опис на недостатоците, незаконитостите и неправилностите утврдени во постапката на контролата и рок за доставување на приговори.

(3) Субјектот на контрола има право на увид на записникот и наведување на писмена забелешка со образложение на записникот од став (2) на овој член.

(4) Записникот за извршената контрола го потпишуваат контролорот кој ја извршил контролата и овластено лице на субјектот на контрола.

(5) Доколку овластеното лице на субјектот на контрола одбие да го потпише записникот за извршената контрола, контролорот во записникот ги наведува причините за одбивањето.

(6) Еден примерок од записникот од став (2) на овој член му се предава на субјектот на контрола во рок од пет дена од денот на одржување на завршниот состанок од став (1) на овој член.

(7) Образецот за записникот од став (1) на овој член го пропишува Комисијата.

Право и рокови на приговор

Член 126

(1) Субјектот на контрола има право на приговор до Комисијата по записникот од член 125 став (2) на овој закон во писмена форма најдоцна во рок од пет дена од денот на приемот на записникот, доколку:

1) записникот за извршената контрола е составен за контрола на субјект над кој Комисијата, односно Институтот не е надлежен да врши контрола на квалитет согласно закон;

2) во записникот од член 125 став (2) на овој закон е неточно или нецелосно утврдена фактичката состојба;

3) неправилно се применети правилата за ревизија и

4) контролорот ги надмине своите овластувања пропишани со и/или врз основа на овој закон.

(2) Приговорот особено содржи:

1) наведување на записникот по кој се дава приговорот;

2) изјава дека наводите во записникот во целост или делумно се демантираат,

3) причини за изјавување на приговорот и

4) докази, прилози и други податоци.

(3) Субјектот на контрола во приговорот по записникот на контрола може да ги наведе фактите и да предочи докази од кои произлегува дека не постојат недостатоци, незаконитости и/или неправилности наведени во записникот од контролата.

(4) Овластениот ревизор чија работа била предмет на контрола може својот приговор на записникот да го даде посебно или заедно со приговорот на друштвото за ревизија.

(5) По истекот на рокот за приговор од став (1) на овој член, субјектот на контрола нема право да наведува нови факти и да предлага нови докази.

Постапување по приговор на записник од спроведената контрола

Член 127

(1) Комисијата со управен акт решава за приговорот од член 126 на овој закон врз основа на писмените докази и придружната документација доставени во приговорот и потребни за утврдување на фактичката состојба во рок од 30 дена од денот на приемот на приговорот.

(2) Во случај на поднесениот приговор по записник од спроведена контрола на квалитет во надлежност на Институтот, Комисијата е должна да побара и мислење од комисијата за контрола на квалитет на Институтот по однос на приговорот.

(3) Доколку кон приговорот не се приложени писмените докази и придружната документација потребни за утврдување на фактичката состојба, Комисијата одлучува само врз основа на оние докази и документација кои се приложени кон приговорот.

(4) Комисијата ќе го испита записникот во степен во кој се демантираат наводите на записникот во приговорот и во рамки на причините наведени и образложени во приговорот.

(5) Комисијата ќе го одбие приговорот, доколку приговорот:

1) не е допуштен согласно со член 126 став (1) на овој закон;

2) е поднесен вон рокот од член 126 став (1) на овој закон или

3) е поднесен од страна на неовластено лице на субјектот на контрола на квалитет.

(6) При одлучување по приговорот, Комисијата не може да го менува записникот на штета на субјектот на контрола.

(7) Управниот акт од став (1) на овој член е конечен и против него може да се поведе управен спор пред надлежен суд.

Член 128

На завршувањето на посредната контрола на соодветен начин се применуваат одредбите од членовите 125, 126 и 127 на овој закон.

Постапување по записник од спроведената контрола

Член 129

(1) Комисијата ги разгледува фактите утврдени со записник од спроведената контрола и доколку е потребно:

1) изрекува мерка согласно овој закон и/или

2) поведува постапка на испитување на ревизијата и/или

3) поднесува барање за поведување на прекршочна постапка до надлежен суд, откако предлогот за постапка за порамнување е одбиен од страна на сторителот на прекршокот и/или

4) да пријави сторено кривично дело согласно закон .

(2) Институтот ги разгледува фактите утврдени со записникот од спроведената контрола во надлежност на Институтот согласно овој закон и доколку е потребно, и предлага на Комисијата:

1) да изрече мерка/мерки согласно овој закон или

2) да се изврши постапка на испитување на ревизијата.

(3) По добивањето на резултатите од контролата, односно на записникот од спроведената контрола од став (2) на овој член и сите информации во врска со контролата, Комисијата ги проценува и:

1) го одобрува предлогот на Институтот да изрече мерка и ја изрекува мерката;

2) не го одобрува предлогот на Институтот и изрекува друг-а/или мерк-а/и;

3) не ги одобрува резултатите од спроведената контрола од страна на Институтот, притоа Комисијата го задолжува контролорот да изврши дополнителна контрола или назначува друг контролор да изврши повторена контрола или донесува одлука за извршување на постапка за испитување на квалитет на ревизијата и

4) го одобрува предлогот на Институтот за извршување на постапка за испитување на квалитет на ревизијата на финансиските извештаи.

(4) Во случај кога, врз основа на контролата, Комисијата носи одлука за извршување на постапка за испитување на ревизијата согласно став (3) точка 3) на овој член, Комисијата има право да го вклучи контролорот кој ја извршил контролата која е предмет на постапката за испитување на ревизијата.

(5) Во случаите од ставовите (1) и (2) на овој член Комисијата одлучува со управен акт во рок од 30 дена од денот на истекот на рокот за приговор од член 126 на овој закон.

Извештај од спроведена контрола

Член 130

(1) Комисијата изготвува годишен извештај за збирните наодите и заклучоци од контролата , во кој се наведени клучните наоди, особено повторените недостатоци на системите за внатрешна контрола на субјектите на контрола што произлегуваат од извршените контроли, како и информации од годишниот извештај од став (2) на овој член.

(2) Институтот подготвува годишен извештај за резултатите од контролата што ја спроведува согласно овој закон. Годишниот извештај ги содржи информациите од став (1) на овој член.

(3) Институтот го доставува годишниот извештај од став (2) на овој член до Комисијата во рок од два месеци од денот на кој го завршил спроведувањето на годишната програма за контрола.

(4) Комисијата го објавува извештајот од став (1) на овој член во кој се содржани и податоците од годишниот извештај од став (2) на овој член на својата службена интернет страница во рок од два месеци по истекот на рокот од став (3) на овој член.

Чување на досиејата од спроведената контрола

Член 131

(1) Досиејата од спроведената контрола на субјект на контрола се чуваат како доверливи во период од десет години од денот на нивното затворање.

(2) Периодот од став (1) на овој член може да биде продолжен за период потребен за извршување на прекршочни постапки согласно овој закон или за кривични постапки согласно закон.

Годишен надоместок за обезбедување на квалитет и законитост на ревизијата

Член 132  
 (1) Друштвото за ревизија и плаќа на Комисијата годишен надоместок за обезбедување на квалитет и законитост на ревизијата од член 111 на овој закон.

(2) Надоместокот од став (1) на овој член е за една година и истиот ги покрива реалните трошоци за вршење на надзорот од страна на Комисијата.

(3) Комисијата најдоцна до 30 септември во тековната година донесува одлука за утврдување на годишниот надоместок врз основа на планираните трошоци за обезбедување на квалитет и законитост на ревизијата за таа година.

(4) Доколку вкупниот износ на годишниот надоместок од ставот (3) на овој член ги надмине реалните трошоци за надзорот во одредена година, износот се утврдува во финансискиот план на Комисијата и процентуалниот износ на годишен надоместок се намалува за следната година.

(5) Доколку друштвото за ревизија од став (1) на овој член доброволно не го изврши плаќањето на годишниот надоместок за надзор во рокот утврден со актот на Комисијата од став (3) на овој член, ќе се спроведе присилно извршување согласно законот кој го уредува присилното извршување.

(6) Друштвото за ревизија на правно лице кое не е правно лице од јавен интерес му плаќа на Институтот надоместок за контролата на квалитет на работењето.

(7) На наплатата на надоместокот од став (6) на овој член на соодветен начин се применуваат одредбите од став (5) на овој член.

Постапка за испитување на ревизија

Започнување на постапка за испитување на ревизија

Член 133

(1) Комисијата одлучува за започнување на постапка за испитување на :

1) во случаите од член 129 став (3) точки 3) и 4) од овој закон;

2) кога државните институции, Институтот, други правни и физички лица врз основа на основано сомнение дека друштвото за ревизија не постапува во согласност со правилата за ревизија поднесуваат до Комисијата пријава согласно со став (3) на овој член ;

3) во случај кога органот надлежен за надзор на работењето на субјектот на ревизија до Комисијата ќе достави известување со образложение за причините за одбивањето или отфрлањето на ревидираните финансиски извештаи на субјект на ревизија за кои е издаден ревизорски извештај со позитивно мислење или ревизорски извештај со мислење со резерва;

4) по службена должност, во случај кога Комисијата има достапни објективни докази обезбедени во рамки на надлежностите кои ги извршува согласно овој закон или

5) на барање на надлежните органи на државите-членки или надлежните органи на трети земји.

(2) Постапката за испитување на ревизијата од став (1) на овој член, може да се однесува на целокупната ревизорска работа или на определен од дел од ревизорската работа со цел утврдување на настани кои претставуваат недостатоци во квалитетот и законитоста на ревизијата.

(3) Правното лице и физичкото лице од став (1) на овој член можат до Комисијата да поднесат пријава со која информираат за недостатоци во квалитетот и законитоста на ревизијата и можна повреда на правилата за ревизија или со која предлагаат да се изврши постапка за испитување на ревизијата од став (1) на овој член најдоцна во рок од 24 месеци од појавата на околностите што претставуваат основа за покренување на постапката за испитување на ревизијата.

(4) Пријавата од став (3) на овој член особено содржи податоци за: подносителот на барањето или назнака дека подносителот е анонимен, детален опис на наводната неправилна примена на правилата на ревизија од страна на овластениот ревизор или друштвото за ревизија, образложение на наводите за неправилна примена на правилата за ревизија и било кои други податоци кои подносителот смета дека се од суштинско значење за процена на можната неправилна примена на правилата за ревизија.

(5) Комисијата одлучува во случаите од став (1) во рок од 30 дена од денот на приемот на пријавата или барањето или донесувањето на одлуката.

(6) Во случај кога Комисијата ќе донесе одлука да започне постапка за испитување на ревизија најдоцна во рок од десет дена пред започнувањето на постапката за испитување во писмена форма го известува:

1) друштвото за ревизија или

2) лицето чие дејствие ќе се испита.

(7) По исклучок на одредбите од став (6) на овој член, Комисијата има право да започне постапка на испитување на ревизија без известување во случај кога постојат разумни причини да се верува дека друштвото за ревизија или лицето чие дејствие ќе се испитува може да сокрие или да уништи документи потребни за извршување на постапката за испитување на ревизија или постојат други околности што постапката за испитување на ревизија ќе ја направат невозможна или особено тешка за извршување.

(8) Постапката на испитување на ревизија мора да заврши во рок 12 месеци од датумот на донесување на одлука за започнување на постапката за испитување.

(9) Постапката за испитување на ревизијата извршена од друштво за ревизија на држава-членка или трета земја се врши до степенот до кој тие се поврзани со ревизијата на финансиските извештаи која е извршена согласно овој закон.

(10) Во постапките во врска со одлучувањето по поднесена пријава за поведување на постапка за испитување на ревизија , како и во постапката за испитување на ревизија се применуваат одредбите од законот со кои се уредува општата управна постапка и странката има право да учествува во постапката на утврдување на факти и докажување се до донесување на крајната одлуката во постапка за испитување на ревизија, да дава изјави и објаснувања, да изведува факти кои се од интерес за постапката на испитување на ревизија и да ги побива наводите кои не се совпаѓаат со наводите на странката.

(11) Комисијата поблиску ги пропишува начинот на прием и обработка на пријавите за поведување на постапка за испитување на ревизија, начинот на спроведување на постапката на испитување на ревизија, случаите во кои постапката за испитување се прекинува, и други прашања во врска со спроведувањето на постапката за испитување на ревизија.

(12) Формата и содржината на пријавата од став (3) на овој член и известувањето од став (6) на овој член поблиску ги пропишува Комисијата.

Организација на вршење на постапка за испитување

Член 134

(1) Постапката за испитување на ревизијата од член 133 на овој закон ја вршат контролори вработени во Комисијата.

(2) При вршењето на постапката за испитување на ревизијата од член 133 се применуваат одредбите од член 111 став (3) и член 117 на овој закон.

(3) На контролорите од став (1) на овој член соодветно се применуваат одредбите од членовите 118 и 119 на овој закон.

Записник од постапка на испитување

Член 135

(1) По завршување на постапката за испитување на ревизијата од член 133 став на овој закон, Комисијата изготвува записник, кој во зависност од опфатот и степенот на извршените активности на испитувања треба особено да содржи: опис на извршените испитувања, дали се идентификувани или не недостатоци во квалитетот на ревизијата или дали се идентификувани или не прекршувања на правилата за ревизија.

(2) Комисијата во писмена форма, го доставува записникот за испитување во рок од десет дена од денот на завршувањето на постапката за испитување на ревизијата.

(3) По записникот може да се поднесе приговор во рок од три дена од денот на добивањето на записникот. На приговорот се применуваат одредбите од член 126 на овој закон.

(4) Комисијата по приговорот постапува согласно член 127 на овој закон.

(5) Комисијата врз основа на записникот:

1) ќе ја затвори постапката за испитување на ревизијата, без предлог за понатамошно дејствие;

2) ќе започне постапка за изрекување мерка согласно овој закон;

3) ќе поднесе барање за поведување на прекршочна постапка до надлежен суд, откако е одбиен предлогот на Комисијата за порамнување од член 153 од овој закон или

4) ќе пријави сторено кривично дело согласно закон .

(6) Актот од став (5) на овој член е конечен и против него може да се поведе управен спор пред надлежен суд.

Заштита на лични податоци и информации за постапки

на испитување кои се во тек

Член 136

(1) Комисијата не ги дава или открива личните податоци на лице кое пријавува можна неправилна примена на правилата за ревизија и личните податоци на лицето за кое се сомнева дека неправилно ги применил правилата за ревизија, освен ако Комисијата не добие согласност на лицето во врска со откривањето на неговото лични податоци или во случаите кога Комисијата е обврзана со закон да ги објави тие податоци.

(2) Информациите за постапката за испитување на ревизијата од член 133 став на овој закон ко е во тек не им се доставува на страни кои не се поврзани со постапката за испитување на ревизијата се додека не се донесе одлука во врска со тоа, освен за случаите каде што Комисијата согласно закон има право да даде информации за постапка што е во тек.

(3) Личните податоци од став (1) на овој член се обработуваат во согласност со постапката утврдена во прописите што ја регулираат заштитата на личните податоци.

(4) На пријавувањето согласно член 133 на овој закон се применуваат одредбите од законот кој го уредува заштитено пријавување и обезбедувањето заштита на укажувачите.

Изрекување на мерки

Член 137

(1) Комисијата врз основа на записник од контролатa и сите информации поврзани со контролата и записникот од постапката за испитување на ревизијата и сите информации поврзани со постапката за испитување на ревизија ги изрекува следните мерки:

1) укажување;

2) наредба со која се бара да се прекине определена повреда на правилата за ревизија, да се воздржи од повторување на повредата и да се отстрани утврдената повреда на правилата за ревизија;

3) јавна опомена дека ревизорскиот извештај не е изготвен согласно членовите 91 и 93 од овој закон;

4) времена забрана за вршење на ревизија за овластен ревизор или за вршење ревизија и/или за потпишување на ревизорски извештај за клучниот ревизорски партнер во траење до три години;

5) времена забрана за сопственикот на друштво за ревизија за вршење функција во друштво за ревизија во траење до три години;

6) времена забрана за член на орган на управување за вршење функција член на орган на управување во правно лице од јавен интерес во траење до три години;

7) времена забрана за вршење на ревизија во траење до три години за друштво за ревизија и

8) одземaње на лиценцата за работа на овластен ревизор или на друштво за ревизија

(2) Мерките од ставот (1) на овој член, Комисијата ги изрекува со решение кое особено содржи:

1) опис на сторената повреда на правилата за ревизија;

2) рокот во кое одговорното физичко лице или друштвото за ревизија треба да постапи по решението и да достави извештај дека го отстранил дејствието кое е во спротивност со правилата за ревизија;

3) начинот на отстранување на дејствието кое е во спротивност со правилата за ревизија и

4) докази дека дејствието кое е во спротивност со правилата за ревизија е отстрането.

(3) Решението од ставот (2) на овој член се носи најдоцна во рок од пет дена од денот на истекот на рокот за приговор по записникот за извршената контрола , односно по записникот за извршената постапка за испитување на ревизијата согласно овој закон .

(4) Решението од ставот (2) на овој член е конечно и против него може да се поведе управен спор во рок од 30 дена од денот на доставување на решението до одговорното физичко лице или одговорното друштво за ревизија.

(5) Физичкото или правното лице на кого се однесува решението од став (2) на овој член должно е на Комисијата да и ги надомести трошоците во постапката на контрола или во постапката за испитување на ревизијата и изрекување на мерки согласно Тарифата на Комисијата.

(6) Комисијата во решението од став (2) на овој член или со посебно решение утврдува фиксен износ на трошоците од став (5) на овој член.

(7) Доколку физичкото или правното лице не го плати износот на трошоците од став (5) на овој член во определениот рок, кој не може да биде пократок од осум дена ниту подолг од 30 дена од денот на правосилноста на решението, ќе се спроведе присилна наплата, согласно одредбите од законот кој го уредува присилното извршување на акт  кој гласи на исполнување на парична обврска донесен во управна постапка.

(8) Комисијата е должна веднаш и без непотребно одлагање да ги запише во соодветниот регистар изречените мерки од ставот (1) точки 1), 2), 3), 4), 5), 7) и 8) на овој член.

(9) Мерките од ставот (1) на овој член Комисијата ги изрекува директно согласно овој закон

(10) Мерките кои се изречена врз основа на контролата или врз основа на постапките за испитување на ревизијата можат да бидат изречени не подоцна од седум години од датумот на потпишување на ревизорскиот извештај или од сторувањето на повредата на овој закон или прописот донесен врз основа на овој закон.

(11) Решението со кое Комисијата ги изрекува мерките од членовите 141, 142 и 145 на овој закон е должна да го достави до Институтот.

Насоки за изрекување на мерки

Член 138

(1) Комисијата е должна да утврди правила кои ќе ги применува при одредување на видот на мерката која ќе ја изрече од член 137 став (1) на овој закон за утврдено постапување во спротивност со правилата на ревизија.

(2) При одредувањето на видот и степенот на на мерките од член 137 став (1) на овој закон, Комисијата ги зема во предвид сите релевантни околности и каде е соодветно ги вклучува:

1) материјалноста на повредата на правилата за ревизија, имајќи ги предвид и повредите на правилата за ревизија кои се утврдени со последната контрола или постапка за испитување на ревизијата согласно овој закон;

2) нивото на одговорност на одговорното физичко лице или одговорното друштво за ревизија во однос на кое Комисијата има намера да изрече мерка;

3) финансиската моќ на одговорното физичко лице утврдена преку вкупниот годишен износ на лични примања на одговорното физичко лице остварен во календарската година која и претходи на календарската годината во која Комисијата има намера да му ја изрече мерката или финансиската моќ на одговорното друштво за ревизија утврдена преку вкупниот годишен приход од дејноста на друштвото за ревизија остварен во календарската година која и претходи на календарската годината во која Комисијата има намера да му ја изрече мерката;

4) износот на добиените приходи од повредата на правилата за ревизија, друга парична корист или износот на спречената загуба или настаната штета, доколку е можно да се утврди износот и

5) одговорното физичко лице или одговорното друштво за ревизија соработува со Комисијата и претходните повреди на правилата за ревизија кои се сторени согласно овој закон од страна на одговорното физичко лице или одговорното друштво за ревизија.

(3) Покрај околностите од став (2) на овој член, Комисијата може да земе предвид и други околности кои ја олеснуваат или отежнуваат одговорноста на одговорното физичко лице или одговорноста на одговорнотодруштво за ревизија .

(4) Олеснителна околност од став (3) на овој член претставува дејствие со кое одговорното физичко лице или одговорното друштво за ревизија:

1) доброволно спречува штетни последици од повредата на правилата за ревизија;

2) ги надоместува загубите или настанатата штета;

3) презема мерки за отстранување на повредата на правилата за ревизија.

(5) Отежнувачка околност од став (3) на овој член претставуваат дејствие со кое одговорното физичко лице или одговорното друштво за ревизија:

1) намерно ја сторил повредата на правилата за ревизија;

2) ја прикрива сторената повреда на правилата за ревизија;

3) истрајува во сторувањето на повреда на правилата за ревизија непочитувајќи ја наредбата од член 140 на овој закон и

4) ја повтори повредата на правилата за ревизија за која веќе му е изречена мерка согласно овој закон во рок од три години од изрекувањето на мерката.

Укажување

Член 139

(1) Доколку со контролата или со постапката за испитување на ревизијата согласно овој закон се утврди дека друштвото за ревизија потребно е да преземе активности за подобрување на работењето и на внатрешниот систем за контрола на квалитет или намалување или елиминирање на ризиците на кои е или може да биде изложено вршејќи ги своите активности, Комисијата на друштвото за ревизија му укажува да ги спроведе следните мерки:

1) да ги подобри процедурите за внатрешна контрола на квалитет согласно правилата за ревизија;

2) да ги подобри процедурите за внатрешна контрола за текот и чувањето на доверливи податоци согласно правилата за ревизија;

3) да изврши промена на внатрешната организација на друштвото за ревизија согласно правилата за ревизија;

4) да обезбеди соодветен број и соодветно квалификуван кадар согласно обемот на ревизијата согласно член 87 став (3) на овој закон-;

5) да обезбеди соодветно осигурување и осигурителна полиса согласно овој закон или

6) да обезбеди внатрешна обука на вработените во врска со етичките барања на ревизорската професија заради правилно и законито постапување во областа во која се утврдени повреди или во која постои ризик за да се направат повреди.

(2) Со укажувањето од став (1) на овој член, Комисијата може да бара од друштвото за ревизија да достави план, рокови и динамика за постапување по укажувањето. Комисијата во укажувањето наведува дали Комисијата или Институтот ќе ја проверува усогласеноста со укажувањето и дали планот за отстранување на незаконитостите треба да биде координиран со Комисијата или со Институтот.

(3) Друштвото за ревизија е должно да ги достави планот, роковите и динамиката на постапување по укажувањето во рок од седум дена од денот на доставувањето на укажувањето од став (1) на овој член.

(4) Друштвото за ревизија должно е да постапи во рокот утврден во укажувањето од став (1) на овој член кој не може да биде пократок од 15 дена ниту подолг од 30 дена.

(5) По исклучок на одредбите од ставот (3) на овој член, во случај на укажувања кои се однесуваат на промена на внатрешната организација на друштвото за ревизија рокот за спроведување на укажувањето не може да биде подолг од 180 дена.

(6) Друштвото за ревизија е должно во рок од три дена од истекот на роковите утврдени во планот од став (2) на овој член соодветно до Комисијата, односно до Институтот да достави известување за реализација на укажувањата.

(7) Доколку друштвото за ревизија не постапи на начин согласно дадените укажувања, Комисијата е должна на својата службена интернет страница да ги објави значајните недостатоци утврдени во системот за внатрешна контрола на квалитет, во рок од пет дена од денот на добивањето на известувањето од став (5) на овој член.

(8) Доколку друштвото за ревизија не постапи по укажувањата од ставот (1) на овој член, Комисијата ќе му ја изрече мерка од член 140 од овој закон.

Наредба за отстранување на утврдена неправилност

или незаконитост

Член 140

(1) Комисијата му наредува на друштвото за ревизија да прекине определена повреда на правилата за ревизија, да се воздржи од повторување на повредата и да ја отстрани утврдената повреда на правилата за ревизија, особено доколку:

1) навремено и/или во целост не постапи по укажувањето од член 139 на овој закон;

2) постапило спротивно на одредбите за навремено и правилно известување согласно член 69 ставови (5) и/или (6), член 73 став (3), член 87 став (4), член 90 став (4), член 95 ставови (7) и (9), член 101 став (1), член 103 став (2) или 110 став (4) од овој закон, како и по одредбите за известување за целите на постапките за обезбедување на квалитет и законитост на ревизијата согласно овој закон;

3) склучило договор за ревизија со субјектот на ревизија спротивно на член 86 став (2) на овој закон;

4) договорот не ги содржи елементите од член 86 став (3) на овој закон;

5) не ја извести Комисијата за првото склучување на договор за ревизија со правно лице од јавен интерес согласно член 86 став (7) на овој закон;

6) навремено не ја извести и не и даде образложение на Комисијата за раскинување на договорот согласно член 86 став (8) од овој закон;

7) не постапува согласно член 87 став (2) на овој закон;

8) не ја задржува документацијата од членот 87 став (5) на овој закон;

9) не постапува на начин пропишан со член 87 став (8) од овој закон;

10) не ја става на располагање соодветната документација на Комисијата пропишана со член 87 став (8) од овој закон;

11) врши законска ревизија подолго од периодот пропишан со член 89 став (2) од овој закон;

12) друштво за ревизија не ги документирало резултатите од спроведената проверка на ангажманот за законска ревизија кај правното лице од јавен интерес согласно член 92 став (10) на овој закон;

13) на барање на Комисијата веднаш не и го достави дополнителниот извештај за одборот за ревизија согласно со член 94 став (7) на овој закон;

14) во врска со работната документација не постапува согласно член 95 став (1) на овој закон;

15) не му ја доставува документација на новоназначеното друштво согласно член 95 став (8) на овој закон;

16) не и доставува доказ на Комисијата согласно со член 95 став (9) на овој закон;

17) не го објави извештајот за транспарентност во рокот од член 97 став (1) од овој закон;

18) навремено не ја извести написмено Комисијата дека од извештајот за транспарентност е објавен на интернет страницата на друштвото за ревизија и доколку е применливо дека извештајот е ажуриран согласно со член 97 став (4) на овој закон или

19) до Комисијата навремено не достави листа на правни лица од јавен интерес со податоци за приходите остварени од законската ревизија на правните лица од јавен интерес согласно член 101 став (1) на овој закон.

(2) Комисијата му наредува на овластениот ревизор да прекине определена повреда на правилата за ревизија, да се воздржи од повторување на повредата и да ја отстрани утврдената повреда особено доколку особено, доколку:

1) овластениот ревизор учествувал во утврдената незаконитост направена од друштвото за ревизија за која Комисијата на друштвото за ревизија му ја издала наредба согласно став (1) на овој член;

2) како проверувач не ги оценил сите елементи согласно член 92 став (7) од овој закон и

3) на друштвото за ревизија каде е вработен овластениот ревизор и за кое е утврдена повреда на правилата за ревизија му е изречена друга мерка согласно овој закон.

(3) Рокот за постапување по наредбата од ставовите (1) и (2) на овој член не може да биде пократок од 15 дена, а подолг од 30 дена.

(4) Овластениот ревизор, односно друштвото за ревизија должен е во рокот од став (3) на овој член да ги отстрани утврдените повреди на правилата за ревизија и до Комисијата да поднесе извештај кои содржи опис на преземените мерки и да приложи докази за отстранување на повредите на правилата за ревизија.

Времена забрана за сопственикот на друшво за ревизија

за вршење на функција во друштво за ревизија

Член 141

(1) Комисијата со решение на сопственикот на друштвото за ревизија ќе му изрече мерка времена забрана за вршење на функција во друштво за ревизија, особено доколку:

1) друштвото за ревизија навремено и/или во целост не постапи по наредбата од член 140 став (1) на овој закон;

2) друштвото за ревизија стори нова повреда на правилата за ревизија за која е предвидена издавање на наредба согласно член 140 став (1) на овој закон;

3) сопственикот на друштвото за ревизија постапил спротивно на член 80 ставови (2), (4), (5), (7) и/или (8) и/или член 81 ставови (4) и (5), на овој закон;

4) друштвото за ревизија постапило спротивно на член 80 став (9) и/или член 81 ставови (2), (4), (5), (6), (7) и/или (8), 83 ставови (1), (2), (5), (6), (7), (8), (9), (10), (11) и/или (12) и/или член 85 од овој закон;

5) го условува надоместокот за ревизија спротивно на член 102 став (1) од овој закон;

6) постапува спротивно на членовите 104 или 110 од овој закон;

7) друштвото за ревизија го отежнува или попречува извршувањето на контролата на друштвото за ревизија и постапува спротивно на членовите 119, 121 и 123 на овој закон и

8) друштвото за ревизија го отежнува или попречува извршувањето на постапката за испитување на ревизијата и постапува спротивно на член 133 на овој закон.

(2) Во зависност од околностите во кои е сторена повредата, Комисијата времено го забранува извршувањето на една, сите или комбинација на било која на функциите од ставот (1) на овој член.

(3) Мерката од став (1) на овој член се изрекува во времетраење од најмалку 30 дена до најмногу три години од денот на правосилноста на решението со кое се изрекува.

Времена забрана за вршење на ревизија

и/или за потпишување на ревизорски извештај

Член 142

(1) Комисијата на овластениот ревизор со решение му изрекува мерка времена забрана за вршење на ревизија и/или за потпишување на ревизорски извештај од извршена ревизија, особено доколку:

1) навремено и/или во целост не постапил по изречената наредба од член 140 став (2) на овој закон;

2) сторил нова повреда на правилата за ревизија за кои е предвидена мерка издавање на наредба од член 145 став (2) на овој закон;

3) постапи спротивно на член 84 ставови (2), (4), (5), (7), (8) и/или (9) и/или член 85 ставови (4), (5), (7) и (8) на овој закон;

4) го отежнува или попречува извршувањето на контролата на друштвото за ревизија и постапува спротивно на член 119 став (1) на овој закон или

5) го отежнува или попречува извршувањето на постапката за испитување на ревизијата и постапува спротивно на член 134 став (2) на овој закон.

(2) Комисијата на клучниот ревизорски партнер со решение му изрекува мерка времена забрана за вршење на законска ревизија и/или потпишување на ревизорски извештај од извршена законска ревизија:

1) во случаите од став (1) точки 1), 2), 4) и/или 5) на овој член;

2) постапи спротивно на член 80 ставови (2), (4), (5), (7), (8) и/или (9) и/или член 81 ставови (4), (5), (7) и (8) на овој закон;

3) ревизорскиот извештај не е потпишан согласно член 95 став (2) и член 97 став (5) на овој закон,

4) го отежнува или попречува извршувањето на контролата на друштвото за ревизија и постапува спротивно на член 119 став ( 1) на овој закон или

5) го отежнува или попречува извршувањето на постапката за испитување на ревизијата и постапува спротивно на член 134 став (2) на овој закон.

(3) Комисијата со решение му изрекува мерка времена забрана за вршење на ревизија на друштвото за ревизија, особено доколку:

1) не постаписогласно член 64 став (4) од овој закон;

2) не постапи согласно член 69 став (6) на овој закон;

3) постапи спротивно на член 80 став (9) и/или член 81 ставови (2), (4), (5), (7) и/или (8) и/или член 85 од овој закон;

4) не достави до Комисијата навремено образложено известување согласно член 90 став (4) од овој закон;

5) проверката на квалитет не е извршена согласно член 92 став (2) на овој закон;

6) дополнителниот извештај не е доставен согласно член 94 став (1) на овој закон;

7) дополнителниот извештај не ги содржи барањата од член 94 ставови (3), (5) и (6) на овој закон;

8) постапи спротивно на член 100 од овој закон;

9) не ја извести во писмена форма Комисијата согласно член 103 став (2) на овој закон;

10) не постапи согласно член 110 став (4) на овој закон, односно во ревизорскиот извештај не наведе дека субјектот на ревизија го оневозможил вршењето на ревизија и за истото не ја извести Комисијата;

11) друштвото за ревизија навремено и/или во целост не постапило по наредбата од член 140 став (1) на овој закон;

12) сопственикот на друштвото за ревизија навремено и/или во целост не постапил по мерката од член 141 на овој закон;

13) друштвото за ревизија стори нова повреда за која е предвидена мерка наредба од член 140 на овој закон и

14) сопственикот на друштвото за ревизија сторил нова повреда за која е предвидена мерката од член 141 на овој закон.

(4) Времената забрана од ставовите (1), (2) и (3) на овој член се изрекува за период не пократок од 30 дена и не подолг од три години.

(5) Времената забрана од став (4) е со важност од денот на донесувањето на решението до истекот на периодот за кој забраната е изречена.

(6) Овластениот ревизор од став (1) на овој член и друштвото за ревизија од став (3) на овој член можат повторно да вршат а ревизија, а клучниот ревизорски партнер од став (2) на овој член, може повторно да врши законска ревизија по истекот на периодот за кој е изречена забраната.

Јавна објава дека составувањето и содржината на ревизорскиот извештај

не се во согласност со овој закон

Член 143

(1) Доколку Комисијата врз основа на издаден ревизорски извештај утврди дека друштвото за ревизија го составило ревизорскиот извештај и дека содржината на ревизорскиот извештај е во спротивност со одредбите на член 95 или член 97 од овој закон или друг пропис што го уредува составувањето и содржината на ревизорскиот извештај Комисијата овој наод го објавува на својата службена интернет страница.

(2) Јавната објава особено содржи:

1) име и презиме на клучниот ревизорски партнер/и кои го потпишале ревизорскиот извештај;

2) називот на друштвото за ревизија;

3) називот на субјектот на ревизија и

4) датумот на потпишување на ревизорскиот извештај.

(3) Комисијата решението за изречената мерка од став (1) на овој член го доставува до:

1) друштвото за ревизија;

2) субјектот на ревизија;

3) одборот за ревизија на правното лице од јавен интерес;

4) надлежниот орган за надзор над работењето на субјектот на ревизија и

5) Централниот регистар на Република Северна Македонија (во понатамошниот текст: Централен регистар).

Времена забрана за членот на органот на управување за вршење функција член на орган на управување во правно лице од јавен интерес

Член 144

(1) Комисијата на член на орган на управување во правното лице од јавен интерес со решение му изрекува времена забрана за вршење функцијата член на органот на управување во правно лице од јавен интерес, особено доколку:

1) друштво за ревизија е назначено во спротивност со член 105 став (2) од овој закон;

2) правното лице од јавен интерес не ја известило Комисијата согласно член 105став (11) од овој закон;

3) правното лице од јавен интерес не ја известило Комисијата за престанок на договорниот однос со друштвото за ревизија и не дало соодветно образложение за причините за престанокот на договорниот однос согласно член 109 став (3) на овој закон;

4) одборот за ревизија не ја разгледува или следи независноста на друштвото за ревизија или на било кој член на мрежата на која и припаѓа друштвото за ревизија, особено давањето на неревизорските услуги;

5) одборот за ревизија не го следи извршувањето на законската ревизија и не ги зема предвид наодите и заклучоците на Комисијата од извршената контрола;

6) одборот за ревизија не е вклучен во идентификување на главните области на ревизијата;

7) одборот за ревизија не соработува со клучниот ревизорски партнер при вршењето на законската ревизија;

8) одговорното лице на субјектот на ревизија не дозволува одборот за ревизија да комуницира со клучниот ревизорски партнер и

9) правното лице од јавен интерес го отежнува или попречува извршувањето на постапката за испитување на ревизијата и постапува спротивно на член 133 на овој закон.

(2) Во зависност од околностите во кои е сторена повредата, Комисијата времено го забранува извршувањето на една, сите или комбинација на било која на функциите од ставот (1) на овој член.

(3) Времена забрана од став (1) на овој член се изрекува за период од најмалку 30 дена до најмногу до три години.

(4) Времената забрана од став (3) е со важност од денот на донесувањето на решението до истекот на периодот за кој забраната е изречена.

Одземање на лиценца за работа

Член 145

(1) Комисијата со решение му изрекува мерка одземање лиценца на овластен ревизор, доколку:

1) навремено и/или во целост не постапи по мерката од член 142 став (1) на овој закон;

2) лиценцата е добиена со давање на неточни информации;

3) по добивањето на лиценцата, не се исполнети условите од член 45 на овој закон;

4) постапи спротивно на член 55 став (4) на овој закон;

5) не ја почитува обврската за заштита на доверливите информации согласно член 96 на овој закон;

6) по истекот на правосилноста на решението за времена забрана за вршење на ревизија и потпишување ревизорски извештај од член 142 на овој закон или по истекот на правосилноста на решението за времена забрана за сопственикот на друштво за ревизија за вршење на функција во друштвото за ревизија од член 141 на овој закон повторно постапи спротивно на правилата за ревизија и за повредата е предвидена мерка согласно овој закон;

7) не ја почитува времената забрана за вршење на функција во друштво за ревизија од член 141 од овој закон;

8) не ја почитува времената забрана за вршење на ревизија или времената забрана за потпишување ревизорски извештај од член 142 на овој закон и

9) постапи спротивно на правилата за ревизија како резултат на повредата составил и потпишал неточен или некомплетен ревизорски извештај, односно ревизорски извештај што предизвикува заблуда и со тоа предизвикал штета на трети лица.

(2) Комисијата со решение му изрекува мерка одземање на лиценцaта за работа на друштвото за ревизија, доколку:

1) навремено и/или во целост не постапува по времената забрана за вршење на ревизија од член 142 на овој закон

2) лиценцата е добиена со давање на лажни информации;

3) не ја почитува обврската за заштита на доверливите информации согласно член 96 на овој закон или

4) не постапува по изречените мерки од овој закон и продолжува да постапува спротивно на правилата за ревизија.

(3) Комисијата ги известува надлежните органи на државите-членки, односно на трета земја каде е регистриран овластениот ревизор, за одземањето на лиценцата и причините за одземањето на истата.

Објавување на изречени мерки

Член 146

(1) Комисијата на својата службена интернет страница ги објавува сите мерки кои се изречени согласно овој закон согласно членовите 139, 140,141, 142, 144 и 145 на овој закон, откако сите права за поведување на управен спор се исцрпени или роковите за поведување на управен спор се истечени.

(2) Комисијата објавува за изречена мерка согласно став (1) на овој член веднаш откако решението за изречената мерка го доставила до овластениот ревизор, клучниот ревизорски партнер, сопственикот на друштвото за ревизија и на органот на управување на правното лице од јавен интерес.

(3) Во објавата од став (2) на овој член се содржани информации за видот и природатата на стореното дејствие спротивно на правилата за ревизија и идентитетот на одговорното физичко лице или одговорното друштво за ревизија на кое му е изречена мерката, односно на кое му е доставено решението за изречената мерка.

(4) Комисијата ќе ја објави мерката која е изречена согласно овој закон на анонимен начин во случаевите кога:

1) мерката е изречена на физичко лице, и пред објавувањето на мерката Комисијата одлучила дека објавувањето на личните податоци е несразмерно во однос на материјалноста на утврдената повреда на правилата за ревизија;

2) објавувањето ќе влијае на стабилноста на финансискиот пазар и ризикот е потврден од надлежниот регулаторен орган;

3) објавувањето ќе влијае постапката за истрага на сторено кривично дело која е во тек и ризикот е потврден од страна на надлежниот орган за водење на постапката и

4) објавувањето може да предизвика несразмерна штета на одговорното физичко лице или одговорното друштво за ревизија за кои Комисијата изрекла мерка.

(5) Комисијата при објавувањето на мерките или било кои други јавни објави е должна особено да ги почитува правото на заштита на приватноста на личниот и семејниот живот и правото на заштита на личните податоци.

(6) Комисијата има обврска да обезбеди дека секоја објава од став (1) на овој член е објавена во Регистарот на овластени ревизори и во Регистарот на друштва за ревизија како и на службената интернет страница на Комисијата најмалку пет години по истекот на рокот за поведување на управен спор или од правосилноста на одлуката од завршениот управен спор.

(7) Комисијата ги утврдува начинот и постапката за објавување на анонимен начин од став (3) на овој член.

IX. ПРЕКРШОЧНИ ОДРЕДБИ

Полесни прекршоци за друштво за ревизија

Член 147

(1) Глоба во износ од 500 до 1.000 евра во денарска противвредност за друштво за ревизија микро трговец, од 1.000 до 2.000 евра во денарска противвредност за друштво за ревизија мал трговец, од 2.000 до 4.000 евра во денарска противвредност за друштво за ревизија среден трговец и од 5.000 до 7.000 евра во денарска противвредност за друштвото за ревизија голем трговец ќе му се изрече за прекршок на правно лице, ако:

1) не ја извести Комисијата согласно член 23 став (5) од овој закон;

2) не ја извести Комисијата согласно член 69 став (5) од овој закон;

3) не ја извести Комисијата согласно член 69 став (6) од овој закон;

4) не извести согласно член 73 став (3) од овој закон,

5) не ги документира и не ги доставаи политиките и постапките кои се однесуваат на внатрешната контрола на квалитет до вработените согласно член 82 став (2) од овој закон;

6) не назначи овластен ревизор надлежен за внатрешната контрола на квалитет согласно член 82 став (6) на овој закон;

7) не води евиденција за повредите на правилата за ревизија, последиците од повредите, мерките за решавање на повредите и за измена на системот за внатрешна контрола согласно член 83 став (6) на овој закон;

8) не изготви годишен извештај за преземените мерки и навремено не го достави до вработените во друштвото за ревизија согласно член 83 став (7) од овој закон;

9) не води евиденција за советите од надворешни стручни лица согласно член 83 став (8) од овој закон;

10) не води евиденција за секој субјект на ревизија согласно член 83 став (9) од овој закон;

11) не води евиденција за поднесените писмени поплаки согласно член 83 став (13) од овој закон;

12) постапува спротивно на член 85 од овој закон ;

13) договорот за ревизија не е склучен согласно член 86 ставови (1) и (2) од овој закон;

14) договорот за ревизија не ги содржи елементите од член 86 став (3) од овој закон;

15) постапува спротивно на обврските од член 92 ставови (6), (7), (8), (9) и (10) од овој закон;

16) не го достави дополнилниот извешатја до одборот за ревизија согласно член 94 став (7) од овој закон;

17) постапува спротивно на член 95 ставови (6), (7), (8) и/или (9) од овој закон ;

18) постапува спротивно на член 97 од овој закон;

19) постапува спротивно на член 98 од овој закон;

20) постапува спротивно на член 99 став (2) од овој закон;

21) не извести согласно член 101 став (1) од овој закон; 22) не ја извести Комисијата согласно член 110 став (4) од овој закон;

23) не ја чува работната документација во роковите од членовите 83, 85, 87, 91, 92, 94,и 106 од овој закон;

24) не става на располагање и не доставува документација согласно член 117 од овој закон.

25) не ја стави на на располагање потребната документација, го попречува извршувањето на контролата или на друг начин постапува спротивно на член 121 став (1) точка 3) од овој закон;

26) на контролорот не му обезбедува услови кои се пропишани во врска со местото на непосредната контрола, не дозволува контрола и не постапува по барање на контролорот согласно член 121 став точки 1) и/или 2) и/или став (3) од овој закон.

27) не обезбедува присуство на лице согласно член 121 став (1) точка 4) од овој закон.

28) на контролорот не му обезбедува услови за преглед и надзор на информатичките системи и технологии и/или не постапува по барање на контролорот согласно член 123 од овој закон и

29) на Комисијата навремено не и го плати надоместокот од член 132 од овој закон и

30) го попречува вршењето на постапките за испитување на ревизијасогласно член 134 од овој закон.

(2) Глоба во износ од 100 до 250 евра во денарска противвредност ќе се изрече за прекршок на овластениот ревизор -трговец поединец за прекршоците од став (1) на овој член.

(3) Покрај глобата од ставот (2) на овој член на овластениот ревизор-трговец поединец ќе му се изрече и прекршочна санкција забрана за вршење на дејност во траење до една година.

(4) Покрај глобата од став (1) на овој член на правното лице ќе му се изрече и прекршочна санкција забрана за вршење на дејност во траење до две години.

(5) Во случај кога прекршокот од ставот (1) на овој член е сторен од користољубие или со прекршокот е предизвикана поголема имотна штета на правното лице ќе му се изрече глоба до двојниот износ од ставот (1) на овој член или во сразмер со висината на причинетата или прибавената имотна корист.

(6) За прекршоците од ставот (1) на овој член, глоба во износ од 250 до 500 евра во денарска противвредност ќе му се изрече на одговорното лице кај друштвото за ревизија за прекршоците од ставот (1) на овој член.

(7) Покрај глобата од став (6) на овој член на одговорното лице кај друштвото за ревизија ќе му се изрече прекршочна санкција забрана за вршење на должност во траење до една година.

Потешки прекршоци за друштво за ревизија

Член 148

(1) Глоба во износ од 500 до 1.000 евра во денарска противвредност за друштво за ревизија микро трговец, од 1.000 до 2.000 евра во денарска противвредност за друштво за ревизија мал трговец, од 3.000 до 6.000 евра во денарска противвредност за друштво за ревизија среден трговец и од 7.000 до 10.000 евра во денарска противвредност за друштво за ревизија голем трговец ќе се изрече за прекршок на правно лице:

1) при вршење на ревизијата не постапува согласно правилата за ревизија; ;

2) постапува спротивно на член 6 став (1) од овој закон;

3) постапува спротивно на член 6 став (2) од овој закон;

4) вработил овластен ревизор кој склучил договор за вработување или за своја или туѓа сметка врши услуги на ревизија со друго друштво за ревизија спротивно на член 6 став (3) од овој закон;

5) ја нарушува независноста и објективноста на ревизијата спротивно на член 80 од овој закон;

6) не обезбедува независност согласно член 81 на овој закон;

7) не воспоставува внатрешна контрола на квалитетот согласно член 82 од овој закон;

8) не постапува согласно член 83 ставови (1) и (2) од овој закон во врска со клучниот ревизорски партнер;

9) не обезбеди соодветен состав на тимот за ревизија согласно член 83 став (5) од овој закон;

10) не води ревизорско досие за секоја ревизија согласно член 83 став (11) на овој закон;11) постапува спротивно на член 86 став (5) од овој закон;

12) не ја извести Комисијата за првиот склучен договор за ревизија со правно лице од јавен интерес согласно член 86 став (6) од овој закон;

13) не ја извести Комисијата за раскинување на договорот за ревизија согласно член 86 став (7) од овој закон;

14) постапува спротивно на ограничувањата за времетраење на ангажманот за законска ревизија од член 89 ставови (1) и (2) од овој закон;;

15) постапува спротивно на член 89 став (3) од овој закон;

16) состави ревизорски извештај, чија содржина е во спротивност со член 91 став (1) или со член 93 ставови (2), (3), (4) и/или (5) од овој закон;

17) ревизорскиот извештај не е потпишан исклучиво од клучниот ревизорски партнер или клучниите ревизорски партнери согласно член 91 став (2) од овој закон и член 93 став (6) од овој закон;

18) не спроведува проверка на квалитет на ангажман за законска ревизија кај правно лице од јавен интерес согласно член 92 став (1) од овој закон;

19) проверката на квалитет на ангажман за законска ревизија кај правно лице од јавен интерес не ја спроведува проверувач согласно член 92 ставови (1) и (2) од овој закон;

20) не постапи согласно член 93 од овој закон;

21) не постапи согласно член 94 ставови (1) и (2) од овој закон;

22) дополнителниот извештај не е составен согласно член 94 ставови (3), (5) и (6) од овој закон;

23) ја крши должноста за заштита на доверливи информации од член 96 од овој закон;

24) не го извести одборот за ревизија согласно член 99 став (4) од овој закон;

25) врши неревизорски услуги спротивно на член 100 од овој закон;

26) не го извести надлежниот орган за надзор над работењето на правното лице од јавен интерес согласно член 102 став (1) од овој закон;

27) не го извести надлежниот орган за надзор на правното лице од јавен интерес за информациите добиени при вршењето на законска ревизија на субјектот на ревизја кој е поврзан со правното лице од јавен интерес согласно член 102 став (2) од овој закон;

28) не го извести правното лице од јавен интерес согласно на член 103 став (1) од овој закон;

29) не ја извести Комисијата за непостапувањето на правното лице од јавен интерес член 103 став (2) од овој закон;

30) врши ревизија кај правно лице од јавен интерес спротивно на условот од член 105 став (1) од овој закон:

31) не ја чува документацијата од спроведената контрола согласно член 131 од овој закон и

32) кое издало неточен или некомплетен ревизорски извештај, односно ревизорски извештај што предизвикува заблуда и со тоа предизвикало штета на трети лица.

(2) Покрај глобата од став (1) на овој член на правното лице ќе му се изрече и прекршочна санкција забрана за вршење на дејност во траење до две години.

(3) Во случај кога прекршокот од став (1) на овој член е сторен од користољубие или со прекршокот е предизвикана поголема имотна штета на правното лице ќе му се изрече глоба до двојниот износ од став (1) на овој член или во сразмер со висината на причинетата или прибавената имотна корист.

(4) За прекршоците од став (1) на овој член глоба во износ од 100 до 250 евра во денарска противвредност ќе се изрече за прекршок на овластен ревизор-трговец поединец.

(5) Покрај глобата од став (4) на овој член на овластениот ревизор-трговец поединец ќе му се изрече и прекршочна санкција забрана за вршење на дејност во траење до една година.

(6) За прекршоците од став (1) на овој член глоба во износ од 250 до 500 евра во денарска противвредност ќе му се изрече на одговорното лице кај друштвото за ревизија од ставот (1) на овој член.

(7) Покрај глобата од став (6) на овој член на одговорното лице кај друштвото за ревизија ќе му се изрече и прекршочна санкција забрана за вршење на должност во траење до една година.

Прекршоци за овластен ревизор и клучен ревизорски партнер

Член 149

Глоба во износ од 250 евра во денарска противвредност ќе му се изрече за прекршок:

1) на овластениот ревизор, доколку:

- врши услуги за ревизија спротивно на член 6 став (2) од овој закон;

- врши услуги за ревизија во име на друго друштво за ревизија спротивно на член 6 став (3) од овој закон;

- не поднесе извештаи до друштвото за ревизија и до Комисијата согласно член 69 од овој закон;

-не извести за промена на внесен податок во Регистарот на овластени ревизори согласно член 73 став (3) од овој закон,

- ја наруши забраната за ревизија од член 80 од овој закон;

-ја наруши независноста од член 81 од овој закон;

- ја наруши забраната за вработување кај субјект за ревизија согласно член 84 став(2) на овој закон;

- ја крши должноста за заштита на доверливи информации од член 96 став (1) или став (2) од овој закон;

2) на овластен ревизор кој составил и потпишал ревизорски извештај:

- за повредите од точка 1) алинеите еден, два, три, четири, пет, шест и осум на овој став;

- во случај кога состави ревизорски извештај чија содржина е во спротивност со членовите 91 или 93 од овој закон или

- ја нарушил забраната за вработување кај субјект за ревизија од член 84 став (1) на овој закон

.

Прекршоци за Институтот

Член 150

(1) Глоба во износ од 8.000 до 10.000 евра во денарска противвредност ќе му се изрече на Институтот, ако:

1) не постапи согласно член 35 став (5) од овој закон;

2) не врши превод на меѓународните стандарди за ревизија, согласно член 36 став (1) точка 7) на овој закон;

3) донесува акти спротивно на член 36 став (3) од овој закон;

4) не постапи по обврските наведени во одредбите од член 37 ставови (2) и/или (3), и/или (4) од овој закон;

5) не ги објави актите согласно член 37 ставови (1) и/или (5) од овој закон;

6) не побара согласност согласно член 42 став (3) од овој закон;

7) не постапи по одредбите за доверливост од член 43 од овој закон;

8) не ја чува документацијата согласно член 44 од овој закон;

9) не организира и спроведува стручен испит за ревизија согласно членовите 46 и 47 од овој закон;

10) не спроведува подготвителна обука согласно со член 49 ставови (1), (2) и (3) од овој закон;

11) не постапи по член 51 ставови (1) и/или (4) и/или (5) од овој закон;

12) не постапи по член 52 став( (3) од овој закон;

13) не ја спроведува контролата на квалитет согласно член 111 став (4) од овој закон и

14) не го достави извештајот согласно со член 130 став (2) на овој закон.

(2) За прекршоците од став (1) на овој член глоба во износ од 500 евра во денарска противвредност ќе му се изрече и на Претседателот на Институтот.

(3) Покрај глобата од ставот (2) на овој член на Претседателот на Институтот ќе му се изрече прекршочна санкција забрана за вршење на должност во траење до една година.

Прекршоци за субјекти на ревизија

Член 151

(1) Глоба во износ од 500 до 1.000 евра во денарска противвредност за субјект на ревизија микро трговец од 1.000 до 2.000 евра во денарска противвредност за друштво за субјект на ревизија мал трговец, од 3.000 до 6.000 евра во денарска противвредност за субјект на ревизија среден трговец и од 7.000 до 10.000 евра во денарска противвредност за субјект на ревизија голем трговец ќе се изрече за прекршок, ако:

1) склучува договор за ревизија спротивно на член 86 став (2) од овој закон;

2) истото друштво за ревизија ја спроведува ревизијата подолго од рокот пропишан во член 89 став (2) од овој закон;

3) не постапи по известувањето и повикот на друштвото за ревизија во врска со постапувањето или можното постапување спротивно на закон, вклучувајќи и измама во делот на ревидираните финансиски извештаи од член 103 став (1) од овој закон;

4) постапи спротивно на член 110 ставови (1) и/или (2) и/или (3) од овој закон;

5) изборот на друштво за ревизија е извршен спротивно на член 105 став (2) од овој закон;

6) не ја информира Комисијата согласно член 105 став (11) од овој закон;

7) за повлекувањето на друштвото за ревизија не ја извести Комисијата согласно член 109 став (3) точка 1) од овој закон;

8) за повлекувањето на друштвото за ревизија не го извести во писмена форма релевантните регулатони органи согласно член 109 став (3) точка 2) од овој закон;

9) не именува одбор за ревизија согласно член 106 став (1) од овој закон

10) назначениот одбор за ревизија не ги исполнува условите за стручност согласно член 106 став (2) од овој закон;

11) мнозинството членови на одборот за ревизија не го исполнува условот за независност согласно член 106 став (3) од овој закон и

12) постапи спротивно на член 110 ставови (1) и/или (2) и/или (3) од овој закон;

(2) За прекршоците од став (1) на овој член глоба во износ од 250 до 500 евра во денарска противвредност ќе му се изрече на одговорното лице кај субјектот на ревизија од ставот (1) на овој член.

Член 152

(1) Глоба во износ од 25 до 50 евра во денарска противвредност ќе се изрече на овластеното службено лице од Комисијата, ако:

1) не издаде лиценца за овластен ревизор во рокот утврден во членот 45 став (6) од овој закон и

2) не издаде лиценца за работа на друштво за ревизија во рокот утврден во членот 65 став (10).

(2) Глоба во износ од 25 до 50 евра во денарска противвредност ќе му се изрече на овластеното службено лице, ако не ги побара потребните документи во рокот утврден во член 45 став (4) или член 65 став (6) од овој закон.

(3) Глоба во износ од 25 до 50 евра во денарска противвредност ќе му се изрече на овластеното службено лице во институцијата, ако не ги достави бараните документи во рокот утврден во член 45 став (5) или член 65 став (7) на овој закон.

Член 153

(1) За сторениoт прекршок од членовите 153, 154, 155, 156, 157 став (1) точка 12) и 158 став (1) и/или став (2) од овој закон, овластеното лице од страна на Претседателот на Комисијата, при констатирање на прекршокот e должно пред да го поднесе барањето за поведување на прекршочна постапка да му предложи на сторителот на прекршокот постапка за порамнување со издавање на прекршочен платен налог, согласно со Законот за прекршоците.

(2) Овластените службени лица се должни да водат евиденција за издадените прекршочни платни налози и за исходот на покренатите постапки.

(3) Личните податоци од евиденцијата од ставот (2) на овој член се чуваат пет години од денот на внесување во евиденцијата.

(4) Советот ја пропишува формата и содржината на прекршочниот платен налог.

Застареност на поведување и водење на прекршочната постапка

Член 154

(1) Поведување на прекршочната постапка од членовите 153, 154, 155, 156, 157 и 158 од овој закон не е допуштена ако поминале пет години од денот кога е сторен прекршокот.

(2) Застареност на прекршочното гонење настанува во секој случај кога ќе измине два пати од времето од став (1) на овој член.

Застареност на извршувањето на прекршочните санкции

Член 155

(1) Изречената прекршочна санкција не може да се изврши ако од денот на правосилноста на одлуката за прекршокот поминат пет години.

(2) Застареност на прекршочната санкција настанува во секој случај кога ќе измине кога ќе измине два пати од времето од став (1) на овој член.

Пресметување на застареност

Член 156

На почетокот и прекинот на застареност од членовите 160 и 161 од овој закон се применуваат одредбите од законот кој ги уредува прекршоците.

Одмерувањето на висината на глобата

Член 157

Одмерувањето на висината на глобата се врши согласно законот кој ги уредува прекршоците.

Надлежност за водење прекршочна постапка и

изрекување на прекршочни санкции

Член 158

За прекршоците утврдени со овој закон, прекршочна постапка води и прекршочна санкција изрекува надлежен суд.

Објавување на изречени прекршочни санкции

Член 159

(1) Комисијата е овластена да објавува без одлагање на својата службена интернет страница какво било решение на надлежен суд со кое се изрекува прекршочна санкција за сторено прекршок пропишан со овој закон, откако за таквото решение е известено физичкото или правното лице на кое му е изречена прекршочната санкција согласно со овој закон, вклучително неправосилно решение на надлежниот суд донесено во прекршочна постапка во која Комисијата е овластен тужител, со назнака дека станува збор за неправосилно решение, како и за издадените прекршочни налози во постпката на порамнување согласно со овој закон.

(2) Доколку против објавеното неправосилно решение од став (1) на овој член е поднесен соодветен правен лек, Комисијата ќе објави информациите за поднесениот правен лек, како и сите дополнителни информации за исходот од постапката по поднесениот правен лек , вклучувајќи ги и информациите за укинување на решението од став (1) на овој член.

(3) Објавата на информациите од ставот (1) на овој член најмалку ќе содржи објавувањето на информации за видот и природата на прекршување на правилата на ревизија и идентитетот на одговорното физичко лице или одговорнотодруштво за ревизија .

(4) Министерството за финансии нема да го објави идентитетот на одговорното друштво за ревизија, односно личните податоци на одговорното физичко лице спрема кого е изречена прекршочна санкција во следниве случаи:

1) прекршочна санкција е изречена на физичко лице, и пред објавувањето на прекршочната санкција Комисијата одлучила дека објавувањето на личните податоци е несразмерно во однос на материјалноста на утврдениот прекршок ;

2) објавувањето ќе влијае на стабилноста на финансискиот пазар и ризикот е потврден од надлежниот регулаторен орган или

3) објавувањето може да предизвика несразмерна штета на одговорното физичко лице или одговорното друштво за ревизија на кои им е изречена прекршочната санкција.

(5) Информациите објавени во согласност со ставовите (1), (2), (3) и (4) на овој член се достапни на службената интернет страница на Комисијата најмалку пет години од денот на објавувањето.

(6) Во согласност со одредбите за рехабилитација на законот со кој се уредуваат прекршоците, Комисијата ќе ги отстрани личните податоци од својата службена интернет страница во рок од една години од денот на правосилноста на решението на надлежниот суд согласно со законот со кој се уредува заштитата на личните податоци и од кои би било можно да се утврди идентитетот на сторителот на прекршокот.

X. ПРЕОДНИ И ЗАВРШНИ ОДРЕДБИ

Одобренија и согласности кои се на сила

Член 160

(1) Лиценцата за овластен ревизор издадена до денот на влегувањето во сила на овој закон и евидентирани во Регистарот на овластени ревизори согласно одредбите од Законот за ревизија („Службен весник на Република Македонија бр. 158/10,135/11, 188/13, 43/14, 138/14, 145/15 , 192/15, 23/16 и 83/18) и „Службен весник на Република Северна Македонија“ бр. 122/21) продолжува да важи како лиценца за овластен ревизор издадена согласно со одредбите на овој закон.

(2) Лиценците за работа на овластен ревизор трговец-поединец и на друштво за ревизија издадени до денот на влегувањето во сила на овој закон и евидентирани во Регистарот на овластени ревизори - трговци поединци и Регистарот на друштва за ревизија согласно одредбите одредбите од Законот за ревизија („Службен весник на Република Македонија бр. 158/10,135/11, 188/13, 43/14, 138/14, 145/15 , 192/15, 23/16 и 83/18) и „Службен весник на Република Северна Македонија“ бр. 122/21) продолжуваат да важат како лиценци за работа на друштво за ревизија издадени согласно со одредбите на овој закон.

(4) Уверенијата за ревизор издадени од Институтот на овластени ревизори на Република Северна Македонија до денот на влегувањето во сила на овој закон и евидентирани во Регистарот на ревизори продолжуваат да важат согласно одредбите на овој закон.

Постапки во тек

Член 161

Започнатите постапки за полагање испит за ревизор, започнатите постапки за добивање уверение за ревизор, започнатите постапки за добивање на лиценца за овластен ревизор, лиценца за работа на овластен ревизор трговец поединец и лиценца за работа на друштво за ревизија, започнатите постапки за контрола на квалитет, започнатите дисциплински постапки до денот на влегувањето во сила на овој закон ќе завршат согласно Законот за ревизија („Службен весник на Република Македонија бр. 158/10,135/11, 188/13, 43/14, 138/14, 145/15 , 192/15, 23/16 и 83/18) и „Службен весник на Република Северна Македонија“ бр.122/21).

Комисија за јавен надзор над ревизијата

на Република Северна Македонија

Член 162

(1) Министерот за финансии е должен во рок од 10 дена од денот на влегувањето во сила на овој закон да го објави огласот за Претседател на Комисијата за јавен надзор над ревизијата согласно со член 14 став (1) од овој закон.

(2) Владата на Република Северна Македонија e должна во рок од 45 дена од денот на влегувањето во сила на овој закон, да ја усогласи Одлуката за основање на Совет за унапредување и надзор на ревизијата на Република со одредбите на овој закон.

(3) Владата на Република Северна Македонија е должна во рок од 45 дена од денот на влегувањето во сила од овој закон да го донесе Решението за именување на Претседател и членови на Комисијата за јавен надзор над ревизијата на Република Северна Македонија.

(4) Претседателот и членовите на Советот за унапредување и надзор на ревизијата на Република Северна Македонија именувани до денот на влегувањето во сила на овој закон, продолжуваат да ја вршат функцијата до денот на правосилноста на Решението од став (2) на овој член.

(5) Советот за унапредување и надзор над ревизијата на Република Северна акедонија формиран согласно одредбите од Законот за ревизија („Службен весник на Република Македонија бр. 158/10,135/11, 188/13, 43/14, 138/14, 145/15 , 192/15, 23/16 и 83/18) и „Службен весник на Република Северна Македонија“ бр.122/21) продолжува со работа како Комисија за јавен надзор над ревизијата на Република Северна Македонија согласно одредбите од овој закон .

(6) Комисијата за јавен надзор над ревизијата на Република Северна Македонија ќе ги донесе актите утврдени согласно овој закон и ќе го усогласи работењето согласно одредбите од овој закон во рок од 90 дена од денот на нејзиното основање согласно став (2) на овој член.

(7) До донесувањето на актите од ставот (4) на овој член продолжуваат да важат актите донесени согласно одредбите на Законот за ревизија („Службен весник на Република Македонија бр. 158/10,135/11, 188/13, 43/14, 138/14, 145/15 , 192/15, 23/16 и 83/18) и „Службен весник на Република Северна Македонија“ бр.122/21).

Средства за работа на Комисијата

Член 163

(1) Одредбата од член 19 став (1) точка 2) и став (2) точка 2) на овој закон ќе започнат да се применуваат од 1 јануари 2024 година

(2) До влегувањето во сила на одредбата од ставот (1) на овој член ќе се применува одредбата од член 15 став (1) алинеја два од Законот за ревизија („Службен весник на Република Македонија“ бр.158/10, 135/11, 188/13, 43/14, 138/14, 145/15 , 192/15, 23/16, 83/18 и „Службен весник на Република Северна Македонија“ бр.122/21 ).

Институт на овластени ревизори

на Република Северна Македонија

Член 164

(1) Овластените ревизори - трговци поединци и друштвата за ревизија кои се евидентирани во Регистарот на овластените ревизори - трговци поединци и Регистарот на друштва за ревизија се должни да го усогласат работењето со одредбите од овој закон до крајот на календарската година во која овој закон влегува во сила .

(2) Институтот на овластени ревизори на Република Северна Македонија формиран согласно одредбите од Законот за ревизија („Службен весник на Република Македонија бр. 158/10,135/11, 188/13, 43/14, 138/14, 145/15 , 192/15, 23/16 и 83/18) и „Службен весник на Република Северна Македонија“ бр.122/21), со денот на влегувањето во сила на овој закон продолжува со работа согласно одредбите на овој закон.

(3) Институтот на овластени ревизори на Република Северна Македонија ќе ги донесе актите утврдени согласно овој закон и ќе го усогласи работењето согласно одредбите од овој закон во рок од 120 дена од денот на влегувањето во сила на овој закон.

(4) До донесувањето на актите од ставот (3) на овој член продолжуваат да важат актите донесени согласно одредбите на Законот за ревизија („Службен весник на Република Македонија бр. 158/10,135/11, 188/13, 43/14, 138/14, 145/15, 192/15, 23/16 и 83/18)) и „Службен весник на Република Северна Македонија“ бр.122/21).

Стручен испит за ревизија

Член 165

(1) Институтот на овластени ревизори на Република Северна Македонија ќе ги донесе актите кои се однесуваат на полагањето на стручниот испит за ревизија во рок од 120 дена од денот на влегувањето во сила на овој закон.

(2) До влегување во сила на ставот (1) на овој член продолжуваат да важат актите донесени согласно одредбите на Законот за ревизија („Службен весник на Република Македонија бр. 158/10,135/11, 188/13, 43/14, 138/14, 145/15 , 192/15, 23/16 и 83/18) и „Службен весник на Република Северна Македонија“ бр.122/21).

(3) Институтот ќе започне да ја спроведува подготвителната обука од член 49 на овој закон во рок од 180 дена од денот на влегувањето во сила на овој закон.

(4) До истекот на рокот од став (2) на овој член стручниот испит за ревизија ќе се спроведува согласно со одредбите од членовите 27 на Законот за ревизија („Службен весник на Република Македонија бр. 158/10,135/11, 188/13, 43/14, 138/14, 145/15, 192/15, 23/16 и 83/18 и „Службен весник на Република Северна Македонија“ бр.122/21).

Континуирано професионално усовршување

Член 166

Лицата кои обуката за континуирано професионално усовршување ја започнале согласно одредбите од Законот за ревизија („Службен весник на Република Македонија бр. 158/10,135/11, 188/13, 43/14, 138/14, 145/15 , 192/15, 23/16 и 83/18 ) и „Службен весник на Република Северна Македонија“ бр. 122/21) продолжуваат со истата согласно одредбите од член 53 од овој закон.

Регистри

Член 167

Комисијата за јавен надзор е должна да ги воспостави Регистарот на овластени ревизори и Регистраот на друштва за ревизија од член 71 на овој закон и да ја усогласи содржината на Регистрите согласно со член 72 од овој закон во рок од 120 дена од денот на влегувањето во сила на овој закон.

Проверка на квалитет

на ангажман за законска ревизија кај правно лице од јавен интерес

Член 168

Одредбите од член 92 од овој закон ќе започне да се применува од 1 јануари 2023 година.

Ревизорски извештаи

Член 169

(1) Одредбите од членовите 91, 93 и 94 на овој закон ќе започната да се применуваат од 1 јанураи 2023 година.

(2) До влегување во сила на одредбата од став (1) на овој член продолжуваат да важат одредбите од членовите 33 и 34 од Законот за ревизија(„Службен весник на Република Македонија бр. 158/10,135/11, 188/13, 43/14, 138/14, 145/15 , 192/15, 23/16 и 83/18) и „Службен весник на Република Северна Македонија“ бр.122/21).

Надоместоци за неревизорски услуги

Член 170

Одредбите од член 99 од овој закон со кои се ограничуваат надоместоците за вршење на законска ревизија на правните лица од јавен интерес ќе започнат да се применуваат од 1 јануари 2023 година.

Надоместоци при вршење на законска ревизија

кај правно лице од јавен интерес

Член 171

Периодот од три последователни деловни години утврден во член 99 став (2) на овој закон завршува со истекот на календарската година во која овој закон влегува во сила.

Неревизорски услуги

Член 172

Одредбите од член 100 од овој закон кои се однесуваат на забраната за давање на неревизорски услуги од страна на друштво за ревизија кое врши законска ревизија на правно лице од јавен интерес ќе започнат да се применуваат од 1 јануари 2023 година.

Почеток на примена на одредбите за

правни лица од јавен интерес

Член 173

(1) Правните лица кои не биле предмет на јавен интерес согласно член 39 ставови (1) , (2) и (3) од Законот за ревизија („Службен весник на Република Македонија“ бр.158/10, 135/11, 188/13, 43/14, 138/14, 145/15 , 192/15, 23/16, 83/18 и „Службен весник на Република Северна Македонија“ бр.122/21 ) и кои имаат календарска година иста со календарската година, ќе станат предмет на јавен интерес од 1 јануари во годината по влегувањето во сила на овој закон.

(2) Правните лица од став (1) на овој член формирањето на одборот за ревизија го вршат согласно член 39 ставови (1) , (2) и (3) од Законот за ревизија („Службен весник на Република Македонија бр.158/10,135/11, 188/13, 43/14, 138/14, 145/15 , 192/15, 23/16, 83/18 и Службен весник на Република Северна Македонија " бр./21 ) и согласно член 113 ставови (2), (6) и (7) на овој закон.

(3) Правните лица од јавен интерес кои имаат формирано одбор за ревизија согласно член 39 од Законот за ревизија („Службен весник на Република Македонија“ бр.158/10,135/11, 188/13, 43/14, 138/14, 145/15 , 192/15, 23/16, 83/18 и „Службен весник на Република Северна Македонија“ бр./21 ), должни се да се усогласат со одредбите од член 113 ставови (2), (6) и (7) во рок од 60 денови од денот на влегувањето во сила на овој закон.

(4) Ангажманот за законска ревизија кај правно лице од јавен интерес договорен пред денот на влегување во сила на овој закон може да се применува до крајот на истекот на периодот од седум последователни години од член 87 став (2) од овој закон.

(5) Период од седум последователни години од став (4) на овој член започнува да се смета од денот на изборот на друштвото за ревизија од страна на правното лице од јавен интерес.

Контрола на квалитет

Член 174

(1) Комисијата ќе започне да ја контролата на правните лица од јавен интерес одд 1 јануари 2024 година.

(2) До влегувањето во сила на одредбата од став (1) на овој член, контролата на квалитет на правните лица од јавен интерес ќе ја врши Институтот согласно одредбите од Законот за ревизија („Службен весник на Република Македонија“ бр.158/10, 135/11, 188/13, 43/14, 138/14, 145/15 , 192/15, 23/16, 83/18 и „Службен весник на Република Северна Македонија“ бр.122/21 ).

Одредби кои се применуваат со полноправно членство на Република Северна Македонија во Европската унија

Член 175

(1) Одредбите од членовите 2 став (1) точки 6, 7, 8 алинеја два, 9, 13, 19, и 40, 6 став (1) точки 2) и 3), и став (5), 9 став (2) точка 3), 24, 25, 26, 27, 28, 29, 30, 63, 65 став (2), 72 став (1) точка 6), став (3) точка 10) и став (5), 74, 75, 76, член 87 став (1) точка 3) и ставови (3), (4), (5), (6), (7), (8), (9) и (10), 94 став (3) точка 14), 96 ставови (5) и (6), 97 став (6) точка 3), 113 став (1) точки 4) и 5) и став (2), 133 став (1) точка 5) и став (10) и 145 став (3) на овој закон ќе отпочнат да се применува од денот на пристапувањето на полноправно членство на Република Северна Македонија во Европската Унија.

Член 176

Со денот на влегувањето во сила на овој закон престанува да важи Законот за ревизија („Службен весник на Република Македонија“ бр.158/10, 135/11, 188/13, 43/14, 138/14, 145/15 , 192/15, 23/16, 83/18 и „Службен весник на Република Северна Македонија“ бр.122/21 ) освен одредбите од членовите 15 став (1) алинеја два, 33, 34 и 39 ставови (1), (2) и (3).